SunOnline: REPORT - Flat ge beyinsaafaai Sarukaarehge goiy husvun!\nޝަފްނާ ހުސައިން 19 Feb 2021, 14:00\nމެއި 6، 2018: ހިޔާ ފްލެޓަށް ފޯމުލާން ހުޅުވާލުމުން އެތައް ބަޔަކު ކިޔޫގައި -- ސަން ފޮޓޯ/ ފަޔާޒު މޫސާ\n"ތިން އަހަރު. ތިން އަހަރު މިވީ ފްލެޓު ލިބިގެން، ފްލެޓު ނިމޭނެ އިރެއްގެ އިންތިޒާރުގަ ތިބޭތާ. އެހެން ތިއްބާ މިއަދު ގެޒެޓުން މި ފެނުނީ އަހަރުމެންނަށް ދޭނެ ކަމަށް ބުނި ފްލެޓުތައް މިހާރު އުވާލި ވާހަކަ،" ސަރުކާރުގެ ކުއްލި ނިންމުމާމެދު މާޔޫސްވެފައި ހުރި ޒުވާނަކު ބުންޏެވެ.\nއެ ޒުވާނާއަކީ "ހިޔާ" ފްލެޓްތަކުން އަލަތު ކައިވެނީގެ ކެޓަގަރީން، ހިޔާ ފްލެޓު ލިބުނު މީހެކެވެ. ފްލެޓު ލިބޭނެކަމުގެ ޔަގީންކަން ސަރުކާރުން ދީފައި ހުރި ޒުވާނެކެވެ. އެ ޔަގީންކަމުގެ ލިޔުން އެ ޒުވާނާގެ އިތުރުން ހާހަކަށް ވުރެ ގިނަ މީހުންގެ އަތުގައި އެބަ އޮތެވެ. ނަމަވެސް މިއަދު އެ ލިޔުން ވެގެން ގޮސްފައި މިވަނީ އެއްވެސް އަގެއް ނެތް، ކުޑަ ކަރުދާސް ކޮޅަކަށެވެ. ސަރުކާރުން ރައްޔިތުންނަށް ދިން ޔަގީންކަމުގައި އެއްވެސް އަގެއް ނެތުނީ އެވެ.\nޖޫން 3، 2018: ބޯ ހިޔާވަހިކަމުގެ މަޝްރޫއު "ހިޔާ"ގެ ދަށުން ފްލެޓަށް އެދި ބަޔަކު ފޯމު ލަނީ: އެ މަޝްރޫއު ކުރީ ސަރުކާރުން ރޭވި ގޮތަށް ކުރިއަށް ނުގެންދެވުނު -- ސަން ފޮޓޯ/ ފަޔާޒު މޫސާ\nރައީސް އިބްރާހިމް މުހައްމަދު ސޯލިހުގެ ސަރުކާރު ވެރިކަމަށް އައީ އަތްފޯރާ އަގުގައި ހުރިހާ ރައްޔިތުންނަށް ބޯހިޔާވަހިކަން ހޯދައިދީ، ތާހިރު ދިރިއުޅުމެއް ހޯދައިދޭނެކަމުގެ ވައުދާ އެކު އެވެ. ނަމަވެސް އެ ދިމާލަށް މި ސަރުކާރުން އެޅި ފުރަތަމަ ފިޔަވަޅު ވެސް ގޯހެވެ.\nރައީސް އަބްދުﷲ ޔާމީންގެ ސަރުކާރުން ހިންގި ހިޔާ މަޝްރޫއުގެ ފްލެޓުތައް ދިނުމުގައި ޖަރީމާއެއް ހިންގާފައިވާ ކަމަށް ބެލެވޭ ނަމަ އެކަން ބަލަންޖެހޭނެ އެވެ. އަދި އެކަން ކުރި ބަޔަކަށް ފިޔަވަޅު ވެސް އަޅަން ޖެހޭނެ އެވެ. ނަމަވެސް އެ ސަރުކާރުން ބަޔަކަށް ދީފައި އޮތް ޔަގީންކަމެއް ނިގުޅައިގަތުމަކީ އެންމެ ރަނގަޅު ގޮތެއް ނޫނެވެ. މައްސަލަ ބަލާ ނިމުނު އިރު ބޯހިޔާވަހިކަމުގެ ހައްގުން މަހުރޫމުވެ އަދަބު ލިބުނީ "ނިކަމެތީން" ނަށެވެ. އެކަމަކު އެ މީހުންނަށް އަދަބު ދިނުމަކީ ކޮންކަހަލަ އިންސާފެއް ހެއްޔެވެ؟\nއެއީ ބޯހިޔާވަހިކަމުގެ ވައުދު ނުފުދުނުތަނުގައި މި ސަރުކާރުން ހެދި އެންމެ ފުރަތަމަ ގޯހެވެ.\nފްލެޓު ލިބޭނެކަމުގެ ލިޔުން ދީފައި އޮތް 7000 މީހުންގެ ތެރެއިން 280 މީހަކަށް ކުރީ ސަރުކާރުން ދިން ބޯހިޔާވަހިކަން މި ސަރުކާރުން ދޭން ނިންމީ ވިޔަފާރި ތަކަށެވެ. އެއަށްފަހު ފްލެޓް ކޮމިޓީ އިން އަލުން ފޯމުތަކަށް ޕޮއިންޓް ދީ، ކުރިން ފްލެޓު ދީފައި ތިބި ބައެއްގެ އަތުން ފްލެޓު ވަނީ އަތުލައިފަ އެވެ. ސަރުކާރުން ރައްޔިތަކަށް ލިޔުމުން ވެފައި އޮތް ވައުދެއް، ޔަގީންކަމެއް މިހާ ފަސޭހައިން އުވާލެވިގެން ނުވާނެ އެވެ.\nރައީސް ޔާމީންގެ ސަރުކާރުން ވެސް ބޯހިޔާވަހިކަމަށް އެންމެ ބޭނުންވެފައި ތިބި މީހުންގެ ބަދަލުގައި ވަލު މަގުން ގާތް މީހުންނަށް ފްލެޓު ދީފައި ނެތެކޭ ނޫނެވެ. މައްސަލަ ބަލާ ނިމުނު އިރު މި ސަރުކާރުން ފްލެޓު އަތުލި މީހުންގެ ތެރޭގައި ނިކަމެތި އެތައް ރައްޔިތުންނެއް ތިބިކަން އެއީ ހަގީގަތެކެވެ. އެއް ކޮޓަރި ތެރޭގައި ކައްކާ، ކައިބޮއެ، ޑިއުޓީ ބަހައިގެން ނިދާ އާއިލާއަކަށް ލިބުނު ބޯހިޔާވަހިކަމުގެ ޔަގީންކަން ޖަހައިގަތުމުގެ ބަހަނާއަކީ "އެވަރަށް ފްލެޓު ނެތުން" ކަމަށް ބުނުމަކީ ޒިންމާދާރުކަން ކުޑަކަމެކެވެ. އަދި އެވާހަކަ ގަބޫލުކުރަން އާންމު ރައްޔިތު މީހާއަށް ފަސޭހައެއް ވެސް ނުވާނެ އެވެ.\nމެއި 6، 2018: ބޯހިޔާވަހިކަން ފޯރުކޮށްދިނުމަށް ސަރުކާރުން ކުރިއަށްގެންދާ ބޯހިޔާވަހިކަމުގެ މަޝްރޫއު، "ހިޔާ"ގެ ފުލެޓްތަކަށް ކުރިމަތި ލުމުގެ ފުރުސަތު ހުޅުވާލާ ފުލެޓްތަކަށް ކުރިމަތި ލުމަށް ފޯމު ދޫކުރަން ދަރުބާރުގޭގައި ފެށުން -- ސަން ފޮޓޯ/ ފަޔާޒު މޫސާ\nފްލެޓުގެ ބޭއިންސާފުގެ ވާހަކަ ދައްކާ ނުނިމިގެން އުޅެނިކޮށް، އިއްޔެ އަނެއްކާ ސަރުކާރުން މިވަނީ އިތުރު ގޯހެއް ހަދައިފަ އެވެ. ފްލެޓު ލިބޭނެ ކަމުގެ ލިޔުން ދީފައި ތިބި 1621 މީހެއްގެ ފޯމު ބާތިލްކޮށް، އެ ކެޓަގަރީތައް މި ވަނީ އުވާވެސް ލައިފަ އެވެ. ސަބަބެއް ކަމަށް އަނެއްކާވެސް ބުނީ އެވަރަށް ފްލެޓު ނެތުމެވެ.\n"ކައިވެންޏަށް މިހާރު ކުއްޖަކު ވެސް ލިބިއްޖެ. މިހާރު މާލޭގަ ބޮޑު ކުލި ދީގެން އުޅެން ޖެހުނަސް، ލިބިފަ އޮތް ފްލެޓަށް ވަދެވުނީމަ އަހަރުމެން ތިން މައިންނަށް ހަމަޖެހިލެވޭނެ ކަމަށް ވަރަށް ފޮނި އުންމީދުގައި ތިބީ. އެކަމަކު ބޭކާރު އިންތިޒާރެއް މި ކުރެވުނީ،" ސަރުކާރުގެ ކުއްލި ނިންމުމާމެދު ހިތްހަމަނުޖެހިފައި ހުރި އިތުރު މީހަކު ބުންޏެވެ.\nއިއްޔެ ވިއްސި ވިހާލިވިގެން ދިޔައީ އަލަތު ކައިވެނީގެ ފްލެޓަށް ވަންނަން އިންތިޒާރު ކޮށްގެން ތިބި 1983 ޒުވާނުންގެ އުންމީދެވެ. އެންމެ ކޮޓަރިއެއްގެ ފްލެޓަކަށް ވެސް ޝުކުރުވެރިވެގެން ތިބި 18-40 އަހަރާ ދެމެދުގެ ކައިވެނިކޮށްގެން އުޅޭ 876 މީހުން މުސްތަގުބަލަށް ރާވަމުން އައި އެތައް ރޭވުމެެކެވެ. ދަފްތަރުގައި ތިބި 33 އާއިލާއެއްގެ ހިނިތުންވުމެވެ. ހާއްސަ އެހީއަށް ބޭނުންވާ މީހުން ތިބި 43 އާއިލާއަކަށް ލިބެން އޮތް ކުޑަކުޑަ ހިތްހަމަޖެހުމެކެވެ. މާލޭގައި އުޅޭނެ ތަނެއް ނެތް މާލޭގެ 114 މީހަކަށް ލިބެން އޮތް ހިޔާވަހިކަމެވެ.\nލިބިފަ އޮތް ފްލެޓަށް ވަދެވުނީމަ އަހަރުމެން ތިން މައިންނަށް ހަމަޖެހިލެވޭނެ ކަމަށް ވަރަށް ފޮނި އުންމީދުގައި ތިބީ. އެކަމަކު ބޭކާރު އިންތިޒާރެއް މި ކުރެވުނީ ފްލެޓް ގެއްލުނު ޒުވާނެއް\nއަލަތު ކައިވެނީގެ ކެޓަގަރީން ކުރިން ފްލެޓު ލިބޭނެކަމަށް އަންގާފައި އޮތް ޒުވާނަކު ބުނީ، މި ސަރުކާރު އައިސް އެއް ކޮޓަރީގެ އެޕާޓްމަންޓުތައް ނެތް ކަމަށް ބުނެ ވާހަކަ ދައްކަން ފެށުމުން މިކަހަލަ ގޮތެއް ވެދާނެ ކަމުގެ ބިރު ހީވި ކަމަށެވެ.\nމިދިޔަ ޖުލައި މަހުގެ ތެރޭގައި ނޫސްވެރިންނާ ވާހަކަދައްކަވަމުން ޕްލޭނިން މިނިސްޓަރު މުހައްމަދު އަސްލަމް ވިދާޅުވީ ހިޔާ މަޝްރޫއުގެ ދަށުން ދޭން ބުނި އެއް ކޮޓަރީގެ އެޕާޓްމަންޓުތައް ވުޖޫދުގައި ވެސް ނެތް ކަމަށެވެ.\nނަމަވެސް އިއްޔެ ޕްލޭނިން މިނިސްޓްރީން ކުރި އިއުލާނުގައި އެ ކެޓަގަރީން ހަދާ ނިމިފައި އޮތް 36 ފްލެޓެއްގެ ވާހަކަ އޮތެވެ.\nކުރީ ސަރުކާރުން އެއް ކޮޓަރީގެ ފްލެޓްތައް ދޭން ނިންމާފައި ވަނީ ހިޔާ މަޝްރޫއުގެ ދަށުން ސަރުކާރުގެ ކުންފުނިތަކުން އަޅާ ޓަވަރުތަކުން އެއް ކޮޓަރީގެ ބައެއް ފްލެޓްތައް ސަރުކާރަށް ގަތުމަށް ފަހު އެވެ. އެހެން ނަމަވެސް، އޭގެ ތެރެއިން ގިނަ ކުންފުނިތަކުން ފްލެޓް ނާޅާ ގޮތަށް މިހާރު ނިންމާފައިވާ ކަމަށާއި އެހެންކަމުން އެ ކެޓަގަރީތަކަށް ހަމަވާ ވަރަށް ހިޔާ މަޝްރޫއުގެ ދަށުން ފްލެޓް އިމާރާތްކުރަމުން ނުދާ ކަމަށް ޕްލޭނިން މިނިސްޓްރީ އިން އިއްޔެ ބުންޏެވެ.\nހައުސިން މިނިސްޓަރު އަސްލަމް: އެއް ކޮޓަރީގެ ހިޔާ ފްލެޓްތަކާ މެދު އެކި ފަހަރު އެކި ވާހަކަ ދެއްކެވި -- ސަން ފޮޓޯ/ ފަޔާޒު މޫސާ\nމިހާރު ލިބެންހުރި 36 ފްލެޓަކީ ފެން ކުންފުނި، އެމްޑަބްލިއުއެސްސީ އިން އިމާރާތް ކުރާ ޓަވަރުގައި ހުރި ފްލެޓުތަކެވެ.\n"ވީމާ، ސަރުކާރު ކުންފުނިތަކުން އެޅުމަށް ނިންމާފައިވާ ޓަވަރުތަކުން އިތުރު ފްލެޓް ގަންނަން ލިބެން ނެތުމުގެ ސަބަބުން އެ ތިން ކެޓަގަރީ އުވާލައި، އެ ކެޓަގަރީތަކަށް ހުށަހަޅާފައިވާ ފޯމުތައް ބާތިލްކުރުމަށް ނިންމީ" ކަމަށް ސަރުކާރުން ބުންޏެވެ.\nމިހާރު ސަރުކާރަށް ގަތުމަށް ލިބެންހުރި 36 ފްލެޓް، ހިޔާ މަޝްރޫއުގެ H14، ނުކުޅެދުންތެރިކަން ހުންނަ ފަރާތްތަކާއި އާއިލާތަކަށް ހާއްސަ ކެޓަގަރީއަށް ފޯމު ހުށަހެޅި ފަރާތްތަކުގެ ތެރެއިން ޝަރުތު ހަމަވާ ފަރާތްތަކަށް ދިނުމަށް ވަނީ ނިންމައިފަ އެވެ. އަދި އެއަށް ފަހު ބާކީވާ ފްލެޓްތައް ދޭނީ މާލޭ ރަށްވެހިންނަށް ހާއްސަ ކެޓަގަރީއަށެވެ.\nހިޔާ މަޝްރޫއުގެ އެއް ކޮޓަރީގެ އެޕާޓްމަންޓުތައް ކުރީ ސަރުކާރުން އަޅަން ރާވާފައި އޮތީ ސަރުކާރު ހިއްސާވާ ކުންފުނިތަކުގެ ތެރެއިންނެވެ. އެގޮތުން ސަރުކާރު ހިއްސާވާ ކުންފުނިތަކުގެ ޓަވަރުތަކުގެ ފުރަތަމަ ހަތަރު ފަންގިފިލާ އަކީ ހިޔާ މަޝްރޫއުގެ އެއް ކޮޓަރީގެ ތަންތަނެވެ.\nސަރުކާރު ކުންފުނިތަކުން އެޅުމަށް ނިންމާފައިވާ ޓަވަރުތަކުން އިތުރު ފްލެޓް ގަންނަން ލިބެން ނެތުމުގެ ސަބަބުން އެ ތިން ކެޓަގަރީ އުވާލައި، އެ ކެޓަގަރީތަކަށް ހުށަހަޅާފައިވާ ފޯމުތައް ބާތިލްކުރުމަށް ނިންމީ ހައުސިން މިނިސްޓްރީ\nސަރުކާރު ހިއްސާވާ ކުންފުނިތަކުގެ ދަށުން ހިންގަން ފެށި މަޝްރޫއުއެއް ކުރިއަށް ނުގެންދެވި ހުއްޓާލަން ޖެހުނު ނަމަވެސް ޒިންމާދާރު ސަރުކާރަކުން ރައްޔިތުންނަށް ގޮތް ހޯދައިދޭން ޖެހޭނެ އެވެ. ސަރުކާރެއް ގޮތް ހުސްވެގެން ނުވާނެ އެވެ. ހުރިހާ ވަސީލަތްތަކެއް ލިބި އޮވެމެ ސަރުކާރަކަށް ހައްލެއް ނުހޯދި ރައްޔިތުންތަކެއް މަގުމަތިވާ ގޮތް ވުމަކީ ސަރުކާރެއްގެ ގާބިލްކަމާ މެދު ސުވާލު އުފެދޭ ކަމެކެވެ.\nރައީސް ޔާމީންގެ ސަރުކާރުން އެއް ކޮޓަރީގެ ފުލެޓް އަޅަން ނިންމި މެކޭނިޒަމް މަސައްކަތް ނުކުރި ނަމަ އެކަމަށް މި ސަރުކާރުން ހައްލެއް ހޯދަން ޖެހޭނެ އެވެ. ސަބަބަކީ ފްލެޓް ދޭނެ ކަމުގެ ޔަގީންކަން ސަރުކާރުން ރައްޔިތުންނަށް ދީ ބަޔަކު އިންތިޒާރުގައި ބޭތިއްބީމަ އެވެ.\nމި ސަރުކާރަށް ދެ އަހަރަށް ވުރެ ގިނަ ދުވަސް ވެގެން ދިޔައިރު، އެ މަޝްރޫއަށް ހައްލެއް ހޯދައިނުދެވުމަކީ ސަރުކާރުގެ ފެއިލްވުމެކެވެ. ކުރީ ސަރުކާރު ގޯސްވުމާ އެކު މި ސަރުކާރުގެ ވެސް ފެއިލްވުމެކެވެ. އެންމެ ފަހުން އެކަން ނުވުމުން، ދެން އެކަށީގެންވާ ވަރަށް ފްލެޓް ނެތް ކަމަށް ބުނެ، ކެޓަގަރީތަށް އުވާލައި ފޯމުތައް ބާތިލްކުރުމަކީ ގައިމުވެސް މައްޗަށް ޖެހި ޖަމްޕެއް ނޫނެވެ. މި ޖަމްޕް މި ޖެހީ ސީދާ ތިރިއަށެވެ.\nބޮޑު މަންޒަރަކީ ސަރުކާރެއް ގޮތް ހުސްވީ އެވެ. އެއް ކޮޓަރީގެ ފްލެޓްތައް އިމާރާތް ކުރެވޭނެ ގޮތެއް މި ސަރުކާރަށް ނުހޯދުނީ އެވެ. އެކަމަކު ސަރުކާރެއް ގޮތްހުސްވާ ނަމަ، އެއީ ގާބިލް ސަރުކާރެއް ހެއްޔެވެ؟\nޖޫން 24، 2020: ހުޅުމާލެ ދެވަނަ ފިޔަވަހީގައި ތަރައްގީކުރާ ހިޔާ މަޝްރޫއުގެ ފްލެޓުތައް: މި ފްލެޓްތަކުގެ ކަންތައް އެންމެ ފަހުން ވަނީ ބޮޑު މައްސަލައަކަށްވެފައި -- ސަން ފޮޓޯ/ ފަޔާޒު މޫސާ\nހިޔާގެ 7000 ފްލެޓު ވެސް އަދިވެސް ހަވާލުކުރެވޭ ވަރެއް މި ސަރުކާރަކަށް ނުވެ އެވެ. މީހުން ވެއްދުމަށް އެކި ތާރީހު ދީ އެތައް އަހަރެއް ގެއްލުވާލައިފި އެވެ.\nސަރުކާރެއް ވިއްޔާ ގޮތެއް އޮންނަން ޖެހޭނެ އެވެ. އެއް ގޮތަކުން ނުވިއްޔާ އަނެއް ގޮތުން ވެސް ރައްޔިތުންގެ ހައްގުތައް ހިމާޔަތްކޮށްދޭން ޖެހޭނެ އެވެ. ޕްލޭން ކޮށްފައި އޮތް ގޮތަށް މަސައްކަތް ނުގޮސްފި ނަމަ، މި ސަރުކާރުން އާ ހައްލެއް ނެރެގެން ވެސް އެކަން ކޮށްދޭން ޖެހޭނެ އެވެ. ރައްޔިތުންނާ ސަރުކާރާ ދެމެދު އޮންނަ ސޯޝަލް ކޮންޓްރެކްޓް އުވައެއް ނުލެވޭނެ އެވެ. އާ މަޝްރޫއެއް ފަށައިގެން ވެސް އެކަން ކޮށްދޭން ޖެހޭނެ އެވެ. ކުރީ ސަރުކާރުން ވީ ވައުދެއް ކަމަށް ބުނެ ރައްޔިތުންނަށް ސަރުކާރުން ވީ އަހުދެއް އުވައެއް ނުލެވޭނެ އެވެ.\nހިޔާ މަޝްރޫގެ 7،000 ފްލެޓަށް ފޯމު ލީ 23،000 މީހުންގެ ތެރެއިން ފުރިހަމައަށް ލިޔުންތައް ހުށަހެޅި 19،000 މީހުންނަކީ މާލެ ސަރަހައްދުގައި ދިރިއުޅޭ ބޯހިޔާވަހިކަން ބޭނުންވާ މީހުން ކަމަށް ސަރުކާރުން ވެސް ގަބޫލުކުރެ އެވެ. އެހެންކަމުން ކުރިއަށް ހުރި ބޯހިޔާވަހިކަމުގެ މަޝްރޫއުތައް ހިންގާނީ އެ މީހުންވެސް ހިމަނައިގެން ކަމަށް ޕްލޭނިން މިނިސްޓަރު މި މަހުގެ 17 ވަނަ ދުވަހު މަޖިލީހުގައި ވިދާޅުވި އެވެ.\nނަމަވެސް ޖެހިގެން އައި ދުވަހު ހާހަކަށް ވުރެ ގިނަ މީހުންގެ ފޯމު ބާތިލްކޮށް ކެޓަގަރީ ވެސް އުވާލުމުން، ކުރިއަށް ހުރި މަޝްރޫއުތަކުގައި އެމީހުން ހިމެނޭނެ ކަމުގެ ޔަގީންކަން ވެސް އެމީހުންކަށް މިހާރު ނެތެވެ.\nސަރުކާރަކުން ލިޔުމެއް ދީފައިވާނަމަ، އެއީ ދޫކޮށްލެވޭނެ ކަމެއް ނޫން ކަމަށް ހުދު މިނިސްޓަރު އަސްލަމް ވެސް ވިދާޅުވި އެވެ.\n"އަޅުގަނޑުވެސް ގަބޫލު ކުރަން ސަރުކާރަކުން ރައްޔިތަކަށް ލިޔުމެއް ދީފައިވާނަމަ، އެ ލިޔުމަކީ ތިމަންނަމެން ކުރި ކަމެއް ނޫނޭ ކިޔާފައި ދޫކޮށްލެވޭނެ ޒާތުގެ ކަމެއް ނޫންކަން. ރައްޔިތުން އިންތިހާބު ކުރާ ސަރުކާރަކުން ލިޔުން މިދެނީ. އޭގައި މުވައްޒަފަކު ނޫނީ ސިޔާސީ މީހަކު ގޯހެއް ހަދާފައިވާ ނަމަ، އެކަމާ ގުޅޭ ގޮތުން ފިޔަވަޅު އަޅަން ޖެހޭނީ ވަކި ގޮތަކަށް،" އަސްލަމް ވިދާޅުވި އެވެ.\nނަމަވެސް ސިޔާސީ މީހުން ހެދި ގޯހުގެ އަދަބު ލިބިގެން މިދަނީ އާންމު ރައްޔިތު މީހާއަށެވެ. ފްލެޓް ނުލިބުމުގެ އަދަބު ލިބުނު މީހުންނަށް ދެން ވާނެ ގޮތެއް އަދިވެސް މިސަރުކާރަކަށް ބުނެއެއް ނުދެވެ އެވެ. އެ މަންޒަރެއް ދައްކައެއް ނުދެވެ އެވެ.\nސަރުކާރުގެ ކުއްލި ނިންމުން އައިގޮތުން އެ ފްލެޓުތައް ލިބުނު މީހުންނަށް ލިބުނީ ބޮޑު ޝޮކެކެވެ. ފްލެޓު ކޮމިޓީން ވަނީ އެ ކެޓަގަރީން ފްލެޓު ލިބުނު މީހުންގެ ގެތަކަށް ހާލަތު ބަލަން ވެސް ގޮސްފަ އެވެ. ވުޖޫދުގައި ނެތް ފްލެޓުތަކެއް ދޭން މި ސަރުކާރުން "ބޭކާރު" ގޮތުގައި ގެތަކަށް މީހުން ފޮނުވީ ކީއްވެތޯ މިއީ އެތައް ބައެއްގެ ސުވާލެކެވެ.\nފްލެޓް ކޮމިޓީގެ ރައީސް ތޯހާ: ހައްގުވާ އެންމެންނަށް ފްލެޓް ނުދެވުނީ އެކަށީގެންވާ އަދަދަށް ފްލެޓް ނެތުމުން ކަމަށް ވިދާޅުވި -- ފޮޓޯ/ ރައީސް އޮފީސް\nހެއްވާ ކަމަކީ އަލަތު ކައިވެނި ކެޓަގަރީގެ ޝަރުތު ތަކުގައި ދިރިއުޅުމުގެ ހާލަތުގެ ވާހަކަ ނެތް ނަމަވެސް، ފްލެޓު ކޮމިޓީން ދެތިން ފަހަރަކު އެމީހުންގެ ހާލަތު ބަލަން ދިޔަ ކަމެވެ. މާ މުހިންމު ސުވާލުތަކެއް ނުކުރި ނަމަވެސް، ފައިލްތަކެއް ހިފައިގެން ގެތަކަށް ދިޔައީ އިލެކްޝަނެއް ބޯމަތީގައި އޮތުމުން، ބޯހިޔާވަހިކަމުގެ މައްސަލައިގައި މަސައްކަތް ކުރާކަން ދެއްކުމަށް ކަމަށް ބައެއް މީހުންގެ ތުހުމަތު މިހާރު އެބަ އޮތެވެ.\n"ތަންކޮޅެއް ކުރިން އަޅުގަނޑުމެންނަށް އަންގާލަ ދިން ނަމަވެސް ރަނގަޅު މިހާ ދުވަސް ވަންދެން ނުދަންމާ. އެހެން ތަނަކަށް ބަދަލުވާއިރު ވެސް ކުރު މުއްދަތަކަށް ކޮންޓްރެކްޓް ހަދަން ތިބީ ކޮންމެ ވަގުތެއްގައި ވެސް ފްލެޓް ލިބިދާނޭ ހިތާ. ކުރިން ދެން ހީވި މިހެން ވެދާނެ އޭ ވެސް. ވަރަށް ހާލުގަ އުޅޭ މީހުން ވެސް އެބަތިބި، މީ އެމީހުންނަށް އެ ހާލުން ކުޑަކޮށް ވެސް އަރައިގަނެވެން އޮތް ހަމައެކަނި މަގު. އެހެން ޕްލޭންކޮށްގެން ތިބި ބަޔަކަށް ކިހާ ބޮޑު ޝޮކަކަށް ވާނީ،" ޒުވާނަކު ބުންޏެވެ.\n"ތިން އަހަރު ވަންދެން ކުރި އުންމީދު ހަމަ ކުޑަ ހިނދުކޮޅެއް ތެރޭ ފެނަށް މި ދުއްވާލީ. މައާފެއް ނުކުރާނަން،" އެހެން ޒުވާނަކު ބުންޏެވެ.\nއެއް ކޮޓަރީގެ ފްލެޓުތަކުގެ ކެޓަގަރީ އުވާލުން ގިނަ ބަޔަކު ސިފަކުރަނީ ސަރުކާރުން ދިން އަނިޔާއެއްގެ ގޮތުގަ އެވެ. ގިނަ ބަޔަކު ބުނަމުން އަންނަނީ ސަރުކާރުގެ މި ބޮޑު ބޭއިންސާފަށް މައާފު ނުކުރާނެ ކަމަށެވެ.\nޖޫން 24، 2020: ހުޅުމާލެ ދެވަނަ ފިޔަވަހީގައި ތަރައްގީކުރާ ހިޔާ މަޝްރޫއުގެ ފްލެޓެއްގެ އެތެރެ -- ސަން ފޮޓޯ/ ފަޔާޒު މޫސާ\n"މީ އަނިޔާވެރިކަމަކީ. ހާދަ އުންމީދެކޭ އެންމެން ކުރީ. ހަމަ ކޮޅުފައިން ޖެހީ މަސައްކަތް ވެސް ކޮށްނުދީ. އިބްރާހިމް މުހައްމަދު ސޯލިހަށް ރިޔާސީ އިންތިހާބު ކާމިޔާބު ނުވި ނަމަ މި ފްލެޓުތަކަށް ކުރިމަތިލީ މީހުންގެ ދިރިއުޅުން ރަނގަޅުވެގެންދާނެ ވަރު އިހުސާސްވޭ. ދުވަހަކު ވެސް މައާފެއް ނުކުރާނަން،" ސޯޝަލް މީޑިއާގައި ޒުވާނަކު ބުނެފައިވެ އެވެ.\nގައިމުވެސް ސަރުކާރުން މިފަހަރު މި ހެދި ގޯހުގެ ސަބަބުން، ގިނަ ބަޔަކު ސަރުކާރަށް ކުރަމުން އައި އުންމީދުގައި މިވަނީ ރެނދު ލައިފަ އެވެ. މި ރެނދަކީ ސަރުކާރުން ދައްކާލާ މޮޅު ވާހަކައަކުން ބައްދާލެވޭނެ ރެނދެއް ކަމުގައި ނުވުން ވަރަށް ކައިރި އެވެ. ސަބަބަކީ އެ އިތުބާރު ހޯދައިދިނުމަށް މި ސަރުކާރަށް އަދި ބޯހިޔާވަހިކަމުގެ މަޝްރޫއުތަކެއްގެ މާބޮޑު މަސައްކަތްތަކެއް ކުރެވިފައި ނުވާތީ އެވެ.\nމަނާކަމެއް ކޮށްގެން އަމިއްލައަށް ވެފައި އޮތް ޖޫރިމަނާއެއް ނުދައްކައިގެން ޒުވާނުންތަކަކަށް ކައިވެނި ނުކުރެވިދާނެ ކަމަށް ކަންބޮޑުވާ ސަރުކާރަަކުން، ޒުވާނުން ކައިވެނި ކޮށްގެން ވަންނާނެ ތަނެއް ނެތިގެން އުޅޭ އިރު ކަންބޮޑުނުވަނީ ހެއްޔެވެ؟ ނޫނީ ސޯޝަލް ހައުސިންގ ލިބި، މާލޭގެ ބޮޑު ކުލީގެ ކަސްތޮޅުން 7000 އަށްވުރެ ގިނަ އާއިލާ ނެއްޓި، ބޮޑުންގެ ރިއަލް އެސްޓޭޓް ވިޔަފާރިތަކަށް ގުޑުން އަންނަން ބޭނުން ނުވަނީ ހެއްޔެވެ؟ ތާހިރު ދިރިއުޅުމެއް ހޯދައިދިނުމަކީ މިއީ ހެއްޔެވެ؟


Kuriah Oi2Match Gai Supporter In Ge Furihama Ehbbaarulun Beynun Vey: Naib Raees - Vaguthu\nކުރިއަށް އޮތް ދެ މެޗުގައި ސަޕޯޓަރުންގެ އެއްބާރުލުން ވަރަށް މުހިއްމު: ނައިބު ރައީސް\nފީފާ ވޯލްޑް ކަޕް އަދި އޭއެފްސީ އޭޝިއަން ކަޕް ޖޮއިންޓް ކޮލިފައިންގައި އަންނަ މަހު މާލޭގައި ކުޅޭ ދެ މެޗުގައި ގައުމީ ޓީމަށް ދިވެހި ސަޕޯޓަރުންގެ ތަރުހީބު ވަރަށް މުހިއްމުކަމަށް ނައިބު ރައީސް ފައިސަލް ނަސީމް ވިދާޅުވެއްޖެއެވެ.\nކޮލިފައިންގައި ރާއްޖެ އަށް ކުރިމަތިވާނެ އެންމެ މުހިއްމު ދެ މެޗުގައި ފިލިޕީންސްއާއި ގުއާމްއާއި ދެކޮޅަށް ގައުމީ ޓީމު ނުކުންނައިރު މި ދެމެޗު ކާމިޔާބުކުރުމަކީ އޭޝިއަން ކަޕްގެ ޖާގަ އަކަށް އަމާޒު ހިފާފައިވާ ދިވެހި ޓީމަށް ކޮންމެހެން މަޖުބޫރު ކަމެކެވެ. މި ދެމެޗަށް ޓީމަށް ތަރުހީބު ހޯދުމުގެ ގޮތުން އެފްއޭއެމް އާއި ގައުމީ ޓީމަށް ލަފާދޭ ކޮމިޓީން ގިނަ ގުނަ މަސަތްކަތްތަކެއް ކުރަން ނިންމާފައިވާއިރު ފުރަތަމަ ހަރަކާތެއްގެ ގޮތުން އިއްޔެ ވަނީ ރައްޔިތުން މަޖިލީހުގެ މެންބަރުންގެ ޓީމަކާއި އެފްއޭއެމްގެ އިން ނެގި ޓީމެއްގެ މެދުގައި ޙާއްސަ ފުޓްބޯޅަ މެޗެއް ކުޅެފައެވެ.\nއިއްޔެ ޓާފް ދަނޑުގައި ކުޅުނު މެޗަށްފަހު ވާހަކަފުޅު ދައްކަވަމުން ނައިބު ރައީސް ފައިސަލް ނަސީމް ވިދާޅުވީ، ދިވެހި ފުޓްބޯޅައިގެ ފޯރި އަލުން ކޮޅަށް ޖަހަން އެންމެ މުހިއްމު ކަމަކީ ސަޕޯޓަރުން ހުއްޓުމެއް ނެތް ތަރުހީބު ކަމަށާއި، އަންނަ މަހު އަމިއްލަ ގައުމުގައި ކުޅޭ ދެ މެޗަށް ގަލޮޅު ދަނޑު ފުރާލައި ދިވެހި ސަޕޯޓަރުންގެ ފުރިހަމަ އެއްބާރުލުން ދިވެހި ޓީމަށް ދޭން ޖެހޭ ކަމަށެވެ.\nނައިބު ރައީސް ވިދާޅުވީ މީގެ ތިރީހަކަށް އަހަރު ކުރިން ރާއްޖޭގައި ފުޓްބޯޅަ އަކީ ވަރަށް ފޯރިއާއެކު ކުޅެމުން އައި ކުޅިވަރެއް ކަމަށާއި ފުޓްބޯޅަ އަކީ ދިވެހިންގެ މެދުގައި އަބަދުވެސް އެންމެ މަގުބޫލު ކުޅިވަރު ކަމަށެވެ. އެބީދައިން ވާހަކަ ދައްކަވަމުން ފައިސަލް ވިދާޅުވީ ރާއްޖޭގެ ފުޓްބޯޅަ މިވަގުތު އޮތީ އެންމެ ރަނގަޅު ހާލަތެއްގައި ކަމަށް ނުވިޔަސް އެފްއޭއެމްއާއި ސަރުކާރާއި ސަޕޯޓަރުން އެކައްޗެއް ކިޔައިގެން ރަނގަޅު މިސްރާބަކަށް މިގައުމުގެ ފުޓްބޯޅަ ގެންދެވޭނެ ކަމަށެވެ.\n"އަންނަ މަހު 14 އަދި 19 ރާއްޖޭގައި ކުޅޭ މެޗަށް ސަޕޯޓަރުންގެ ތަރުހީބު ވަރަށް މުހިއްމު. އެއީ ދިވެހި ޓީމު ކޮންމެހެންވެސް މޮޅުވާން ޖެހޭ ދެ މެޗު. ދިވެހި ސަޕޯޓަރުން އެބަޖެހޭ އެއްއަޑަކުން ދަނޑު ގުގުމާލަން. މި މެޗުތައް ކާމިޔާބުކުރުމުގައި އެފްއޭއެމްއާއި ސަރުކާރުން ދަނީ މަސައްކަތް ކުރަމުން. ހަމައެއާއެކު ސަޕޯޓަރުންގެ ފަރާތުން ވެސް ފުރިހަމަ އެއްބާރުލުން މިކަމުގައި ލިބޭނެކަމަށް އުއްމީދުކުރަން، “ ފައިސަލް ނަސީމް ވިދާޅުވިއެވެ.\nއޮކްޓޯބަރ 30, 2019 17:31\nމިގައުމުން ލާދީނިއްޔަތު ފޮހެލުމަށް ސަރުކާރުގެ އެއްބާރުލުން ވަރަށް މުހިއްމު: ސަޕޯޓަރުން\nއޮކްޓޯބަރ 30, 2019 19:03\nއެމްޑީޕީ މީހުން ދަނޑަށް ވަށްދާ\nވަރަށް ސޮރީ. މިހާރު ރައީސަ އާ ނައިބު ރައީސް ބުނާކަމެއް ނެތް ކުރެވޭކަށް. ކަލޭމެން އަހަރެމެންގެ މާތް އިސްލާމްދީނަށް ދޭ ގަދަރަކީ ކުނިގަނޑެއްގެ ދަރަޖަ. މަށެއް އަދި މަގޭ ބާރު ހިނގާމީހެއްވެސް ކަލޭ ތިބުނި ބުނުމަށް އިނގިއްޔެއްވެސް ތަޅުވާނުލާނެ.


Mihuree fahuruveri bappa eh! - Vaguthu\nމިހުރީ ފަހުރުވެރި ބައްޕައެއް!\n3 އަހަރު ކުރިން ( އޮކްޓޯބަރ 11, 2018 )\nސާފް ޗެމްޕިއަންޝިޕްގެ ޓްރޮފީއާއި އަދި ގައުމީ ޓީމުގެ ކުޅުންތެރިންނާއިއެކު އާއްމުންނަށް ފޮޓޯ ނެގުމުގެ ފުރުސަތު ދިނުމަށް މާފަންނު ސްޓޭޑިއަމްގައި ބޭއްވި އިވެންޓުގެ ތެރެއިން -- ވަގުތު އިމޭޖެސް: އިބްރާހިމް ޝާބިލް\nސާފް ޗެމްޕިއަންޝިޕް ތަށްޓާއެކު ރާއްޖޭގެ ޓީމުން ގައުމަށް އުފާވެރިކަމެއް ގެނުވިއެވެ. ކުރިއަށް އޮތް ޖީލަށް އުންމީދެއް ގެނުވިއެވެ. އެތަކެއް އާއިލާއަކަށް ހިނިތުންވުމާ ފަހުރު ގެނުވިއެވެ. އުފާފާޅުކުރުމުގައި ބައިވެރިވި ކޮންމެ އާއިލާއެއްގެ މޫނުމަތިން ފަހުރުވެރިކަން ފެނުނެވެ.\nސަރަހައްދީ ދެވަނަ ރަން މެޑަލް ގައުމަށް ގެނެސްދިން ޓީމުގެ ކޮންމެ ކުޅުންތެރިޔަކަށްވެސް އެ ކުޅުންތެރިޔެއްގެ އާއިލާއާއި މައިންބަފައިންވެސް މަރުހަބާ ކިޔީ ފަހުރުވެރިކަމާއެކުގައެވެ. އެރުވީ ގައުމީ އިއްޒަތްތެރިއެއްގެ ޝަރަފެވެ.\nތަށްޓާއެކު މާލޭގައި ބޭއްވި އުފާފާޅުކުރުމުގެ ހަރަކާތުގެ ތެރެއިން ފެނުނު މަންޒަރެކެވެ. މިއީ ދުވަސްކޮޅެއް ކުރީގެ މަންޒަރެއް ނަމަވެސް، މުހިއްމު ވާހަކައަކަށްވުމުން ކޮންމެހެންވެސް ދައްކާލަން ބޭނުންވީއެވެ. ސާފް ޗެމްޕިއަންޝިޕްގައި ގައުމީ ޓީމުގެ މިޑްފީލްޑުން އެންމެ މުހިއްމު ރޯލެއް އަދާކުރި އިބްރާހީމް ވަހީދު (އިއްބެ)ގެ ފަހުރުވެރި ބައްޕަ، ހަސަން ވަހީދުގެ ވާހަކައެވެ.\nހަސަން ވަހީދު މާލެ އައީވެސް ސީދާ އިއްބެގެ އިސްތިގުބާލަށެވެ. ދަރިފުޅު ގައުމަށް ކޮށްދިން ހިދުމަތުގެ އަގުވަޒަން ކުރުމަށް އެންމެ ގާތުގައި ހުރުމަށެވެ. އުފަލާ ފަހުރާއެކު، ދަރިފުޅުގެ ފޮޓޯ ޖެހި ޓީޝާޓެއްގައި އޭނާ މާފަންނު ޓާފްގައި ހުރިއިރު، އިހުސާސްތަކަކީ ކޮބައިތޯ ބަލާލުން ކޮންމެހެން މުހިއްމުވިއެވެ. ދަރިއެއްގެ ފަރާތުން ގައުމަށް ގެނެސްދިން ރަން މެޑައްޔާއެކު އިއްބެގެ ވާހަކަ ހަސަން ވަހީދު ކިޔައިދެނީ އެންމެ ކުޑައިރުން ފެށިގެންނެވެ.\n"އިއްބެއަކީ ކުޑައިރު، ސްކޫލް ދައުރުން ފެށިގެންވެސް ކިޔެވުމަށްވެސް ލޯބިކޮށް، ކިޔެވުމަށްވެސް އޭނާއަށް ކުރެވުނު ހުރިހާ މަސައްކަތެއްކޮށް ގްރޭޑް އެކަކުން ފެށިގެންވެސް އެއްވަނަ ދަރަޖައިން ފާސް ވަމުން ގޮސް، ގްރޭޑް 10 ނިންމާލި އިރުވެސް އެންމެ މަތީ މަގާމު ހޯދި ކުއްޖެއް. ނޮޅިވަރަންފަރު ސްކޫލުން ކުޅިވަރުގެ ދާއިރާއިންވެސް އެންމެ ގިނަ ތަށި ގެނައި އެއް ކުއްޖެކު އިއްބެއަކީ" ހަސަން ވަހީދު އިއްބެގެ ވާހަކަ ފެށިއެވެ.\nއިއްބެގެ ފުޓުބޯޅަ ކެރިއަރު ފެށުނީ އުމުރުން ހަތް އަހަރު އުފަން ރަށް، ހދ. ނޮޅިވަރަންފަރުގެ މަގުތަކުންނެވެ. އިއްބެގެ ބައްޕަ، ހުސައިން ވަހީދަކީ މާލެ ދަތުރުކުރާ މީހަކަށްވެފައި، ދަތުރުވަރެއްގައި ގެންގޮސްދިން ބޯޅައެއްގެ އެހީގައި، އިއްބެއަށް ފުޓުބޯޅައިގެ ފުރަތަމަ ސްޓޭޑިއަމްއަކީ ނޮޅިވަރަންފަރުގެ މަގުތަކެވެ. ބޫޓަކަށް ނާރާ، ހުސްފައިގައި އެކުވެރިންނާއެކު ކުޅުނު ޒަމާނުގައިވެސް އިއްބެގެ ހުނަރާމެދު އޭނާގެ ބައްޕަ، ހަސަން ވަހީދު ޝައްކެއް ނުކުރެއެވެ.\n"ފުޓުބޯޅަ ކުޅުމަކީ އިއްބެ ވަރަށް ކުރާހިތުން ކުރި ކަމެއް، އޭނާ ގައިގައި ހުނަރުވެސް ހުރި ކަމެއް އެއީ. ސްކޫލުގައި ވެސް ހަމަ ގިނަ މުބާރާތްތަކަކުން ތަށި ހޯދައިފައި އޮންނާނީ. މިހާރުވެސް ގޭގައި ހުންނާނެ އެތައް ބައިވަރު ތަށްޓެއް. އެގޮތަށް އަތޮޅު މުބާރާތުންވެސް ކުޅޭ މެޗުތަކުންވެސް އަބަދުވެސް ވަރަށް މޮޅަށް ކުޅޭނެ. މާލެ ކުޅެން އައުމުގެ ކުރީގައިވެސް ކުޅުދުއްފުށީގައި ކުޅުނު މުބާރާތެއްގައިވެސް ކުޅުދުއްފުއްށީ ކޮރަލް ޓީމަށްވެސް ވަރަށް ރީތި ނަމެއް އޭނާ ހޯދައިދިން،" އިއްބެގެ ބައްޕަ ކިޔައިދިނެވެ.\nސާފް ޗެމްޕިއަންޝިޕްގެ ޓްރޮފީއާއި އަދި ގައުމީ ޓީމުގެ ކުޅުންތެރިންނާއިއެކު އާއްމުންނަށް ފޮޓޯ ނެގުމުގެ ފުރުސަތު ދިނުމަށް މިއަދު މާފަންނު ސްޓޭޑިއަމްގައި ބޭއްވި އިވެންޓުގެ ތެރެއިން -- ވަގުތު އިމޭޖެސް: އިބްރާހިމް ޝާބިލް\nފުޓުބޯޅައިގެ ރޮނގުން ކުރިއަށް ދިޔުމަކީ ހަސަން ވަހީދު އެންމެ ފުރަތަމަ އިއްބެއަށް ހުށަހެޅި ހުށަހެޅުމެއް ނޫނެވެ. އެހެން ނަމަވެސް އިއްބެގެ ވިސްނުމަށް ހަސަން ވަހީދު އިންކާރު ނުކޮށް، ދަނޑު މައްޗަށް ދޫކޮށްލީ އުންމީދެއް އޮވެގެންނެވެ. ކުރެވުނު ތަސައްވަރެއްވެސް އޮތީމަ، ގައުމަށް ރީތި ނަން ގެންނާނެ ކަމަށް އަބަދުވެސް ހުވަފެނެއް ދެކޭތީއެވެ.\n"އަޅުގަނޑު ހިތުގައި އޮވޭ އިއްބެ ކުޅެން ފެށީއްސުރެވެސް އޭނާ ގައުމަށް ރީތިނަން ހޯދައިދޭނެއޭ. އިއްބެ މާލެއައީ 2013ގައި. ރަށުގެ ސްކޫލް ނިންމާލާފައި ގްރޭޑް 10 ނިންމާލާފައި ގެނައީ ސްކޫލްގެ އެންމެ ރަނގަޅު ނަތީޖާ ލިބުނީމަ، ސީއެޗްއެސްސީއަށް ވެއްދުމުގެ ބޭނުމުގައި. ފޯމް ފުރާ ހުރިހާ ކަމެއްވެސް ނިންމާފަ އަހާލިން އިއްބެ ގާތުން، ބައްޕަ ގަސްދުކުރަނީ 11،12 ހެދުމާއި ކޯސްތަކެއްވެސް ހެދުމަށޭ. އޭނާ އެދުވަހު ބުނި ބައްޕާއޭ އަޅުގަނޑު ބޭނުން ވަނީ ފުޓުބޯޅަ ކުޅޭށޭ، ކުޅިވަރުގެ ގޮތުން ކުރިއަށްދާށޭ. ދެން އެދުވަހު ހިތަށް އެރީ ވަރަށް ދެރަކޮށްނޭ މި ދިމާވީ. އެކަމަކު އެހިސާބުން ކުޑަކޮށް އިސްދަށަށް ޖަހާލާފައި އަމިއްލައަށް ވިސްނާލާފައި ހިތަށް އަރައިފި، ދަރިފުޅަކު މައިންބަފައިން ކައިރީގައި އެދޭ އެދުން އެއީ އެންމެ ރަނގަޅު އެދުމަށްވެސް ވެދާނޭ. އެހެން ގޮތަކަށް އަޅުގަނޑުމެންނާ އެފަދަ ކަމަކާ ނުރުހުންވެ މަގުމައްޗަށް ނުކުންނަން ބޭނުން ނުވާތީ އެ ވިސްނުމުގައި އެކަމަށް ގަބޫލުވީ،" ހަސަން ވަހީދު ބުންޏެވެ.\nދަނޑުމައްޗަށް އިއްބެ ދޫކޮށްލުމުގެ ކުރިން ހަސަން ވަހީދު ދިން އެންމެފަހުގެ ނަސޭހަތެއްވެސް އެބައޮތެވެ. އެއީ އަހުލާގުގެ ވާހަކައެވެ. މިއަދު ގައުމުގެ ރަން ދަރިއަކަށްވުމަށް އިއްބެ ހިފި ހެޔޮ ނަސޭހަތަކީ އޭރު ބައްޕަ ދިން ނަސޭހަތެވެ.\n"އެދުވަހު ބުނިން ދަރިފުޅު ވާންޖެހޭނޭ އަހުލާގު ރަނގަޅު މީހަކަށް. ފުޓުބޯޅަ ކުޅުނަސް އަހުލާގާ ނުލާ ނުވާނޭ. އެގޮތުގެ މަތިން 2013 ގައި އޭނާ ފުޓުބޯޅައިގެ މައިދާނަށް ދޫކޮށްލީ،" ހަސަން ވަހީދު ބުންޏެވެ.\nސާފް ސުޒުކީ ކަޕް 2018 ސެމީ ފައިނަލް: ރާއްޖެ އަދި ނޭޕާލް ބައްދަލުކުރި މެޗް -- ވަގުތު އިމޭޖެސް: އިބްރާހިމް ޝާބިލް\nދަނޑުމަތީގައި އަހުލާގު ރަނގަޅު، ޕްރޮފެޝަނަލް ކުޅުންތެރިޔެއްގެ ސިފަ އިއްބެ ކިބައިން ފެންނަ ސަބަބެއް ކަމަށް ބައްޕަ ފާހަގަކުރީ މުޅި އާއިލާގައި ހިނގާ ލެއެވެ. އިއްބެއާއެކު ހަސަން ވަހީދުގެ ނުވަ ދަރިން އެބަތިއްބެއެވެ. ހަތަރު އަންހެން ކުދިންނާއި ފަސް ފިރިހެން ކުދިންނެވެ. އޭގެން ކޮންމެ ކުއްޖަކީވެސް އޭނާގެ ބަސްއަހާ، އެއްވެސް ބޭއަދަބީ އެއްޗެއް އޭނާ ކުރިމަތީގައި ނުބުނާ ކުދިން ކަމަށް ހަސަން ވަހީދު އުފަލާއެކު ފާހަގަކުރިއެވެ.\n"އެއީ ލިބޭނެ އެއްމެ ބޮޑު އުފާވެރިކަން ކަންނޭގެ ދަރިންގެ ފަރާތުން. މައިންބަފައިން ކުރާ މަސައްކަތުގެ އަގު ދަރިން ވަޒަން ކުރުން. ކޮންމެ ކުއްޖަކީވެސް ރަނގަޅު ވަޒީފާތަކުގައި އުޅޭ ކުދިން. އިއްބެގެ އަހުލާގީ ވާހަކަ ވިދާޅުވީ، އިއްބެއަކީ ރަށުން އައިއިރުވެސް އަހުލާގު ރަނގަޅުކަމުގެ މިސާލެއް،" ހަސަން ވަހީދު ބުންޏެވެ.\nހަސަން ވަހީދުގެ ނަޒަރުގައި ދަނޑު މައްޗަށް އިއްބެ ފައްކާކުރީ ދެވަނަ އެހެން މީހެއް ނޫނެވެ. ޓީސީގެ ކޯޗު މުހައްމަދު ނިޒާމް (ނިޒާމްބެ)އެވެ. ހަސަން ވަހީދު ބުނީ، އިއްބެ އަތުގައި ހިފާ ދަނޑުމައްޗަށް ނެރުމުގައި ނިޒާމްބެ އަދާކުރި ރޯލަށް ހައްގު ޝުކުރު އޭނާއަށް ދުލުން އަދާވެސް ނުކުރެވޭނެ ކަމަށެވެ.\n"ކުޅުންތެރިއެއްގެ ގޮތަށް އިއްބެ ހަރުދަނާ ވެގެން ދިޔައީ ޓީސީގެ ކޯޗު، މުހައްމަދު ނިޒާމްގެ މިންނެއް މަސައްކަތް. ނިޒާމްބެއަށް ޝުކުރު އަދާކުރުމަކީ މިއަދު އަޅުގަނޑަށް އެންމެ ހައްގު ކަންތައް. އަޅުގަނޑުގެ ދަރިފުޅަކީ ނިޒާމްބެ ވަރަށް ލޯބިވާ ކުޅުންތެރިއެއް. އަދި އިއްބެވެސް ނިޒާމްބެއަށް ވަރަށް ގަދަރުކުރޭ. ނިޒާމްބެއާ އިދިކޮޅަށްވެސް އެއްވެސް ބަހެއް އިއްބެ ނުބުނާ ކަމަށް ނިޒާމްބެވެސް ބުނެފައި އެބަހުރި. އެހެންވީމަ މި ބުނަނީ ނިޒާމްބެއަކީ ފުޓުބޯޅައިގައި ކުދިން ތަރުބިއްޔަތު ކުރުމުގެ މިސާލެކޭ. އަދި ފާހަގަކޮށްލަން، އިއްބެ ޓީސީއަށް ދިޔައީ ނިއުގެ ބެންޗުގައި އެއް އަހަރު ދުވަހު ކެތްތެރިކަމާއެކު އިނުމަށްފަހު. އެކަމަކުވެސް ނިޒާމްބެ ގަބޫލުކުރި އިއްބެއަކީ ހަރުދަނާ ކުޅުންތެރިއަކަށް ހެދޭނެ ކަމަށް. އެ އުންމީދުގައި އިއްބެ އަތުހިފައިގެން އެކަން ކޮށްދިނީމަ މިއަދު އިއްބެ ހިއްސާވެގެން ގައުމަށް މިފަދަ ކާމިޔާބީއެއް ލިބުނީ،" ހަސަން ވަހީދުގެ ޝުކުރު ނިޒާމްބެއަށް ބަންޑުން ކޮށްލިއެވެ.\nއިއްބެ ކުޅޭ ހުރިހާ މެޗެއް ހަސަން ވަހީދު، އަދި އޭނާގެ މަންމަ ރަޝީދާ ހަސަން ވެސް ބަރާބަރަށް ބަލައެވެ. މާލޭގައި ހުރި ނަމަ، ހަސަން ވަހީދު ދަނޑަށް ވަދެއެވެ. ރަށުގައި ހުއްޓަސް ޓީވީން މެޗު ދައްކާ ކަމަށްވާނަމަ، އެކަމަށްވުރެ ވަކި މުހިއްމުކަމެއް މަންމައާއި ބައްޕައަށް ވެސް ނެތެވެ.\nނިމިދިޔަ ސާފް ޗެމްޕިއަންޝިޕްގެ ގްރޫޕް ސްޓޭޖުގައި ގައުމީ ޓީމުން ކުޅުނު ދެ މެޗުންވެސް ގޯލެއް ނުޖެހި، ގުރުއަތުން ސެމީއަށް ދިޔަ ނަމަވެސް، ސެމީގައި ނޭޕާލާ ކުޅުނު ދުވަހަކީ އިއްބެގެ ކެރިއަރުގައި އެންމެ މުހިއްމު މެޗެވެ. ނޭޕާލް ކޮޅަށް ރާއްޖެއިން ޖެހި ތިން ގޯލްގެ ތެރެއިން ދެ ގޯލް ޖެހީ އިއްބެއެވެ. ރާއްޖެއަށް ފައިނަލެއްގެ އުންމީދު ގެނެސްދީ، ގްރޫޕް ސްޓޭޖުގެ ހިތްދަތިކަން ހަނދާން ނައްތާލަދިނުމުގައި އެންމެ މުހިއްމު ރޯލެއް އަދާކުރީ އިއްބެއެވެ.\n"ސެމީގެ މެޗު ވަރަށް ކައިރިން ބަލަމުން ދިޔައީ. ހިތުގައި އޮތް އިހުލާސްތެރިކަމާއެކު، އަސުރު ނަމާދަށްފަހު ކުރެވެން އޮތް ދުއާއެއްވެސް ކުރިން. އެއީ އަޅުގަނޑުގެ ދަރިއެއްގެ ފަރާތުންވެސް ގައުމު ފަހުރުވެރިވާތަން ދެކެން ބޭނުންވާތީ. އުމުރުން 63 އަހަރު މިހާރު، 1970 ވަނަ އަހަރުން ފެށިގެން ސަރުކާރު ވަޒީފާ އަދާކުރަމުންދާ މީހެއް. އެދުވަހުވެސް އިނީ ގައުމީ ރޫހުގައި. ނޭޕާލް މެޗުގައި ފަހު ހަތަރު މިނެޓުގައި އިއްބެ ފަރާތުން އެ ފެނުނު ދެ ގޯލާއެކު ކުރި އަސަރުން ލޮލުން ފެންކަޅިވެގެން ދިޔަ،" ހަސަން ވަހީދަށް އިއްބެގެ ދެ ގޯލާއެކު ކުރެވުނު އިހުސާސް ބުނެދިނެވެ.\nއިއްބެއަކީ މިއަދު ހަމައެކަނި ދިވެހި ފުޓުބޯޅައިގެ ތަރިއެއް ނޫނެވެ. ސަރަހައްދީ ފުޓުބޯޅައިގައި ފިޔަޖަހަމުން އަންނަ ޒުވާން މޫނެކެވެ. ގައުމީ ޓީމުގެ މުސްތަގުބަލަށް ނަގާކިޔާނެ މުހިއްމު ނަމެކެވެ. ދިވެހި ފުޓުބޯޅައިގައި ކުރިމަގު އޮތް ޒުވާނެކެވެ.\n"ބައްޕައަކީ އަޅުގަނޑުގެ ކެރިއަރުގައި އެންމެ މުހިއްމު އެކަކު. އަބަދުވެސް ކުރާ ކޮންމެ ކަމެއްގައިވެސް ހިތްވަރު ދޭ. ބައްޕަ އެންމެ ބޭނުންވި ކަންތަކަށް ފޮނުވީމަވެސް، އަޅުގަނޑު ބޭނުންވި ކަންތަކޭ ކުރާނީ ބުނީމަވެސް އެކަމަށް ރުހި ގަބޫލުވި. ބޭނުންވި ގޮތަށް ކުރިއަށްދާން އަބަދުވެސް ހިތްވަރު ދިނީ. ޝުކުރު އަދާކުރާނެ ގޮތެއް ނޭނގެ. މި ފަހުރުވެރި ކާމިޔާބީގެ އެންމެ ބޮޑު ހިއްސާދާރުންނަކީ މަންމައާއި ބައްޕަ. އެ ދެ މީހުންނަކީ އަބަދުވެސް އަޅުގަނޑަށްޓަކައި އެންމެ ފަހުރުވެރިވާނެ ދެ މީހުން،" އިއްބެ ކުރުކޮށް، ފޮނިކޮށް، ކާމިޔާބީގައި ބައްޕައާއި މަންމަ ހިއްސާ ބުނެދިނެވެ.\nއިއްބެގެ ކާމިޔާބީގެ ސިއްރުތައް މިއީއެވެ. މިއަދު އިއްބެގެ ބައްޕަ، ހަސަން ވަހީދު އޭނާއާ ދޭތެރޭ ފަހުރުވެރި ނުވާންވީ ސަބަބެއް ނެތެވެ. ސަރަހައްދީ ފުޓުބޯޅައިގައި ދިވެހި ދިދަ ރަމްޒުކޮށްދީ، ރާއްޖެއައީ ރަން މެޑައްޔާ އެކުގައެވެ. ޒަމާންތަކަށް ދެމިގެންދާނެ އުފާވެރި ހަނދާންތަކަކާއެކުގައެވެ. އާއިލާ އަދި ގައުމަށް ރީތި ނަމާ ޝަރަފާއެކުގައެވެ.\nއިއްބެއަށް މަރުހަބާ! އެކަމަކު ތިޔަހަރަ ބޮލެއްކަމަކުނުދޭ. ބޮލަކީ އާންމުގޮތެއްގައި މީހަގެ ޑިސިޕްލިން އަންގައިދޭ އެއްޗެއް.\nހަސަން ވަހީދަކީ ރަނގަޅު މީހެއްނޫން.އޭނަގެ ދަރިއެއް ކައުންސިލްގަ ހުރެގެން ރައްހަލާކު ކުރަނީވެސް.އެކަމް އިއްބެއާ ދެންތިބި ދަރިންނަކީ ރަނގަޅު ބައެއް.


Asian Cup: India balikuran faseyhaeh nuvaane\nއިންޑިއާގެ ކެޕްޓަން ސުނިލް ޗެތުރީ ---\nއޭޝިއަން ކަޕުގައި އިންޑިއާ ބަލި ކުރަން އެއްވެސް ޓީމަކަށް ފަސޭހަ ނުވާނެ ކަމަށް އިންޑިއާގެ ކެޕްޓަން ސުނިލް ޗެތުރީ ބުނެފި އެވެ.\nއަންނަ ހޮނިހިރު ދުވަހު، ފަށާ އޭޝިއަން ކަޕުގައި އިންޑިއާ ހިމެނެނީ، މުބާރާތް ބާއްވާ ގައުމު އަރަބި އެމިރޭޓްސް އާއި ތައިލެންޑާއި ބްހްރެއިންއާ އެކު ގުރޫޕް 'އޭ' ގަ އެވެ. އެމިރޭޓްސްއަށް ދިއުމުގެ ކުރިން، އިންޑިއާ ވަނީ ވަރުގަދަ ޓީމުތަކާ ދެކޮޅަށް އެކުވެރިކަމުގެ މެޗުތައް ކުޅެފަ އެވެ.\nޗެތުރީ ބުނީ އެމެޗުތަކުން އިންޑިއާގެ ޓީމަށް ބޮޑު ހިތްވަރެއް ލިބިފައިވާ ކަމަށެވެ. ދުނިޔޭގެ ރޭންކިންގައި އިންޑިއާ ހިމެނެނީ 97 ވަނައިގަ އެވެ. އެ ޓީމުން ވަނީ 76 ވަނައިގައި ހިމެނޭ ޗައިނާ އާ އެއްވަރު ކޮށްފަ އެވެ. އަދި ވަރުގަދަ އޮމާން އާ ވެސް އެއްވަރު ކުރި އެވެ. އެހެންނަމަވެސް އެންމެ ހައިރާން ކުރުވަނިވި މެޗަކީ ރޭންކުގެ ގޮތުން ދަށް ޓީމެއް ކަމަށްވާ އުރުދުން އަތުން 2-1 ވީ ބައްޔެވެ.\nއިންޑިއާގެ ފުޓްބޯޅަ ތާރީހްގައި ގައުމީ ޓީމަށް އެންމެ ގިނަ ލަނޑު ޖެހި ކުޅުންތެރިޔާގެ ރެކޯޑް ހާސިލު ކޮށްފައިވާ، ޗެތުރީ ބުނީ، އިންޑިއާ ވިސްނާނީ މެޗަކަށް ފަހު މެޗަކުން ކަމަށާއި އެއްވެސް ޓީމަކަށް އިންޑިއާ ބަލި ކުރަން ފަސޭހަ ނުވާނެ ކަމަށެވެ.\nޗެތުރީ އާއި ގޯލްކީޕަރު ގުރުޕްރީޓް ސިންހް ސަންދު ފިޔަވައި ދެން ތިބީ މުޅިން އޭޝިއަން ކަޕަށް އާ ކުޅުންތެރިންނެވެ. ޗެތުރީ ބުނީ މުޅި ސްކޮޑު އޮތީ ވަރުގަދަ ޗެލެންޖަކަށް ތައްޔާރަށް ކަމަށާއި ޓީމުގައި ވަރަށް ރަނގަޅު ރޫހެއް އުފެދިފައިވާ ކަމަށެވެ. މި އަހަރުގެ އޭޝިއަން ކަޕަކީ ޗެތުރީ ގައުމީ ޓީމަށް ކުޅޭ އެންމެ ފަހު މުބާރަތެވެ. އޭޝިއަން ކަޕަށް ފަހު ގައުމީ ޓީމަށް ކުޅުން ހުއްޓާލަނެ ކަމަށް 34 އަހަރުގެ ކުޅުންތެރިޔާ ވަނީ ކުރިން އިއުލާން ކޮށްފަ އެވެ.\nއިންޑިއާގެ ކޯޗް ސްޓޭފަން ކޮންސްޓަންޓީން ބުނީ، 2011 ވަނަ އަހަރުގެ އޭޝިއަން ކަޕަށް ވުރެ، އިންޑިއާގެ ނަތީޖާތައް މި އަހަރު ރަނގަޅުވާނެ ކަމުގެ ޔަގީންކަން ދޭ ކަމަށެވެ.\nމުބާރާތުގައި އިންޑިއާ ކުޅޭ ފުރަތަމަ މެޗުގައި އަންނަ އާދިއްތަ ދުވަހު ނުކުންނާނީ ތައިލެންޑާ ދެކޮޅަށެވެ.


"Vaguthu 26" Thahugeegu: ISIS Aai Gulhigen Furaigen Dhiya Addu Dhemafirin Ge Vaahaka - Vaguthu\nއައްޑޫ ސިޓީ ހިތަދޫއަށް އުފަން މަރީއާއި ފާރިސް ހަރުކަށި ފިކުރާއި ގުޅިގެން 2016 ވަނަ އަހަރު ސީރިޔާއަށް ފުރައިގެން ދިޔަ ވާހަކަތަކަކީ ގިނަ ބަޔަކަށް އާވާހަކަތަކަކަށް ނުވެދާނެއެވެ. ނަމަވެސް އެ ދެމީހުން ހަރުކަށި ފިކުރުގެ ތެރެއަށް ޣަރަގު ވެގެން ދިޔަ ގޮތުގެ ވާހަކައިގެ އެންމެ ފުނާއި ހިސާބަށް ދިޔަ ގޮތް އެއީ މީހުންނަށް ނޭންގޭ ވާހަކައެވެ.\nއައްޑޫގައި ފާއިތުވެދިޔަ ދުވަސްތަކުގައި "ވަގުތު 26 ތަހުޤީޤު" ޓީމުން ހޭދަކުރި ދުވަސްތަކުގައި ވަނީ އެހާދިސާ ހިނގައިދިޔަ ގޮތް ހޯދުމަށް ގިނަ މަސައްކަތްތަކެއް ކޮށްފައެވެ. އެގޮތުން ފާރިސްއާއި މަރީގެ ދިރިއުޅުމާއި ގުޅޭ ގިނަ މައުލޫމާތުތަކެއް އެއްކުރެވިފައި ވެއެވެ.\nފާރިސްގެ އާއިލާއިންނާއި އޭނާގެ ރަހްމަތްތެރިންގެ ފަރާތުން މައުލޫމާތު ލިބުނު ގޮތުގައި އޭނާއަކީ މަޑުމައިތިރު މިޖާޒެއްގެ ޒުވާނެކެވެ. އާއިލާގެ ލޯތްބާއި އަޅާލުމާއި އެކު ފުރާވަރުން ނެއްޓި ޒުވާނަކަށް ވެގެން ދިޔައީ އިސްލާމީ ރިވެތި ސިފަތަކުން ޒީނަތްތެރިވެގެންނެވެ. ފުދިގެން އުޅުނު މުއްސަނދި އާއިލާއަކަށް އުފަން ދަރިއެކެވެ. ރަހްމަތްތެރިންނަށް އޯގާތެރި އަދި ވަފާތެރި ޒުވާނެކެވެ. ދީނީ ކަންކަމަށް ހާއްސަ ސަމާލުކަމެއް ދީގެން، އަޅުކަންތައްތަކުގައި ޅައިރުން ފެށިގެންވެސް މަސްއޫލުވެ އުޅުނު މީހެއްވެސް މެއެވެ.\nފާރިސް ޒަވާޖީ އާ އަހާތެއް ފެށުމަށްޓަކައި ކައިވެނީގެ ގޮށްޖަހާލީ މަރީއާއިއެވެ. މަރީއަކީ އާދައިގެ ދިރިއުޅުމެއްގައި އުޅުނު އާއިލާއަކަށް އުފަން މިސްކީނެކެވެ. މިދެމީހުން ޒަވާޖީ ޙަޔާތެއް ފެށީ ވަރަށް ހަގު އުމުރުގައެވެ. އޭރު ފާރިސްއަށް ވާނީ 23 އަހަރެވެ. އަދި މަރީގެ އުމުރުން އޭރު 19 އަހަރެވެ.\nމާލެއަށް ބަދަލުވެ ހަރުކަށި ފިކުރަށް ވަނުން\nކައިވެނިކޮށްގެން ދެމީހުން ދިރިއުޅެމުން އައީ މާލޭގައެވެ. "ވަގުތު 26" ޓީމުން ހޯދި ހޯދުންތަކުން ހާމަވިގޮތުން ފާރިސްއަށް ހަރުކަށި ފިކުރުގެ ތެރެއަށް އެންމެ ފުރަތަމަ ދައުވަތު ލިބުނީ އޭނާ މާލޭގައި އުޅުނު ދުވަސްވަރުގައެވެ. މިކަމުގައި މެދުވެރިވީ އޭނާ ކިޔަވަން އުޅުނު ކޮލެޖުން ދިމާވި ރަހުމަތްތެރީންތަކެއް ކަމަށް ވެއެވެ.\nމައުލޫމާތު ލިބިފައިވާގޮތުން މާލޭގައި މިފިކުރު ދިރުވާ ޢާލާކުރުމަށް އޭރު އެންމެ އިސްކޮށް އުޅުނު އެކަކީ ޔާސިރު ޔަހްޔާ ސޯލިހެވެ. ޔާސިރަކީ ނިރުބަވެރި (ޓެރެރިސްޓް) އަލްޤައިދާ ޖަމާޢަތާއި ގުޅުން އޮންނަ، އެ ޖަމާޢަތުގެ އިސް ދައުރެއް އަދާކުރި ޔަމަންގެ ރައްޔިތެކެވެ. ރާއްޖޭގައި ދިރިއުޅެމުން އަންނަނިކޮށް އޭނާ ހައްޔަރުކޮށް ބަންދުގައި ބަހައްޓާފައި ވަނީ ފުލުހުންނަށް ލިބިފައިވާ އިތުބާރުހުރި އިންޓެލިޖެންސް މަޢުލޫމާތަކާއި ގުޅިގެން ކަމަށް އެއިދާރާއިން ބުނެފައިވެއެވެ.\nއަލްޤައިދާއިން ހިންގާ ހަރަކާތްތައް ރާވާ ވިލަރެސް ކުރުމާއި ރާއްޖޭގައި ހަރުކަށި ފިކުރު ފެތުރުމުގައި އޭނާ އިސްދައުރެއް އަދާކުރިކަން ލިބުނު މައުލޫމާތުތަކުގެ އަލީގައި ވަނީ ކަށަވަރުކުރެވިފައެވެ. ނަމަވެސް އިމިގްރޭޝަން ޤާނޫނާއި ޚިލާފުވެގެން ބިދޭސީން ބައިތިއްބާ ޑިޓެކްޝަން ސެންޓަރުގައި ބަހައްޓާފައި ވަނިކޮށް، ކެއިންބުއިމަށް އިންކާރު ކުރުމުގެ ސަބަބުން ސިއްޙީ ހާލަތު ދަށްވެގެން އޭނާ ވަނީ ނިޔާވެފައެވެ.\nފާރިސް މިފިކުރުގެ ތެރެއަށް ވެއްދީ ޔަހުޔާ ޔާސިރުގެ ދަށުން ހަރުކަށި ފިކުރު ފެތުރުމަށް މާލޭގައި ރެކުރޫޓްވި ބައެއް ކަމަށްވެއެވެ. ކޮލެޖުން އޭނާއާއި ދިމާވެ ރަޙުމަތްތެރިކަން އުފެދުނު މީހުންނަކީއެއީއެވެ. ފާރިސް އާއި އޭނާގެ އަނބިމީހާގެ ދިރިއުޅުން ވިއްސިވިހާލިކޮށް، ދެ ޢާއިލާއަށްވެސް ބަރުދާސްތު ނުކުރެވޭ ވަރުގެ ހިތާމައެއް ކުރިމަތިކުރުވި ހަޤީޤީ ޙީލަތްތެރީންނަކީވެސް އެއީއެވެ.\nފާރިސް މިފިކުރުތެރެއަށް ޢަރަގުވެގެން ދިޔައީ ހީނުކުރާހާ އަވަހަށެވެ. ދީނީ ގޮތުން ހައްދުފަހަނަ އަޅާފައިވާ މީހުންގެ ފަލްސަފާގެ ތެރެއަށް އޭނާ ވެއްދީ އިސްލާމްދީނުގެ ހުދޫދުގެ ތެރެއަށް ވަދެވެން އޮތް ހުރިހާ ދޮރެއް ބަންދު ކުރުމަށްފަހު އެއީ މަނާކަމެއްގެ ގޮތުގައި ކަނޑައެޅުމަށްފަހުއެވެ.\nދިރިއުޅުމަށް ގެނައި ބަދަލުތައް\nމާލެ ދިޔަތާ މަދު ދުވަސްކޮޅެއްގެ ތެރޭގައި ފާރިސްއަށް ބަދަލުތަކެއް އަންނާން ފެށިކަމަށް އޭނާގެ އާއިލާއިން ބުނެއެވެ. މާލެއަށް ދިޔަ ހިސާބުން ކުރިން އެކުގައި އުޅުނު ރަހްމަތްތެރިންނާއި އޮތް ގުޅުން ހީނަރުވެގެން ދިޔަކަންވެސް ފާހަކުރެވުނެވެ.\nފާރިސްއަށް އައި ބަދަލުތައް ހިއްސާކުރަމުން އޭނާގެ އާއިލާއިން ބުނީ ސީރިއާއަށްދާ ވާހަކަ އޭރު އެކި ގޮތް ގޮތަށް އޭނާ ދައްކާފައިވާ ކަމަށެވެ. ނަމަވެސް އޭރު އެކަމަށް މާބޮޑު ސަމާލު ކަމެއް ނުދެވުނީ ފާރިސްއަކީ ސަމާސާ މިޖާޒުގެ ކުއްޖަކަށް ވެފައި އޭނާ ދެއްކި ވާހަކަ ސީރިއެސްކޮށް ނުނެގުމުން ކަމަށް އާއިލާއިން ބުންޏެވެ.\nވިޔަފާރިއެއް ފެށުމުގެ ނަމުގައި ފައިސާ ހޯދި\nސީރިޔާއަށް ދަތުރުކުރުމުގެ އިންތިޒާމް ހަމަޖައްސުމަށްޓަކައި ފައިސާ ހޯދުން، ފާރިސްއަށް މާ އުނދަގޫ ކަމަކަށް ނުވިއެވެ. ނަމަވެސް އޭނާ އެކަން ކުރީ އާއިލާއަށްވެސް އެނގިގެންނެއް ނޫނެވެ. އާއިލާގެ ފަރާތުން މައުލޫމާތު ލިބުނު ގޮތުގައި ފާރިސް ވިޔަފާރިއެއް ފަށާ ހިޔާލު ކުރުމާއި އެކު އެކަމާއި އާއިލާގެ މެމްބަރުން ތިބީ އުފަލުންނެވެ. ހަރުދަނާ ވިސްނުމެއްގައި އަމިއްލަ ފައިމައްޗަށް ތެދުވާން އޭނާ މަސައްކަތްކުރާތަން ފެނުމުންނެވެ. އެކަމަށް ހިއްވަރު ދިނުމުގެ ގޮތުން ފައިސާގެ އެހީތެރިކަމެއްވެސް އާއިލާއިން އޭނާއަށް ދީފައިވެއެވެ. އެ ފައިސާއިން މާލޭގައި އޮތް ނައިޓް މާކެޓެއްގެ މޭޒެއް ނަގައިގެން އޭނާ ވިޔަފާރިކޮށްފައި ވެއެވެ. އޭގެ ކުރީންވެސް އޭނާ އައީ ބޭރުން ތަކެތި ގެނެސްގެން އޮންލައިން ވިޔަފާރިއެއް ހިންގަމުންނެވެ.\nދުބާއީއަށް ފުރުމާއި ސީރިޔާއަށް ދިއުން\nދެމަފިރިން ދުބާއީއަށް ފުރީ ހަފްތާއެއްގެ ޗުއްޓީއަކަށް ކަމަށް ބުނެއެވެ. މިދަތުރުގައި ފާރިސްގެ ރަހްމަތްތެރިއެއް ކަމަށްވާ ފާރިހު ވެސް ބައިވެރިވިއެވެ. މި އެންމެން ދުބާއީއަށް ކުރި ދަތުރު ނިންމާލުމަށްފަހު ކުއްލި ގޮތަކަށް "ގެއްލުނު" ގޮތުގެ ވާހަކައަކީ ހައިރާން ކުރަނިވި ވާހަކައެކެވެ.\nލިބުނު މައުލޫމާތުތަކުގެ އަލީގައި ހާމަވެފައި ވަނީ، ދުބާއީއިން ރާއްޖެއަށް ފުރަން ހުރިހާ ކަމެއް ހަމަޖައްސާފައި އޮތުމަށްފަހު އެންމެ ފަހު ވަގުތު އެމީހުން މިސްރާބު ބަދަލުކޮށް ފްލައިޓު ބަދަލުކޮށްފައިވާ ކަމެވެ. ފްލައިޓް ޑިލޭވީ ކަމަށް ބުނެ ފާރިސްއާއި މަރީގެ އިތުރުން ފާރިހާއި އައްޑޫ ސިޓީއަށް ނިސްބަތްވާ 40 އަހަރު މީހަކާއި އިތުރު ދެ މީހަކާއި އެކު ސީރިޔާއަށް ފުރައިގެން ދިޔައީ ޖެހިގެން އައި ދުވަހުއެވެ. އެބުރި އައުމުގެ އެއްވެސް ވިސްނުމެއް ނެތި އެމީހުން ދަތުރަށް ފެށީ، ރަށުގައި ތިބި ލޯބިވާ އެންމެންނަށް އަބަދަށްޓަކައި އަލްވަދާޢު ކިޔަމުންނެވެ.\n"ދުބާއީގަ ހުރެފައި ބުނީ ރާއްޖެދާން ފުރަނީއޭ މި. ވިޔަފާރީއެއް ފަށައިގެން އޭރު ދިޔައީ. ދެން ބުނެފައި އެރެއަކު މާލެއަކަށް ނާދޭ. މާލެއަށް ނާންނާތީ ގުޅީ. ގުޅީމަ ބުނީ އެރޭ ފްލައިޓްް ކޮންމެސް މައްސަލައެއް ދިމާވެގެން ތިމަންނަމެންނަށް ދެވުނުލެއް ލަސްވެގެން ކެޓީއޭ. އެހެންވީމަ މާދަމާ ރޭ ދާނަމޭ. އެކަމު ހެދިގޮތަކީ އެރޭ ފުރަން ގޮސް ނުފުރާ އެ ދިޔަބަޔަކާއި އެއްކޮށް ބަދަލުކޮށްލީ ދެވަނަ ދުވަހު އެހެން ދިމާލަކަށް. ދަމުން މެސެޖު ކުރި ހިސާބުން އަޅުގަނޑު އެތައް ވަރަކަށް މެސެޖުކޮށް އާދޭސް ކުރިން ނުދަން، އެވަރަށް ގުޅިން. އެކަަމަކު ފޯނެއް ނުނަގާ. އެ ފިކުރަށް ގޮސްފައި ހުރީމަ ދެން ނުވާނެތާ އެހެން ގޮތެއް،" ހިތާމައިގެ އަސަރުން ފުރިގެންހުރެ އާއިލާ އިން މަޢުލޫމާތުދިން ފަރާތުން ކިޔައިދިނެވެ.\nސީރިޔާއަށް ދިއުމަށްފަހު އާއިލާއަށް ދައުވަތު ދިން\nސީރިޔާއަށް ދަތުރުކުރުމަށްފަހު ފާރިސް އާއިލާއަށް ގުޅި ކަމަށްވެއެވެ. މިގޮތުން ދެތިން ފަހަރެއްގެމަތީން ގުޅައިގެން އާއިލާގެ މެމްބަރުންނާއި އޭނާ ވާހަކަ ދައްކާފައި ވެއެވެ. އަދި އޭނާ އޭރު ޤަބޫލުކުރި ފިކުރަށް ތަބާވުމަށް ދައުވަތު ދިން ކަމަށާއި ސީރިޔާއަށް ފުރައިގެން އައުމަށް އާއިލާގެ ބައެއް މެމްބަރުންގެ ކިބައިން އެދިފައި ވެއެވެ.\nމީގެ އިތުރުން ފާރިސް ވަނީ ސީރިޔާއަށް ދިއުމަށްފަހު، އާއިލާގެ ހުރިހާ އެންމެންނަށްވެސް ބޭނުން ނަމަ އެބިމަށް ގެންދިއުމުގެ އިންތިޒާމްތައް ހަމަޖައްސައިދޭނެ ވާހަކަ ބުނެފައެވެ.\nފާރިސް ގެއްލުން އަދި އަނބިމީހާ އެހެން މީހަކާއި ކައިވެނިކުރުން\n2016 ވަނަ އަހަރު ސީރިޔާއަށް ދިޔަ ގްރޫޕުން ދިޔައީ އާއިލާ މެމްބަރުންނާއި މަދުންނަމަވެސް ވާހަކަދައްކަމުންނެވެ. އެނގިފައިވާ ގޮތުން މަރީ އާއި އޭނާގެ އާއިލާއާއި އަދިވެސް ދޭތެރެ ދޭތެރެއިން ގުޅެއެވެ. އެއާއިލާއިން މައުލޫމާތު ދިން ގޮތުގައި ފާރިސް ހަނގުރާމައިގެ މައިދާނަށް ގެއްލުމުން އޭނާ މަރުވީ ކަމަށް ނިންމައި މަރީ މިހާރު އުޅެނީ އެހެން މީހަކާއި ކައިވެނިކޮށްގެންނެވެ. އަދި އެ ކައިވެންޏަށް މިހާރު ދަރިއަކުވެސް ލިބިފައިވާކަމާއި މަރީގެ ހާލު ރަނގަޅު ކަމަށް އާއިލާއިން ބުނެއެވެ.\nސީރިޔާގެ ރެފިއުޖީ ކޭމްޕެއްގައި މިހާރު އުޅެމުން އަންނަ މަރީ މިހާރު ހުރީ އެނބުރި ރާއްޖެއަށް އައުމުގެ އުންމީދުގައެވެ. ކުޑަ ދަރިފުޅާއެކު އޭނާ ކޭމްޕުގައި އުޅެމުން އަންނައިރު ފަހުން ކައިވެނިކުރި ފިރިހެން މީހާވެސް ވަނީ ވީނުވީއެއް ނޭނގި ހަނގުރާމައިގެ މައިދާނަށް "ގެއްލިފަ" އެވެ. މި ދެމައިން މިހާރު އުޅެމުން އަންނަ ކޭމްޕުގައި އިތުރު ދިވެހިންވެސް ތިބިކަމަށް މަޢުލޫމާތު ލިބިފައި ވެއެވެ. މި އެންމެންވެސް ތިބީ ރާއްޖެއަށް އާދެވޭނޭ ދޮރުތައް ބަންދުވެސް އެތަނުގައި ތާށިވެފައެވެ.\n2018 ވަނަ އަހަރުން ފެށިގެން ރާއްޖެ އެނބުރި އައުމަށް މަރީ މަސައްކަތް ކުރި ނަމަވެސް ސަރުކާރުން އެކަމަށް މާ ބޮޑު އެއްބާރުލުމެއް މިހާތަނަށް ލިބިފައިނުވާކަން އާއިލާގެ ވާހަކަތަކުން އެނގެއެވެ. ނަމަވެސް ކުރިޔަށް އޮތްތަނުގައި އެކަން ހަމަޖެހި ދަރިފުޅާއި އަލުން ބައްދަލުވާނެކަމުގެ އުންމީދު އާއިލާއިން އަދިވެސް އަންނަނީ ކުރަމުންެވެ.\nދެ އާއިލާގެ އިލްތިމާސް\nއާއިލާއިން ވަނީ މިފަދަ ހިތާމައެއް ތަޙައްމަލްކުރަން ޖެހުމުގެ ކުރީން ފުރާވަރުގެ ކުދިންނާއި މެދު ބެލެނިވެރިން ވަރަށް ބޮޑަށް ސަމާލުވުމަށް އިލްތިމާސްކޮށްފައެވެ. ހާއްސަކޮށް މާލެއާއި އައްޑޫ ރައްޔިތުން މިކަންކަމަށް ސަމާލުވެ، ހަރުކަށި ފިކުރުގެ މީހުންގެ އަތްދަށުން އެކުދިންގެ ވިސްނުން ފުހެވިގެން ދިއުމުގެ ކުރީން އެކަމަށް ސަމާލުވެ ކުއްޖާގެ އުޅުމަަށް އަންނަ ބަދަލުތައް ދެނެގަނެ އެކަމަށް ކުރީބައިގައި ފިޔަވަޅު އެޅުމަކީ ފާރިސް އާއި މަރީގެ އާއިލާއިންވެސް އެހެން އާއިލާތަކަށް ކުރާ އިލްތިމާސެކެވެ.\n"މިއީ ތަޙައްމަލްކުރަ އުނދަގޫ ވޭނެއް. ނުލާހިކު ލޯބިން ބަލައި ބޮޑުކުރި ލޯބިވާ ދަރިފުޅާއި ކުއްލި ގޮތަކަށް ވަކިވާން ޖެހުމަކީ އެއްވެސް މަޔަކު ނުވަތަ ބަފަޔަކު ދެކެން ބޭނުންވާނޭ ދުވަހެއް ނޫން. މިފަދަ ދުވަހެއް އެހެން މީހަކަށް ނުދައްކަވާތޯ ދުޢާކުރަން"\nސީރިއާގައި ކުރިއަށްދާ ދާހިލީ ހަނގުރާމައިގައި ބައިވެރިވާން އާބާދީގެ ނިސްބަތުން އެންމެ ގިނަ ބަޔަކު ދަތުރު ކުރީ ރާއްޖެ އިން ކަމަށް ބައިނަލްއަޤުވާމީ ބައެއް މީޑިއާތަކުން ރިޕޯޓް ކޮށްފައި ވެއެވެ.\nޑިސެމްބަރު 31, 2020 23:26\nތިތާކު ނެތް އާ ވާހަކައެއް. ހުސް އެނގޭ މުސްކުޅި ވާހަކަ. ފާރިސް ގެ ފުރާނައަށް ﷲ ހެޔޮ ރަޙްމަތް ލައްވާށިއެވެ. އެއީ ވަރަށް ތަފާތު ހިތް ހެޔޮ ޒުވާނެއް.\nޖެނުއަރީ 1, 2021 08:22\nއިނގިރޭސިވިލާތަށް ގޮސް ދީނާ ދެކޮޅަށް މަސައްކަތްކުރަން ޑޮލަރު ހޯދާ ކުދިންގެ ވާހަކަ ވެސް ކިޔައިދީބަލަ\nޖެނުއަރީ 1, 2021 13:30\nލާދީނީ މީހުންގެ ވާހަކަ ވެސް ޖާހަލަ ބަލަ...\nޑިސެމްބަރު 31, 2020 23:40\nއަސްލު ބުއްޅަބެމެން ބޭނުންވި ގޮތަކަށް ނޫން ތި ޙަބަރު ތިގެނެސްދިނީ ދެން މިވަރުވެސް އޯކޭޔޯ\nޑިސެމްބަރު 31, 2020 23:44\nމި ފިކުރައްވުރެ މާ ނުރައްކާތެރި މި ޕާޓޭންގެ ފިކުރު، ވައްކަން ކުރަނީ މީހުން ގައިގާ ކަޓަރު އަޅަމުން މަރަމުން މި ދުވަނީ މީ ބިޑުވެއްހެކަމެއް މި މީހުންވެސް ދާންވީ ތިގޮތައް އޭރުން ބޮލައްފަސޭހަވާނެ ނުދާނެވިއްޔާ ކީއްކުރާނީ\nރަންރީނދޫ ކުދިން ހެސްކިޔާހަ ޑާންސް ނިވިޔަ ނައިޓޯމީ\nޑިސެމްބަރު 31, 2020 23:47\nފާރިސް އަށް ސުވަރުގެ މިންވަރު ކުރައްވާށި. އާމީން.\nޑިސެމްބަރު 31, 2020 23:49\nއަޅުގަނޑުގެ އެއްބާރުލުން ލިބޭނެ ސީރިޔާއައް ދިއުމައް.\nޖެނުއަރީ 1, 2021 10:41\nމީނަ ހައްޔަރުކުރަން ކަމާއިބެހޭފަރާތްތަކަށް ގޮވާލަން\nޖެނުއަރީ 1, 2021 17:08\nކަލޭ ނަޝީދޭކިޔައިގެން އަނގަހުޅުވަން ލަދެއްނުގަނޭތަ؟ ހަމައަސްލުވެސް މީނަ ހައްޔަރުކުރޭ\nޖެނުއަރީ 1, 2021 09:35\nއަލްްައިދާ މީހަކު ކިހިނެތްތޯ އައިސިސް އަށް މީހަކު ފޮނުވީ. ހާދަ ބުއްދި ހަމަނުޖެހޭ ވާހަކަ އެކޭ ތިޔައީ.\nޖެނުއަރީ 1, 2021 10:27\nހާލުގައިޖެ ހުމުން ދެން އަނަން އުޅޭނެ ކަމެއްނެއް..\nޖެނުއަރީ 1, 2021 11:02\nބަލަ އެމެރިކާއާއި ޔޫކޭގައިވެސް އޮންނަނީ ޑިމޮކްރަސީ.. ސުވާލަކީ 100% އިން 100% މުސްލިމް ޤައުމެއްގައި އެ ނިޒާމު އިސްލާމީ ޝަރީޢަތުގެ ބަދަލުގައި ގަދަކަމުން ގާއިމުކުރުމަކީ ރަސޫލާ ﷺ އެންގެވިގޮތް ބާއޭ.. މިއީވެސް ހައްދު ފަހަނަ އެޅުމެއް ނޫންބާ!\nޖެނުއަރީ 1, 2021 13:57\nމި ޔާސިރު ޔަހުޔާ މަރުވެގެން ދިވެހި ރައްޔިތުން ދައުލަތަށް ގޮވިހާ އެއްޗެހި ނިކަން ހަނދާން ކޮށް ބަލަ 😏 އަންހެނަކު ހުވަފަތް ވީއޭ ކިޔާ މޮޅެތި ވާހަކަ. މިހާރު އެނގޭ ދޯ ހަރުކަށި ފިކުރަކީ ކޯޗެއްކަން. ތޭންކްސް ވަގުތު ޓީމް. ޔާސިރަކީ ހަމަ އައިއެސްގެ މީހެއް. އޭނަ ބަނޑުހައިހޫނުކަމުގެ ހަޅުތާލަކަށް ދިޔައީ މިޝަން އެބޯޓް އޭ ބުނަން ކަންނޭނގެ މެސެޖެއް ދޭން .\nޖެނުއަރީ 1, 2021 16:30\nޕުރޫވު އިޓް ވަގުތު..ދޮގެއް ޕުރޫވެއް ނުވާނެ.ކިތަންމެ ވަރަކަށް ޓެރަރިޒަމް ކާޑް އެމްޑީޕީ އާއި އެމްސީ ހަމީދުމެން ގުޅިގެން އިންޑިޔާ އެމްބަސީ ގެ ފާޢީސާދީގެން ޖަހާ ރިޕޯޓަކުން އެމެރިކާ ރަޟިޔާ އިން އަފްޤާނިސްތާނަށް ހެދިހެން ނެހެދޭނެ.ދިވެހިން ތިބީ ހޭއަރާ\nތި މީހުންނަށް ހަރުކަށި ފިކުރޭ ކިޔާ ނަންދިނީ ލޯޔާރ ހުސްނުއްސުއޫދު . ފުރަތަމަ ތިބައިގަނޑަށް ކިޔަނީ ޚަވާރިޖުން . އެއީ އަލީ ގެ ފާނުގެ ޚިލާފަތުގައި އުފެދުނު ބަޔެއް. އަލީ ގެ ފާނު ޝަހީދު ކޮށްލީވެސް އެބައިގަނޑު .ދެން މީގެ 200 ނޫނީ 300 އަހަރު ކުރިން ހިޖާޒުކަރަ ނޫނީ މިހާރުގެ ސޫދިއަރަބިއްޔާ އިން އިނގިރޭސިންނާއި ގުޅިގެން ތުރުކީގައި އޮތް އިސްލާމީ ޚިލާފަތު ގެ ބާރު ކަނޑުވަން އުފެއްދީ ވައްހާބީން. ޢެންމެ ފަހުން އެމެރިކާ އަޑީގައި އޮވެގެން އިސްލާން ދީން ގެ އަގުވައްޓަން އުފެއްދި ހަރުކަށި ފިކުރެއް ތަކުފީރީންނަކީ. އައްޑޫގައި ތިއުޅޭ ހަރުކަށި ފިކުރުގެ ތި ގްރޫޕަކީ އަސްލު ތަކްފީރީން. ރައީސް މައުމޫން ގެ ވެރިކަމުގެ ފަހުކޮޅު ތަކްފީރީ މިބަސް ރާއްޖޭގެ މީހުންނަށް އެނގެން ފެއްޓީ. އެއީ ރާއްޖެ އައި ފުރަތަމަ ތަކްފީރީ ޖަމާއަތް ރާއްޖެއިން ޑީޕޯޓު ކޮށްލުމާއި ގުޅިގެން. އެ ޖަމާއަތް އައީ ޕާކިސްތާން އިން. ތަކްފީރީންގެ ގަބޫލު ކުރުން އޮންނަގޮތުގައި ކޮންމެހެން ކިޔަވާކަށްނުޖެހޭނެ ދީނީ މީހަކަށްވާން . އެމީހުން ގެ އިސް މީހަކަށް ހުންނަ މީހަކަށް ކިޔާނީ ޝޭޚް. އުޑެއްބުޑެއް ނޭގުނަސް އެ ޝޭޚު ގެ ލަގަބު ދީފައި ހުންނަ މީހަކު ބުނާ އެއްޗެއް އެމީހުން ގަބޫލު ކުރަަނީ. ތަކްފީރީން ގަބޫލޫކުރަނީ އެމީހުން ނޫން ހުރިހާ މުސްލިމުންނަކީ ކާފަރުންކަމަށް. އައިސިސް، އަލްގައިދާ، ތާލިބާން، ބޯކޯ ހަރާމް އަދި އައްޝަބާބު ފަދަ ހައްދު ފަހަނައަޅާފައިވާ ޖަމާއަތްތަކަކީ ތަކްފީރީ ޖަމާއަތްތައް. ދިވެހި ސަރުކާރުގެ އޮފީސްތަކާއި ކުންފުނިތަކުގައި ވަރަށް ފާޅުކަން ބޮޑުކޮށް އުޅޭ ތަކްފީރީން އަންނަނީ ގިނަވަމުން.\nޖެނުއަރީ 1, 2021 20:49\nވަރަށް ސަޅި ޑިސްކްރިޕްސަން. ށުކުރިށްޔާ. މީ ދިވެހިން ވިސްނަން ވެށްޖެ ބައިގަނޑެށް. ދީން ވެރިންނޭ، ލާދީނީ އޭ ކިޔާގެން މީހުންގެ ބޯ ކާލަނީ. ރީތިކޮށް އީމާން ވެގެން ހަމަ އެކަނީ ކީރިތި ޣުރުއާން ގަ އެންގެވި ގޮތަށް އުޅުނީމަ ރަނގަޅު ވާނެ.\nޖެނުއަރީ 2, 2021 04:32\nހާލުގަައި ޖެހިގެން އަންނަން ބޭނުންވާ މީހުންވެސް ތިބޭނީ އެކަނި އޮޕަރޭޓުކޮށްގެން މުޅި ޤައުމު ގޮއްވާލެވޭ ވަރަށްވެސް ތަމްރީން ލިބިގެން. ނޭނގޭނެ ދޯ މިޝަންއެއްގެ ދަށުން ނޫން ކަމެއް އަންނަނީ . އަނެއްކާ ސީރިޔާއަށް އުފަން ދަރިއެއް ގޮވައިގެން އައިއްސިޔާ އަނެއް6ކަންތައް . ކިހާ ދެރަ ... މީހުންނަށް ނަސޭހަތް ދޭން ތިބެންޖެހޭ މަޤާމު ގަ ތިބޭމީހުން ބައެއް ޝޭހުން / އިމާމުން މި ހަރުކަށި ފިކުރު މިފަތުރަނީވެސް އެންމެ ގަދަޔަށް . އިތުބާރު ކުރާނީ ވަކި ކާކަށް. މިވަރަށް ވަގުތު ޓީމުން މަސައްކަތް ކުރާއިރުވެސް ކޮމެންޓުތައް ކިޔާލުމުން އެނގިއްޖެ އަދިވެސް ގިނަ މީހުންނަށް ހަރުކަށި ފިކުރުގެ މާނަ ނޭނގޭކަން 🤦♀ ކީއްކުރާނީ ދޯ\nޖެނުއަރީ 2, 2021 06:43\nޢެއަށްވުރެ މާގަމާރު ވާނޭ


Sara ge reethi kamaai hunaruveri kamun Bollywood fathaha kuraane: Kareena Sara ge reethi kamaai hunaruveri kamun Bollywood fathaha kuraane: Kareena\nސާރާގެ ރީތިކަމާއި ހުނަރުވެރިކަމުން ބޮލީވުޑް ފަތަހުކުރާނެ: ކަަރީނާ\nމަޝްހޫރު ތަރިންގެ ދަރިން ބޮލީވުޑަށް ތައާރަފުވާން ތައްޔާރުވަމުން އަންނައިރު އެމީހުންގެ ވާހަކަ ވަރަށް ގަދަޔަށް ދެކެވެ އެވެ. އެގޮތުން ސައިފް އަލީ ޚާން އާއި އަމްރިތާ ސިންގްގެ ދޮށީ ދަރިފުޅު ސާރާ އަލީ ޚާން އަކީ ބޮލީވުޑަށް ތައާރަފުވާން ތައްޔާރުވަމުން އަންނަ ސްޓާ ކިޑުންގެ ތެރެއިން އެންމެ ގިނަބައެއްގެ ސަމާލުކަން ހުއްޓިފައިވާ ފަރާތެވެ.\nބޮލީވުޑްގެ މަޝްހޫރު ޑައިރެކްޓަރުންނާއި ޕްެރޮޑަކްޝަން ކުންފުނިން އުފައްދާ ފިލްމުތަކުން ސާރާ ބޮލީވުޑަށް ނިކުންނާނެ ކަމަށް އަޑުތައް އެރި ނަމަވެސް ފުރަތަމަ ފިލްމަކަށް ސާރާ ކުޅެން ނިންމާފައިވާ ޑައިރެކްޓަރު އަބީޝެކް ކަޕޫރުގެ "ކެދާނަތް" އެވެ.\nސަރާ ބޮލީވުޑަށް ނިކުންނަން ބައްޕަ ސައިފް އެހާ ގަބޫލެއް ނޫނެވެ. ސަބަބަކީ ފިލްމު ކުޅުމަކީ އެހާ ސްޓޭބަލް ޕްރޮފެޝަނަކަށް ނުވުމެވެ. ނަމަވެސް ސައިފްގެ ކުރީގެ އަންހެނުން އަދި ސާރާގެ މަންމަ އަމްރިތާ ވަނީ ސާރާ ބޮލީވުޑަށް ނިކުންނަން އޭނާ އާއި ސައިފް ވެސް ގަބޫލުކަމަށް ބުނެފަ އެވެ.\nމަންމަ އާއި ބައްޕްގެ އިތުރުން ސާރާ އަށް އެންމެ ބޮޑު ސަޕޯޓެއް ލިބެމުން އަންނަނީ ދޮން މަންމަ އަދި މަޝްހޫރު ބަތަލާ ކަރީނާ ކަޕޫރުގެ ފަރާތުންނެވެ. ކަރީނާ އާއި އުމުރުން 23 އަހަރުގެ ސާރާ އާއި ދެމެދު އޮންނަނީ ވަރަށް ގާތް ދެ އެކުވެރިންގެ ދެމެދުގައި އޮންނަ ކަހަލަ ބަދަހި ގުޅުމެކެވެ.\nސާރާ ބޮލީވުޑަށް ނިކުތުމާ ގުޅޭގޮތުން ވާހަކަދައްކަމުން ކަރީނާ ވަނީ ސާރާގެ ހުނަރުވެރިކަމާ މެދު އޭނާ އެއްވެސް ޝައްކެއްނުކުރާ ކަމަށާއި އޭނާގެ ފިލްމީ ދާއިރާ ވަރަށް އުޖާލާވާނެ ކަމުގެ ޔަގީންކަން އެބައޮތް ކަމަށެވެ.\n"ސާރާގެ ދެ ފަރާތުގެ އާއިލާ އަކީ ވެސް ފިލްމީ އާއިލާ އަކަށް ވުމުން އޭނާ ކުޅަދާނެ އެކްޓަރަކަށް ވުމާ މެދު ޝައްކެވެސް ނުއުފެދޭ. ސާރާގެ ރީތިކަމާއި ހުނަރުވެރިކަމުން އޭނާ ބޮލީވުޑް ފަތަހަކުރާނެ، ދޮން ދަރިފުޅު ސާރާ ފިލްމީ ދައިރާ އަށް ނިކުތުމާ ގުޅޭގޮތުން ކަރީނާ ބުނެފައިވެ އެވެ.\nސާރާގެ ފުރަތަމަ ފިލްމުގައި އޭނާ ފެނިގެންދާނީ ޒުވާން އެކްޓަރު ސުޝާންތް ސިންގް ރާޖްޕުތާ އެކު އެވެ. އެކްތާ ކަޕޫރުގެ ބަލާޖީ މޯޝަން ޕިކްޗާސްއިން އުފައްދާ މި ފިލްމާ ގުޅޭގޮތުން ވާހަކަދައްކަމުން ފިލްމުގެ ޑައިރެކްޓަރު އަބީޝެކް މީގެ ދުވަސްކޮޅެއް ކުރިން ބުނެފައިވަނީ ސާރާގެ ރީތިކަމާއި އޭނާގެ ހުނަރުގެ ސަބަބުން އޭނާ އަކީ ވިދާލާނެ ބަތާލާއެއް ކަމަށް ބުނެފަ އެވެ.


Triathlon hukuru duvahu, Telecom partner akah Ooredoo\nޓްރައިތްލޯން ހުކުރު ދުވަހު، ޓެލެކޮމް ޕާޓްނަރަކަށް އުރީދޫ\nފެތުމާއި ދުވުން އަދި ބައިސްކަލް ދުއްވުން ހިމެނޭ "ތިންވަރު-ޓްރައިތްލޯން" ހުކުރު ދުވަހު ބާއްވަން ނިންމައި، ޓެލެކޮމް ޕާޓްނަރަކަށް އުރީދޫ މޯލްޑިވްސް ހަމަޖައްސައިފި އެވެ.\nރާއްޖެ ފަހުގެ ތާރީހުގައި ބާއްވާ ކުޅިވަރުގެ ބޮޑު މި އިވެންޓް އިންތިޒާމު ކުރަނީ މީޑިޔާ ހައުސްގެ ފަރާތުންނެވެ. ޓްރައިތްލޯން ބޭއްވުމުގެ އެއްބަސްވުމުގައި އުރިދޫގެ ފަރާތުން ސޮއިކުރެއްވީ އެ ކުންފުނީ ހެޑް އޮފް ސޭލްސް މުހައްމަދު ނިޔާޒު އެވެ. އަދި މީޑިޔާ ހައުސްގެ ފަރާތުން ސޮއިކުރެއްވީ އެ ކުންފުނީގެ ހެޑް އޮފް ޕްރޮޖެކްޓް އާތިފު ހުސެއިންނެވެ.\nއުރީދޫގެ ހެޑް އޮފް ސޭލްސް ނިޔާޒު ވިދާޅުވީ އެ ކުންފުނިން މި އިވެންޓުގެ ޕާޓްނަރަކަށްވީ ސިއްހީ ގޮތުން ފައިދާ ކުރުވަނިމި ކަމެއްގައި ބައިވެރިވުމަށް ކަމަށެވެ.\n"ރާއްޖޭގައި ކުޅިވަރު ކުރިއަރުވައި. ދިވެހި ޒުވާނުންނަށް ދުނިޔޭގެ ފެންވަރުގެ ކާމިޔާބުތައް ހޯދޭނެކަމުގެ ޔަގީންކަން ދިނުމަކީ ބޭނުންވާ ކަމެއް. އެ ކަމަށް އުރީދޫން ވަރަށް ބޮޑު އެއްބާރުލުމެއް ދޭނަން،" ނިޔާޒު ވިދާޅުވި އެވެ.\nޓްރައިތްލޯންގެ މައުލޫމާތު ދެއްވަމުން މީޑިޔާ ހައުސްގެ ކޯޕަރޭޓް ޑިރެކްޓަރު ޑރ. ހުސެއިން ހަލީމް (ކުޑަހުސެއިން) ވިދާޅުވީ ދުނިޔޭގެ ބައެއް ގައުމުތަކުގައި ބާއްވާ ކުޅިވަރުގެ މި އިވެންޓް ރާއްޖޭގައި ބާއްވަނީ ގިނަ ބަޔަކު ބައިވެރިވެވޭ ގޮތަށް ކަމަށެވެ.\n"މިއީ އާއްމު މީހަކު ދުޅަހެޔޮ ސިއްހަތެއްގައި ހުރުމަށް ބައިވެރިވާ އެންމެ މަޝްހޫރު އިވެންޓް. މީގެ އެކިއެކި ޑިސްޓެންސް ހުރޭ. އެންމެ ފުރަތަމަ ފަހަރަށް 20 އަހަރު ތެރޭގައި ރާއްޖޭގައި ބާއްވާ ޓްރައިތްލޯން ކަމަށްވާތީ ފޯކަސްކުރީ ގިނަ މީހުން ބައިވެރިކުރުމަށް،" ހުސެއިން ވިދާޅުވި އެވެ.\nއޭނާ ވިދާޅުވީ ރާޅުގަނޑު ސަރަހައްދު ނުވަތަ ވެސްޓްޕާކް ސަރަހައްދުގައި ބާއްވަން ނިންމާފައިވާ މި ހަރަކާތުގައި 400 މީޓަރު ދުވުމާއި މާލެ ވަށައި ބަސްކައިލް ދުއްވުން (10 ކިލޯ މީޓަރު) އަދި މާލެ ވަށާ އެއްބުރު ދުވުން އޮންނާނެ ކަމަށެވެ.\n"މިއީ ދުޅަހެޔޮ ސިއްހަތެއްގައި ހުރުމަށް މުހިންމު ކަމެއް. މީގައި ދުވާނަމަ ވަކި ބޮޑީ ޕާޓްތަކެއް މި ހަރަކާތް ވަނީ. މީގައި ތިން ހަރަކާތް އޮންނާނީ އެކުއެކީގައި. މީގައި ކާމިޔާބު ލިބޭނީ ތިން ކުޅިވަރަށް ވެސް މޮޅު ބަޔަކަށް. މީގައި ވަކި ބާރަށް ދުވާ މީހަކު މޮޅު ނުވެދާނެ. އެހެންވެ މީގައި ގިނަ ބަޔަކަށް ބައިވެރި ވެވޭނެ،" ޑރ. ހުސެއިން ވިދާޅުވި އެވެ.\nއޭނާ ވިދާޅުވީ މި ހަރަކާތް ބާއްވާނީ ވަރުގަދަ ސެކިއުރިޓ ފިޔަވަޅުތަކާއެކުގައި ކަމަށެވެ.\n"މި ހަރަކާތުގެ ސެކިއުރިޓީ ކަންތައް ފުލުހުންނާ ސިފައިން ބަލަހައްޓާނީ" ޑރ. ހުސެއިން ވިދާޅުވި އެވެ.\nޓްރައިތްލޯންގެ ޕާޓްނާޝިޕް އެއްބަސްވުމުގައި އުރީދޫގެ ފަރާތުން ނިޔާޒު (ވ) އެއްބަސްވުމުން ބަދަލު ކުރަނީ.--އަަވަސް ފޮޓޯ


އައްޑޫ ސިޓީ ޓޫރިޒަމް ތަޞައްވަރު9(ހުޅުދޫ ސައުތު ވިންގް ގެސްޓްހައުސް) – އައްޑޫ އޮބްޒާވަރ\nފޮޓޯ: އާދަމް ނަސީރު - ހެރެތެރެ ރިސޯޓައި ހުޅުދޫ ގުޅޭ ހިސާބު ..\nޒުހައިރު 28 ޑިސެންބަރު, 2018\nމިއީ އައްޑޫ ސިޓީގެ ޓޫރިޒަމް ތަރައްގީ ކުރުމަށް އަޅުގަނޑު ލިޔަމުން އަންނަ ސިލްސިލާ ލިޔުމުގެ ނުވަވަނަ ތަޞައްވަރެވެ.\nއަޅުގަނޑު އޮކްޓޫބަރ 5، 2018 ވަނަދުވަހު ލިޔުނު ލިޔުމުގައި ގެނެސްދީފައިވާނީ މީދޫ ‘ކަޅިބިތެ’ ފަރާތު ކޯށިފަންނަ ބީޗުން ފެށިގެން އިރަށް ގޮސް މީދޫގެ އިރުމަތީ ކަންމަތިން ދެކުނަށް ތަރައްގީ ކުރާނެ ގެސްޓް ހައުސް ތަކުގެ އަޅުގަނޑުގެ ތަޞައްވަރެވެ.\nމިއަދުގެ އަޅުގަނޑުގެ ލިޔުމުގައި ގެނެސްދޭނީ ހުޅުދޫ ދެކުނު ފަރާތު (ހެރެތެރެއަށް ދިއުމަށް އޮންނަ ބްރިޗް ކައިރި) އެއޮތް ހުސްބިން ސަރަހައްދުގައި، އަޅުގަނޑުގެ ޚިޔާލީ ކުރެހުމުގައި ދައްކާފައިއެވާ ހިސާބުގައި ތަރައްގީ ކުރާނެ ގެސްޓްހައުސް ތަކުގެ ތަޞައްވަރެވެ.\nހުޅުދޫގެ މިސަރަޙައްދަކީ މިހާރު ފްލެޓްތައް އަޅާފައި އެވާ ސަރަހައްދުގެ އިރާއި އަދި ހުޅަނގު ފަރާތުގެ މޫދާކައިރި ދެސަރަޙައްދެވެ. މިއީ ގެސްޓްހައުސް ތަރައްގީ ކުރުމަށް ވަރަށް ކަމުދާނެ ސަރަހެއްދެއް ކަމަށް އަޅުގަނޑަށް ގަބޫލު ކުރެވެނީ މިސަރަޙައްދަކީ ހެރެތެރެ ރިސޯޓާވެސް ޖެހިގެން އޮތް ސަރަހައްދެއް ކަމުގައި ވާތީއެވެ.\nއެހެން ކަމުން މިއަދު އަޅުގަނޑުގެ ތަޞައްވަރު ބިނާ މިކޮށްލަނީ އެސަރަޙައްދުގައި ފެންވަރު ރަނގަޅު ގެސްޓްހައުސް ތަކެއް ތަރައްގީ ކުރުމަށެވެ. މިގެސްޓްހައިސް ތަރައްގީ ކުރުމުގެ ކުރިން އެސަރަޙައްދުގައި ސަރުކާރުން ނަރުދަމާގެ ނިޒާމާއި ބޯފެނުގެ ނިޒާމު ލިބޭނެ އިންތިޒާމު ހަމަޖައްސަވާ ދެއްވަން ޖެހޭނެއެވެ. އަދި ސަރުކާރުގެ ކަރަންޓް ކުންފުނީގެ ފަރާތުން އެކަށޭނެ ކަރަންޓް ވިއުގައެއް ގާއިމު ކޮށްދެއްވަން ޖެހޭނެއެވެ.\nހެރެތެރެ ރިސޯޓުއާއި ދިމާލުން ހުޅުދޫގެ ދެކުނު ފަރާތު ސަރަޙައްދުގައި ގާއިމު ކުރެވޭ ގެސްޓް ހައުސް ބްލޮކްތައް ދައްކާ ޚިޔާލީ ކުރެހުމެއް –\nކުރެހުމުގައި ދައްކާފައިއެވާ ގޮތަށް އިރުމަތީ ފަރާތުގައާއި އަދި ހުޅަނގު ބިތުގައި ގާތްގަނޑަކަށް 15 މީޓަރުގެ ފުޅާ ބީޗެއް ސަރުކާރުން ހައްދަވާ ދެއްވަން ޖެހޭނެއެވެ. ދިވެހި ސަރުކާރުގައި އެކެޕޭސިޓީ ވަރަށް ފުރިހަމައަށް އެބަހުއްޓެވެ. އެކަމަށް ބޭނުންވާ އީއައިއޭ ހެދުމަށްފަހު ބީޗްގެ މަސައްކަތް ސަރުކާރުން ގިނަވެގެން ހަމަސްދުވަސް ތެރޭ ނިއްމާ އަންނަ އަހަރު، 2019 ވަނައަހަރުގެ ޖުލައި މަހުގެ ތެރޭ އެތަނުގެ ބިންތައް ބިޑް އުސޫލުން ކުއްޔަށްދޫކޮށް ތަރައްގީ ކުރުމަށް ހުޅުވާލަން ވާނެއެވެ.\nއެސަރަޙައްދުގެ ބިންބިމަކީ މިހާރު އަމިއްލަ ފަރާތްތަކުގެ މިލްކެއް ކަމުގައި ވާނަމަ އެފަރާތްތަކާއި ވާހަކަ ދައްކާ އެމީހުންނަށް ދޭންޖެހޭ ޙައްގު ބަދަލު ދިނުމަށްފަހު އަދި އެމީހުންނަށް އެހެންސަރަހައްދަކުން ހަމަ އެބޮޑުމިނުގެ ބިންދޭންވާނެ އެވެ.\nމިސަރަޙައްދުގައި ގާއިމުކުރާ ކޮންމެ ދެގެސްޓްހައުސް ބްލޮކެއްގެ ދެމެދުގައި އެއްވެސް ފާރެއް ހުރެގެން ނުވާނެއެވެ. އަދި ކޮންމެ ދެބްލޮކެއްގެ ދޭތެރެއިން ފަސޭހައިން ބީޗަށް ދެވޭގޮތަށް ހުސްތަނެއް އޮންނަން ވާނެއެވެ.\nމިސަރަޙައްދުގައި ޖުމުލަ ތަރައްގީ ކުރުމަށް ހުޅުވާލާނީ 8 ހާސް އަކަފޫޓުގެ 8 ބްލޮކާއި 16 ހާސް އަކަފޫޓުގެ 26 ބްލޮކެވެ. އަދި ހެރެތެރެ ރިސޯޓު އޮތްފަޅީގައި ބޮޑު ދެރެސްޓޯރެންޓް ހިންގޭނެ 16 ހާސް އަކަފޫޓުގެ2ބިން ދޫކުރަންވާނެއެވެ.\nމިސަރަހައްދުގެ ގެސްޓްހައުސް 8 ހާސް އަކަފޫޓުގެ ބްލޮކެއްގައި ތަރައްގީ ކުރަންވާނީ 10 ކޮޓަރިއެވެ. އަދި 16 ހާސް އަކަފޫޓުގެ ބްލޮކެއްގައި 20 ކޮޓަރިއެވެ. މީގެ އެއްވެސް ގެސްޓްހައުސްއެއް ބުރިބުރިއަށް މައްޗަށް ނެގިގެން ނުވާނެއެވެ. މުޅިތަން އެއްކޮށް ޕްލޭން ކުރަންވާނީ އެކަމުގެ ގާބިލުކަން ހުރި ފަރާތަކަށް ދީގެން ސަރުކާރުންނެވެ. ޕްލޭން ކުރެވޭގޮތަށް ކޮންމެ ބްލޮކެއްގައި ގެސްޓްހައުސް ތަރައްގީ ކުރާނީ ބިޑްއުސޫލުން އެލިބޭ ފަރާތަކުންނެވެ.\nމިބްލޮކްތައް ކުއްޔަށް ދިނުމުގައި އިސްކަން ދޭންވާނީ ހުޅުދުއަށް ނިސްބަތްވާ ރައްޔިތުންނަށެވެ. ދެން އިސްކަންދޭންވާނީ އައްޑޫގެ އެހެނިހެން ރަށްތަކުގެ ރައްޔިތުންނަށެވެ.\nމިތަން ތަރައްގީ ކުރެވޭއިރު މާފިށި ޗަސްބިން ހިމާޔަތްކޮށް ގެސްޓުންނަށް ޚާއްސަ ތަނެއްގެ ގޮތުގައި ތަރައްގީ ކުރެވިދާނެއެވެ.\nމިގެސްޓް ހައުސްތައް ހިމެނޭ ސަރަހައްދުގައި ފުލުހުންގެ އެކަށޭނެ ސިކިއުރިޓީ ޕޮއިންޓްތަކެއް ގާއިމު ކުރަންވާނެއެވެ. އަދި ރެސްޓޯރެންޓް ބްލޮކްތައް ކުއްޔަށް ދޭންވާނީ ވަކި ވިޔަފާރީތަކެއްގެ އުސޫލުން ގެސްޓްހައުސް ވިޔަފާރީގައި ނުހިމެނޭ އައްޑޫއަށް ނިސްބަތްވާ ޒުވާން ވިޔަފާރި ވެރިންނަށެވެ.\nމިސަރަޙައްދުގައި ތަރައްގީ ކުރެވޭ ގެސްޓްހައުސްތައް ތަރައްގީ ކުރުމަށް ދޭންވާނީ ގިނަވެގެން 18 މަސް ދުވަހެވެ. ކުއްޔަށް ދޫކުރާނީ 20 އަހަރުގެ މުއްދަތަކަށެވެ. އަދި ގެސްޓްހައުސް ތަރައްގީ ކުރުމަށް ބިންލިބޭ ފަރާތްތަކަށް، އެފަރާތްތަކުން ބޭނުންވެއްޖެ ހިނދެއްގައި ދިވެހިންގެ ބޭންކުން ފަސޭހަކަމާއެކު ލޯން ލިބޭނެ އިންތިޒާމު ސަރުކާރުން ހަމަޖައްސަވާ ދެއްވަންވާނެއެވެ.\nގެސްޓް ހައުސްއާއި އެހެނިހެން ޚިދުމަތްތަކުގެ ކުލި ސަރުކާރަށް ނަގަން ފަށަންވާނީ ގެސްޓްހައުސްތައް އޮޕަރޭޝަނަށް ހުޅުވި، ބަރާބަރަށް ޚިދުމަތް ދޭންފަށާތާ6މަސް ފަހުންނެވެ. ފުރަތަމަ އަހަރު ސަރުކާރަށް ކުލީގެ ގޮތުގައި ނަގަންވާނީ ކަނޑައެޅޭ ކުލީގެ 50 އިންސައްތަ އެވެ. ޖެހިގެން އަންނަ ދެއަހަރު 60 އިންސައްތަ ނަގާއިރު ހަތަރުވަނަ އަހަރު ސަރުކާރަށް ނަގަން ވާނީ ކުލީގެ 70 އިންސައްތައެވެ. ފަސްވަނަ އަހަރު ކުލީގެ ގޮތުގައި ސަރުކާރަށް ނަގަންވާނީ 85 އިން ސައްތަ އެވެ. ފުރިހަމަ ކުލި ސަރުކާރަށް ނަގަން ފަށަންވާނީ5އަހަރު ފަހުންނެވެ.\nމިގެސްޓްހައުސްތައް ތަރައްގީ ވުމުން އައްޑޫ ސިޓީގެ ފަތުރުވެރި ކަމުގެ ސިނާއަތަށް އިތުރުވެގެންދާނީ 1200 އެނދެވެ. އެހެންކަމުން ކުރީގައި އުފެއްދިފައިވާ 4566 އެނދުގެ ތެރެއަށް މިއެނދުތައް އެއްކޮށްލުމުން މުޅިޖުމުލަ 5766 އެނދު އުފެއްދުނީ އެވެ.\nއައްޑޫ ސިޓީ ހުޅުދޫގައި ތަރައްގީ ކުރެވޭ މިގެސްޓްހައުސްތައް ތަރައްގީ ކުރުމަށް ކުރަންޖެހޭ އެންމެހާ މަސައްކަތެއް މިހާރުގެ ރައީސުލް ޖުމުހޫރިއްޔާ އިބްރާހިމް މުޙައްމަދު ޞާލިޙުގެ ފުރަތަމަ 240 ދުވަސް ތެރޭގައި ނިންމަވާ ދެއްވަން ޖެހޭނެއެވެ. އެމަސައްކަތްތައް ފަށާގަތުމާއެކު އެތަންތަން ކުއްޔަށް ދިނުމަށް އިޢުލާން ކުރެވި ގިނަވެގެން3މަސްތެރޭ އެލިބޭފަރާތްތަކާއި ހަވާލު ކުރަންވާނައެވެ. އަދި އެމީހުންނާއި ހަވާލު ކުރެވޭ ދުވަހުން ފެށިގެން 18 މަސް ތެރޭ މަސައްކަތް ނިންމާ ގެސްޓް ހައުސްތައް އޮޕަރޭޝަނަށް ހުޅުވާލަން ވާނައެވެ.\nނުނިމޭ – ދެން އަންނާނީ ތަޞައްވަރު 10\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. zu "އައްޑޫ ސިޓީ ޓޫރިޒަމް ތަޞައްވަރު9(ހުޅުދޫ ސައުތު ވިންގް ގެސްޓްހައުސް)"


SunOnline: Bidheysee meehaage amaluthakugai goas niyatheh neh: Islamic Minister\nބިދޭސީ މީހާގެ އަމަލުތަކުގައި ގޯސް ނިޔަތެއް ނެތް: އިސްލާމިކް މިނިސްޓަރު\nއަހްމަދުﷲ އަބްދުލް ހާދީ 24 Jul 2021, 20:14\nއޮކްޓޫބާރ 1، 2020: ހުކުރު މިސްކިތް -- ސަން ފޮޓޯ/ ފަޔާޒު މޫސާ\nމިދިޔަ ބުރާސްފަތި ދުވަހު މާލޭގެ ހުކުރު މިސްކިތް ތެރޭގައި ބިދޭސީ މީހަކު އަޅުކަންކުރަން އިން ކަމަށް ބުނާ ވީޑިއޯއެއްގެ މައްސަލައިގައި އެ މީހާގެ އަމަލުތައް ހުރީ ގަސްތުގައި އިސްލާމްދީނަށް އިހުތިރާމްކުޑަކުރާ ގޮތަކަށް ނޫންކަމަށް އިސްލާމިކް މިނިސްޓްރީއިން ބުނެފިއެވެ.\nއިސްލާމިކް މިނިސްޓަރު ޑރ. އަހުމަދު ޒާހިރު މިރޭ "ސަން" އަށް ވިދާޅުވީ އެ މައްސަލައިގައި އެ އަންހެން މީހާގެ އަމަލުތަކަކީ ގޯސް ނިޔަތެއްގައި ކުރިކަމެއް ނޫންކަމަށް ވިދާޅުވެފައެވެ. އަދި އެއީ އަންހެން މީހާއަށް އޮޅުމެއްގެ ތެރޭގައި ކުރެވުނު ކަމެއްކަން މައްސަލަ ރަނގަޅަށް ބެލުމުން އެނގިފައިވާކަމަށް މިނިސްޓަރު ވިދާޅުވިއެވެ.\n"އެއީ ދެން އެތަނުގެ ތެރޭގައި އެވަގުތު ތިބި ބޭފުޅުންގެ ބަހުންނާއި، އެމީހާގެ އަމަލުތަކުން، ނިޔަތެއް ނެތްކަން އެނގޭތީ. އެނގިހުރެ ކުރި ގޯސް ކަމެއްކަމަށް ނުބެލެވޭތީ، އެމީހާ އަނެއްހެން ދެކޮޅެއްވެސް ނުހަދާ، ބުނީމަ ހަމަ ނިކުތް ރީއްޗަށް،" މިނިސްޓަރު ޒާހިރު ވިދާޅުވިއެވެ.\nމިނިސްޓަރު ޒާހިރު ވަނީ އެ މައްސަލައިގައި ކަން ހިނގައިދިޔަ ގޮތްވެސް ތަފްސީލުކޮށް ކިޔައިދީފައެވެ. އެގޮތުން މިނިސްޓަރު ވިދާޅުވިގޮތުގައި އެންމެ ފުރަތަމަ އެމީހާ މިސްކިތަށް ވަން ގޮތަށް ކީރިތި ގުރުއާނުގެ މުސްހަފެއް ނެގިއެވެ. އަދި އެވަގުތު އެތަނުގެ ތެރޭގައި މިސްކިތް ބަލަހައްޓަން ތިއްބެވި ފަރާތްތަކުން އެމީހާއާ ސުވާލުކުރިކަމަށް މިނިސްޓަރު ވިދާޅުވިއެވެ.\n"އެމީހާ ގާތު އެހި އެތަނުގައި ތިއްބެވި ބޭފުޅުން، ތިއީ މުސްލިމެއްހެއްޔޭ. އެހީމަ އެމީހާ ތެދަށް ބުނި ނޫނެކޭ، ދެން އެބޭފުޅުން ބުނި އެމީހާ ކައިރީގައި އެހެންވީމަ ތި މުސްހަފު ބަހައްޓާށޭ. ބަހައްޓާފަ ދާށޭ. އޭރުވެސް އެއްވެސް ދެކޮޅުވެރިކަމެއް ނުދައްކާ ހަމަ ރީއްޗަށް ނިކުމެގެން ދިޔައީ،" މިނިސްޓަރު ޒާހިރު ވިދާޅުވިއެވެ.\n"ދެން ދަމުން އެމީހާ އިށީނދެފަ އެ ޕޯޒްއެއްގަ އިނީ، އެއީ ދެން އަޅުގަނޑުމެންނަށް ބެލެވޭ ގޮތުގައި ގޯސް ނިޔަތެއްގަ އެއް ނޫން، އިހްތިރާމް ކުޑަކުރާކަށް ނޫން،"\nމިދިޔަ ބުރާސްފަތި ދުވަހު އާންމުވި ވީޑިއޯއިން ފެންނަ ގޮތުން، އެ އަންހެން މީހާ މިސްކިތުގަ އިންނަނީ "މެޑިޓޭޝަން" ޕޯޒްއެއްގައެވެ. މީގެއިތުރުން އޭނާ އެތާ އިންނައިރު ކުރިމަތީގައި އެއްޗެއް އޮތްތަންވެސް ފެނިގެން ދެއެވެ.


Screen Bappa in: emme kamudhaa bappa aky koba? | Mihaaru\nފިލްމް "ގިލަން" ގެ މަންޒަރެއްގައި ދަރާ، ޝަކީލާ އަދި ދޮންއައްޔަ.\n07 ނޮވެމްބަރ 2017 - 06:077comments\nބައްޕަގެ ރޯލް ކުޅޭ އެކްޓަރުންގެ ތެރެއިން ފާހަގަކޮށްލެވޭ ބައެއް ފަންނާނުންގެ ހަނދާންތައް އާކޮށްލަމާ ހިނގާށެވެ.\nހަސަން މަނިކު (ކޮއްޔަ)\nމިއީ ދިވެހި ސިނަމާ އިން ފެންނަ އެންމެ ނެޗްރަލް އެއް އެކްޓަރަށް ވާނެ އެވެ. ކޮއްޔަ ހަސަން މަނިކުގެ އެންމެ ފާހަގަކޮށްލެވޭ ކަމަކީ އޭނާ ކުރަނީ އެކްޓެއްކަން އިހުސާސް ނުވާ ވަރަށް، ކެރެކްޓާތައް ދައްކުވައި ދޭތީ އެވެ. ހާއްސަކޮށް ކޮއްޔަގެ ޑައިލޮގް ޑެލިވަރީ ވަރަށް ފުރިހަމަ ވާނެ އެވެ.\nކޮއްުޔަ ހަސަން މަނިކު ޔޫއްޕެއާ އެކު.\nގިނަ ޑްރާމާތަކާއި ފިލްމްތަކުގައި ވެސް ކޮއްޔަ ހަސަން މަނިކު ވަނީ އޭނާގެ ހުނަރުވެރިކަން ދައްކާލައިފަ އެވެ. އޭނާ ބައްޕަގެ ރޯލް ވަރަށް ފުރިހަމަ އަށް ދައްކުވައި ދީފައިވާ ބައެއް ފިލްމްތަކުގެ ތެރޭގައި "އެ ބައްޕަ" އަދި "24 ގަޑި އިރު" ފާހަގަކޮށްލެވޭނެ އެވެ.\nހަސަން މަނިކު (ރޯނު)\nމިއީ އެކްޓަރު ބައްޕަގެ ރޯލް ކުޅެފައިވާ ފިލްމްތަކުގެ ތެރެއިން އަބަދު ވެސް ގިނަ ބަޔަކު އެންމެ ހަނދާން ވާނެ އެއް ފިލްމަކީ ރީކޯ މޫސާ މަނިކުގެ ބައްޕަގެ ރޯލް، އޭނާ ކުޅެފައިވާ "ހައްގު" އެވެ. މި ފަހުން ހަސަން މަނިކު ދިޔަ ފިލްމްތަކުގެ ތެރެއިން "ހުޅުދާން" އަކީ އަނެއްކާ ވެސް ހަސަން މަނިކުގެ ވަރަށް ފުރިހަމަ ރޯލެއް ފެނިގެން ދިޔަ ފިލްމެކެވެ.\nރޯނު ހަސަން މަނިކު.\nއޭނާގެ އިތުރު ފިލްމްތަކުގެ ތެރޭގައި "މައާފެއް ނެތް"، "މި ހަށިން ފުރާނަދަންދެން" ފަދަ ފިލްމްތައް ފާހަގަކޮށްލެވޭވެ އެވެ.\nމިއީ ފިލްމްތަކާއި ޑްރާމާތަކުގައި ވެރައިޓީ އެންމެ ތަފާތުކޮށް ދައްކުވައިދޭ ސްކްރީން އެއް ބައްޕަ އެވެ. ފިލްމް "ލައިލާ" ގައި އޭނާ ކުޅެފައިވާ އައިޝަތު ޝިރާނީގެ ބައްޕަގެ ރޯލާއި މަރިޔަމް ނިޝާގެ ބައްޕަގެ ރޯލް ކުޅުނު "12 ގެ ފަސް" ފަދަ ފިލްމްތަކުގައި ޝަމީލްގެ ވަރަށް ތަފާތުކޮށް ފެނިގެން ގޮސްފައި ވާނެ އެވެ.\nގިނަ ޑްރާމާތަކެއްގައި ވެސް ބައްޕަގެ ރޯލް ކުޅެފައިވާ ޝަމީލްގެ އެންމެ ފަހުގެ ފިލްމަކީ މިހާރު ސިނަމާގައި އޮތް "ބޮސް" އެވެ.\nޝަމީލް، ނިމާލާ އެކު.\nއެކްޓިން އަބަދު ވެސް ވަރަށް ނެޗްރަލްކޮށް ސްކްރީންގައި ދައްކައިލާ ޝަމީލަކީ ތަފާތު ވަރަށް ގިނަ ރޯލްތައް ކުޅެފައިވާ އެއް ވަނައިގެ އެކްޓަރެކެވެ.\nނިމާލަކީ ވެސް ވެރައިޓީ ގިނަ އެކްޓަރެކެވެ. މި ފަހުން އޭނާ ކުޅޭ ފިލްމްތަކުގައި ބައްޕައެއްގެ ރޯލުން ފެނިގެން ދާ އިރު، ނިމާލް ވަނީ ބައްޕައެއްގެ ރޯލުން ބެލުންޔެރިންގެ ލޯތްބާއި ނަފުރަތު ވެސް ހޯދައިފަ އެވެ. އެގޮތުން ފިލްމް "ނިއުމާ" ގައި އޭނާ ކުޅުނު ރޯލުން ގިނަ ބަޔަކު ހަމަ ޔަގީނުން ވެސް ނިމާލް ދެކެ ރުޅި އަންނާނެ އެވެ.\nއެކަމަކު "ރަންދަރި" އާއި "ރާނީ" އަދި "ނޭނގި ޔާރު ވަކިވީ" ފަދަ ފިލްމްތަކުގައި ނިމާލް ކުޅެފައިވާ ބައްޕަގެ ރޯލުން ބެލުންތެރިންގެ ލޯބި ވަރަށް ބޮޑަށް ހޯދާފައިވެ އެވެ. މި އަހަރު ރިލީޒް ކުރި "އިލް ނޮއިސް" ގެ ރޯލަކުން ފެނިފައިވާ ނިމާލްގެ ކުރިއަށް ހުރި ފިލްމްތަކުގެ ތެރޭގައި އަލީ ޝަޒްލީމް ޑައިރެކްޓް ކުރާ "ނަފްސު" ހިމެނެ އެވެ. ނިމާލަކީ ބައްޕަގެ ރޯލް ކުޅޭ އެކްޓަރުންގެ ތެރެއިން ފާހަގަކޮށްލެވޭ، ކުޅަދާނަ ޑައިރެކްޓަރެއް ވެސް މެ އެވެ.\nމިއީ އަނެއްކާ ވެސް ބެލުންތެރިން ބައްޕައެއްގެ ކެރެކްޓާތަކުން ވަރަށް ބޮޑަށް ބަލައިގެންފައިވާ އެކްޓަރެކެވެ. ޑްރާމާތާއި ފިލްމްތަކުގައި ވެސް ފާރޫގް ވަނީ ވަރަށް ރަނގަޅަަށް އޭނާގެ ހުނަރު ދައްކުވައި ދީފަ އެވެ. ފާރޫގް ކުޅުނު ޑްރާމާތަކުގެ ތެރެއިން ބަތަލާ އައިމިނަތު ރިޝްފާގެ ބައްޕަގެ ރޯލް ކުޅުނު ޑްރާމާ ސިލްސިލާ "އަދިވެސް ތި ލޯތްބަށް ގަދަރު ކުރަން" އަކީ ވަރަށް ފާހަގަކޮށްލެވޭ ޑްރާމާއެކެވެ.\nއޭނާގެ ފިލްމްތަކުގެ ތެރޭގައި "4426"، "އަނިޔާ" އަދި "މަލިކާ" އަކީ ފާހަގަކޮށްލެވޭ ބައެއް ފިލްމްތަކެވެ.\nމުހައްމަދު ރަޝީދު (ދަރާ)\nމިއީ އެންމެ ކުރީގެ ރާއްޖޭގެ ލީޑިން އެކްޓަރެކެވެ. މި ފަހުން ދަރާ އަންނަނީ ފިލްމްތަކުގައި ބައްޕައެއްގެ ރޯލް ކުޅެމުންނެވެ. އެގޮތުން އެންމެ ފަހުން އޭނާ ފެނުނު ފިލްމަކީ މި އަހަރު އެޅުވި "ހައްދު" އެވެ.\nދަރާ މުހައްމަދު ރަޝީދު\nބައްޕައެއްގެ ރޯލް ދަރާ ކުޅުނު ފިލްމްތަކުގެ ތެރެއިން އެންމެ ތަފާތު ރޯލެއް ކުޅެފައި ވަނީ "ލޫދިފާ" ގަ އެވެ. އޭނާގެ ކުރިއަށް ހުރި ފިލްމްތަކުގެ ތެރޭގައި "ގިލަން" އަކީ ފާހަގަކޮށްލެވޭ ފިލްމެކެވެ.


Dhagandey aai Dhivehi league: TC inthizaarugai! | Mihaaru\nލީގުގައި އެންމެ ފަހުން މާޒިޔާއާ ދެކޮޅަށް ކުޅުނު މެޗުގައި ލަނޑު ޖެހުމަށް ފަހު ދަގަނޑޭ އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nދަގަނޑޭ އާއި ދިވެހި ލީގު: ޓީސީ އިންތިޒާރުގައި!\n29 ނޮވެމްބަރ 2018 - 10:53 18 comments\nރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ އަލީ އަޝްފާގް (ދަގަނޑޭ) 2001 ވަނަ އަހަރު ކެރިއަރު ފަށައި އޭނާ ރާއްޖޭގައި ކުޅުނު އަހަރުތަކުގައި މިހާތަނަށް ބޭއްވި ދިވެހި ލީގުގެ 15 މުބާރާތުގެ ތެރެއިން 12 މުބާރާތް ކާމިޔާބުކުރި އޭނާ ކުޅޭ ޓީމެވެ. ދަގަނޑޭގެ ޖުމްލަ ހުނަރުވެރިކަމުގެ އިތުރުން މުހިއްމު މެޗުތަކުގައި ނަތީޖާ ނެރެދިނުމުގައި އޭނާ ކުރާ މަސައްކަތަކީ އޭގެ ފަހަތުގައި އޮތް ސަބަބުތަކެވެ. މި އަހަރުގެ ލީގު ކާމިޔާބުކުރުމާ ދާދި ގާތުގައި ޓީސީ ސްޕޯޓްސް ކްލަބް އޮތް އެއް ސަބަބަކީ ވެސް ސީދާ މި މުބާރާތަށް އޭނާ އެ ޓީމާ ގުޅި ޖަހައިދިން މުހިއްމު ގޯލްތަކެވެ.\nލީގު ކަށަވަރުކުރަން މާދަމާރޭ ކްލަބް އީގަލްސްއާ ދެކޮޅަށް ނުކުންނައިރު ޓީސީގެ ހުރިހާ ކުޅުންތެރިންގެ މަސައްކަތް މުހިއްމު ކަމަށް އެ ޓީމުގެ ކޯޗު މުހައްމަދު ނިޒާމް (ނިޒާމްބެ) ބުނި ނަމަވެސް ދަގަނޑޭގެ ވާހަކަ ފަލަ ސުރުހީ އަށް ގެންނަން ޖެހޭ ސަބަބުތައް ބައިވަރެވެ. ލީގު ކާމިޔާބުކުރުމުގައި އޭނާގެ ނުފޫޒް އޮތް މިންވަރާއި އަދި ހާއްސަކޮށް ލީގު ކާމިޔާބުކުރުމުގައި ކުރިމަތިވާތީ ނާޒުކު ވަގުތުތަކުގައި ދަގަނޑޭ ނަތީޖާ ނެރެދީފައިވާތީ އެވެ.\nޓީސީ އަށް ހަގީގަތުގައި މިއޮތީ އެ ހާލަތާ ކުރިމަތިވެފަ އެވެ. ލީގު ކާމިޔާބުކުރުމުގެ ދޮރު ވަރަށް ބޮޑަށް ހުޅުވިފައިވަނިކޮށް އެންމެ ފަހުން މެޗުން މާޒިޔާ އަތުން 4-2 އިން ބަލިވުމުން ވަނީ ކޮންމެވެސް ވަރަކަށް ޖާގަ ހަނިވެފަ އެވެ. މާދަމާ ހަވީރު ނިއު ރޭޑިއަންޓް އަތުން މާޒިޔާ މޮޅުވެ އަދި މާދަމާރޭ އީގަލްސް އަތުން ޓީސީ ބަލިވެއްޖެ ނަމަ އެ ޓީމަށް ލީގު ގެއްލި މާޒިޔާ އަށް ޗެމްޕިއަންކަން ލިބޭނެ އެވެ.\nނިއު އޮތް ހާލަތާއި ފަހަކަށް އައިސް ނެރެފައިވާ ނަތީޖާތަކަށް ބަލާއިރު އެ ޓީމު އަތުން މާޒިޔާ މާދަމާ ހަވީރު މޮޅުވުމުގެ ފުރުސަތު ވަރަށް ބޮޑެވެ. ދެން އޮތީ މާދަމާރޭ ޓީސީ އާއި އީގަލްސް ކުޅޭ މެޗެވެ. އެ މެޗުން މޮޅުވެގެން އީގަލްސް އަށް ރަސްމީ ވަނަ އެއް ހާސިލްކުރެވެން ނެތަސް، ޓީސީއާ މެދު އޮންނަ ވާދަވެރިކަމަކީ އީގަލްސް އިން މެޗާ މެދު އިތުރަށް ސީރިއަސް ވާނެ ސަބަބެކެވެ. އެހެންވެ ޓީސީ އަށް އޮތީ ފަސޭހަ ހަނގުރާމައެއް ނޫނެވެ.\nއެ ހުރިހާ ކަމަކަށް ބަލާއިރު (ނިއު އަތުން މާޒިޔާ މޮޅުވެއްޖެ ނަމަ) ޓީސީ މާދަމާރޭ އޮންނާނީ ޕްރެޝަރުގަ އެވެ. މާޒިޔާ މެޗު އެއްވަރުކޮށްލައިގެން ވެސް ލީގު ލިބެން ޓީސީ އަށް އޮއްވާ، އެ މެޗުން އެ ޓީމު 4-2 އިން ބަލިވި އެއް ސަބަބަކީ ވެސް ޕްރެޝަރު ބޮޑުވުން ކަމަށް ބެލެވެ އެވެ އެހެންވެ މާދަމާރޭ އޮންނާނީ ޑަބަލް ޕްރެޝަރުގަ އެވެ.\nދަގަނޑޭ (ވ) އަތުން ބޯޅަ ހޯދަން ފޯކައިދޫގެ ކުޅުންތެރިޔަކު މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nމި ހުރިހާ ކަމެއްގެ ތެރެއިން ޓީސީ އަށް ލީގު ކާމިޔާބުކޮށްދިނުމުގެ އެންމެ ބޮޑު ޒިންމާ އެޅިފައިވަނީ ދަގަނޑޭގެ ކޮނޑުގަ އެވެ. މުހިއްމު މެޗުތަކުގައި ނަތީޖާ ނެރެފައިވާތީ އާއި ޕްރެޝަރުގައި ކުޅެ ކާމިޔާބީ ހޯދާފައިވާ ކުޅުންތެރިޔަކަށް ވާތީ އެވެ. އަދި މީގެ ކުރިން ވެސް މުޅިން އަލަށް ތިން ޓީމަކަށް އޭނާ ލީގު ހޯދައިދީފައިވާތީއާ ވެސް އެކު އެވެ. އެއީ 2006 ގައި ނިއު ރޭޑިއަންޓް، 2009 ގައި ވީބީ އައްޑޫ އެފްސީ އަދި 2016 ގައި މާޒިޔާ އަށެވެ.\nމާޒީ އަށް ބަލާއިރު އެންމެ ކުލަގަދަކޮށް ފެންނަނީ 2006 ވަނަ އަހަރު ދަގަނޑޭ ނިއު އަށް ލީގު ހޯދައިން ގޮތެވެ. ވިކްޓްރީ އާއި ނިއު ކުޅުނު އެ މެޗު އެއްވަރުކޮށްގެން ވެސް ނިއު އަށް ލީގު ހޯދެން އޮތެވެ. އެކަމަކު އިސްމާއިލް އަނިލް ފަހު ވަގުތު ވިކްޓްރީ އަށް ޖަހައިދިން ލަނޑާ އެކު ނިއު އަށް ލީގު ގެއްލުނީ ކަމަށް ބެލެވުނެވެ. އެކަމަކު ވިކްޓްރީގެ ސަޕޯޓަރުން އުފާފާޅުކޮށް ނިއުގެ ބައެއް ސަޕޯޓަރުން ދަނޑުން ނުކުމެގެން ދިޔަ ފަހުން، އިތުރު ވަގުތުގެ ތެރޭ ދަގަނޑޭ ގޯލް ޖަހައި ނިއު އަށް ލީގު ކާމިޔާބުކޮށްދިނެވެ. އެއީ ކޮންމެ ޓީމަކުން "މަށަށް، މަށަށް" ގޮވަމުން ދިޔަ ކުޅުންތެރިޔާ ގެންނަން ނިއުގެ އޭރުގެ ޗެއާމަން އަލީ އާޒިމް ކުރެއްވި މަސައްކަތުގެ އަގު އޭނާ އާއި އެ ކްލަބަށް ލިބުނު ފަދަ ކާމިޔާބެކެވެ.\nއޭގެ ފަހުން 2012 ވަނަ އަހަރު އަލީ ވަހީދު (ބަލަކް) ނިއުއާ ހަވާލުވެ ބޮޑު އިންވެސްޓެއް ކުރިއިރު އެންމެ މުހިއްމު ކުޅުންތެރިޔަކަށް ގެނައީ ދަގަނޑޭ އެވެ. އަޑި އަޅާލާފައި އޮތް ނިއު އަލުން ނަގަން ކުރި މަސައްކަތުގައި ހޯދި އެންމެ ބޮޑު ކާމިޔާބަކީ އެ އަހަރުގެ ލީގު ކާމިޔާބުކުރުމެވެ. އެ ފަހަރު ވީބީ އައްޑޫ އެފްސީއާ ދެކޮޅަށް ކުޅެން އޮތް މެޗުން ލީގު ނެގެން އޮތް ނަމަވެސް ނިއު އަށް އެކަމެއް ނުކުރެވުނެވެ. އެކަމަކު ފަހު މެޗުގައި ދަގަނޑޭގެ ގޯލާ އެކު ވިކްޓްރީ އަތުން މޮޅުވެ ނިއު އަށް ލީގު ކާމިޔާބުކޮށް ކާމިޔާބީގެ މުޅިން އާ ޗެޕްޓަރެއް ކްލަބުގެ ތާރީހުގައި ހުޅުވި އެވެ.\nމާދަމާރޭ ދަގަނޑޭ އަށް މި އޮތީ، މީގެ ހަތަރު އަހަރު ކުރިން ކުރިން ފުރަތަމަ ޑިވިޝަނުގައި ވާދަކުރަން ފެށި ޓީސީގެ ތާރީހުގައި އެ ފަދަ ޗެޕްޓަރެއް ހުޅުވައިދޭން ފުރުސަތު ލިބިފަ އެވެ. ޓީސީން އެތައް މުބާރާތެއްގެ ދެ ވަނަ ހޯދައިފި އެވެ. އެތައް ފައިނަލަކުން ބަލިވެއްޖެ އެވެ. އެކަން ބަދަލުކުރާނީ، ނިއު، ވީބީ އަދި މާޒިޔާ އަށް ވެސް ފުރަތަމަ ފަހަރަށް ލީގު ހޯދައިދިނުމުގައި މުހިއްމު ދައުރެއް އަދާކުރި ދަގަނޑޭ ހެއްޔެވެ؟ ޓީސީ އަށް އޮތީ މާދަމާ ރެޔަށް އިންތިޒާރުކޮށްލުމެވެ.\nއިތުރު ލިޔުންތައް ޓީސީ ސްޕޯޓްސް އަލީ އަޝްފާގު (ދަގަނޑޭ) ދިރާގު ދިވެހި ޕްރިމިއާ ލީގު 2018\nޓީސީ އިތުރަށް ފުރިހަމަކޮށްދިނީ ދަގަނޑޭ: ނިޒާމްބެ\n17 hours ago 228


ފަތިސް ނަމާދަށް ހޭލަން ފެށިދާނެ ފަސޭހަ ގޮތެއް! – ދިވެހި ނޫސް\nHome ⁄ ދީން ⁄ ފަތިސް ނަމާދަށް ހޭލަން ފެށިދާނެ ފަސޭހަ ގޮތެއް!\nބައެއް މީހުންނަށް އެންމެ ބޮޑު ކަމަކަށްވެފައި އޮންނަނީ ފަތިސް ނަމާދަށް ހޭލުމެވެ. ބައެއް މީހުން ބުނަނީ ގަދިސޯނާކުރި ނަމަވެސް، ފަތިހު ހޭލަން މަސައްކަތްކުރި ނަމަވެސް ނުހޭލެވޭ ކަމަށެވެ. އަދި ހޭލެވުނު ނަމަވެސް ކަންނެތްވެ ނިދޭގޮތް މެދުވެރިވާކަމަށްވެސް ބުނެއެވެ.\nމިފަދަ މީހުން އެންމެ ކުރަން އެންމެ މުހިންމު ކަމަކީ ނިދުމުގެ ކުރިން ކުރުސި ކިޔެވުމެވެ.3ފަހަރު ކުރުސި ކިޔައިގެން ނިދުމަކީ ހޭލަން ފަސޭހަވެ އަދި ނިދީގެ ކަންނެތްކަންވެސް ފިލައިގެންދާ ކަމެކެވެ. އެހެނީ ޝައިޠޯނާ ކިތަންމެ ބޭނުންވި ނަމަވެސް ކުރުސި ކިޔައިގެން އޮންނަ މީހަކާއި ކައިރިއެއް ނުވެވޭނެއެވެ. ﷲ ތަޢާލާ އެމީހާގެ ހިމާޔަތުގައި މަލާއިކަތުން ބައިތިއްބަވާނެތެވެ! ވީމާ ހޭލެވޭވަގުތު ނިދަން ހިތްވަރުދީ ވަސްވާސްދޭ ޝައިޠޯނާގެ ކިބައިން އެމީހަކަށް ސަލާމަތްކަން ލިބޭނެތެވެ! އިން ޝާ ﷲ\nމީގެ އިތުރުން ބައެއް މީހުންގެ ތަޖުރިބާއަށް ބަލާއިރު ނިދިން ހޭލަން މަސައްކަތްކުރުމުންވެސް ނުހޭލެވޭ މީހާ، ހޭލެވުނުހައި އަވަހަކަށް އެހެން އެއްވެސް ކަމެއް ނުކޮށް ފުރަތަމަ ކަމަކަށް ފެންވަރައި ތާހިރުވެ ވުޟޫކޮށް، ޒީނަތްތެރިވެގެން ފަތިސްނަމާދު ކުރުމަކީ ވެސް ފަތިހު ހޭލެވެން ފަށާ ސަބަބެކެވެ. އެންމެ ރަނގަޅު ގޮތަކީ އިހު ސުންނަތްވެސް ކޮށްގެން ނަމާދު ކުރުމެވެ.\nފަތިސް ނަމާދު ޤަޟާކުރުމުގެކުރިން އިހުސުންނަތުގެ ދެރަޚްޢަތް ކުރުމާއިބެހޭ ގޮތުން ޑރ. މުޙައްމަދު އިޔާޟް ޢަބްދުއްލަޠީފް ވިދާޅުވެފައިވެއެވެ.\n“ރަސޫލް (ޞޢވ) އަމަލުފުޅުކުރައްވަވާފައިވަނީ އެގޮތަށެވެ. ފަތިސް ނަމާދަށް ހޭފުޅު ނުލެއްވެވުނު ރޭގެ ފަތިސް ނަމާދު ޤަޟާ ކުރެއްވެވީ އިހު ސުންނަތް ކުރެއްވެވުމަށްފަހުގައެވެ. ވީމާ އަހަރެމެންވެސް ޢަމަލުކުރަންވީ ހަމައެގޮތަށެވެ. ފަތިސް ނަމާދު އެކަނި ކުރި ނަމަވެސް ފަރުޟު އަދާކުރެވޭނެއެވެ!”


ސްޕާތައް އަލުން ހުޅުވުމުގެ ހުއްދަދިނުމަށް ސަރުކާރުން ނިންމައިފި – Maldivian Democratic Party\n05 ޖެނުއަރީ 2012\nސްޕާތައް އަލުން ހުޅުވުމުގެ ހުއްދަދިނުމަށް ސަރުކާރުން ނިންމައިފި\n– ދީން ސިޔާސީ ހަތިޔާރެއްގެ ގޮތުގައި އެންމެ ބޮޑަށް ބޭނުންކުރި ދުވަހަކީ ޑިސެމްބަރ 23 ކަމަށް ރައީސް ވިދާޅުވި\n– ހައްދުފަހަނައެޅުމުން އެއްކިބާވެގެން މެނުވީ ރާއްޖޭގައި ފަތުރުވެރިކަން ދިރުވެން ނެތް ކަމުގައި ވެސް ރައީސް ވިދާޅުވި\nސްޕާތައް އަލުން ހުޅުވުމުގެ ހުއްދަދިނުމަށާއި، ރާއްޖޭގައި ޣައިރު މުސްލިމުންނަށްދެވޭ ޚިދްމަތްތަކާއި، ވިއްކޭ ތަކެތި ވިއްކަމުން ގެންދިޔުމުގެ ހުއްދަދިނުމަށް ނިންމައިފި ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ.\nރައީސުލްޖުމްހޫރިއްޔާ މިހެން ވިދާޅުވީ، ރާއްޖޭގައި އެންމެ ފުރަތަމަ ހުޅުވުނު ޓޫރިސްޓް ރިޒޯޓް ކަމަށްވާ ކުރުނބާ މޯލްޑިވްސްގައި ރާއްޖޭގެ ޚަބަރުފަތުރާ ވަސީލަތްތަކާ އިއްޔެ ހަވީރު ބައްދަލުކުރައްވައި ވާހަކަފުޅު ދައްކަވަމުންނެވެ. މިހުއްދަ ދެއްވި ކަމުގައިވިޔަސް، ސަރުކާރުން ސުޕްރީމް ކޯޓަށް ހުށަހަޅުއްވާފައިވާ މައްސަލައިގައި، ސުޕްރީމް ކޯޓުން އަވަހަށް ޙުކުމެއް އިއްވެވުމަކީ، ސަރުކާރަށް ލިބިވަޑައިގަންނަވާނެ ވަރަށްބޮޑު ހިތްހަމަޖެހުމެއް ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، ރާއްޖޭގެ ތަރައްޤީގައި ފަތުރުވެރިކަމުގެ ޞިނާޢަތު އަދާކުރާ މުހިންމު ދައުރުގެ މައްޗަށް ބައްލަވާލައްވަމުން، ފަތުރުވެރިކަމުގެ ޞިނާޢަތަކީ، ހަރުކަށި އުޞޫލުތަކާއި، ހައްދުފަހަނައެޅި ގޮތްތަކުން އެއްކިބާވެގެން ނޫނިއްޔާ، މި ރާއްޖޭގައި ދިރުވެންނެތް ޞިނާޢަތެއްކަން ފާހަގަކުރެއްވިއެވެ. މިރޮނގުން ވާހަކަފުޅު ދައްކަވަމުން، ހަރުކަށި އުޞޫލުތަކާއި އަދި އެ އުޞޫލުތައް ރާއްޖޭގައި ޤާއިމް ކުރުމަށް ގޮވާލާ ގޮވާލުންތަކާއި، އެކަމުގައި އުފުލޭ އަޑު، މުޅި ދުނިޔެއަށް އިވިގެންދާނީ، އަޅުގަނޑުމެން އަބަދުވެސް އެދޭހާ މިންވަރަކަށް ނޫން ކަމަށާއި، އެދޭ ގޮތަކަށް ނޫން ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، ވަކި ޤައުމެއްގެ ރައްޔިތުންނަކީ ނުވަތަ ވަކިބަޔަކީ، މި ރާއްޖެއަށް ނާދެވޭނެ ބައެއްގެ ގޮތުގައި އަދި ވަކި އެއަރލައިނަކީ، މި ރާއްޖެއަށް ނުޖެއްސޭނެ އެއަރލައިނެއްގެ ގޮތުގައި ފާހަގަކުރަން ފަށައިފިނަމަ، އެއީ އަޅުގަނޑުމެންގެ ހަނި ވިސްނުމާއި، ރާއްޖޭގެ އުޞޫލުތައް، ކަންކަމަށް ޖާގަނުދޭ މިންވަރު ކަމަށް، ބޭރުގެ ފަރާތްތަކުން ދެކޭނެކަމީ، މިއަދުގެ ދުނިޔޭގެ ވަރަށް ސާފު ޙަޤީޤަތެއް ކަމުގައި ވިދާޅުވިއެވެ.\nޑިސެމްބަރ 23 ވަނަ ދުވަހު ބޭއްވި މުޒާހަރާއަށް ރައީސުލްޖުމްހޫރިއްޔާ އިޝާރާތް ކުރައްވަމުން، ސިޔާސީ ބޭނުމަކަށް، ދީން އެއަށްވުރެ ބޮޑަށް ބޭނުންކުރި ތަނެއް، މި ރާއްޖޭގެ ރައްޔިތުން މިހާތަނަށް ދެކެފައިނުވާނެ ކަމުގައި ވިދާޅުވިއެވެ. އެމަނިކުފާނު ވިދާޅުވިގޮތުގައި، އޭގެ ސަބަބުން ލިބުނު ގެއްލުންތައް ނުހަނު ބޮޑެވެ. އަދި އަޅުގަނޑުމެންނަށް ސާފުވެގެންދިޔައީ، ބަޔަކު އަޑު އުފުލަމުން މިގެންދަނީ، ޒަމާނުއްސުރެ ފެށިގެން ރާއްޖޭގައި އިސްލާމްދީން ދެކެމުން އައި އުޞޫލުތަކާއި ގޮތްތައް ދޫކޮށް، މުޅިން އެހެން ގޮތްތަކެއްގައި އެކަން ދުށުމަށް އެދިގެންކަމެވެ.


Anasge maruge mahssalaige aduehumeh maadhama baahvan nimmaifi.\nއަނަސްގެ މަރުގެ މައްސަލައިގެ އަޑުއެހުމެއް މާދަމާ ބާއްވަން ނިންމައިފި.\nމިދިޔަ އަހަރުގެ ޖުލައި މަހުގެ 31 ވަނަ ދުވަހުގެ ރޭ ލިޓަސް ސާވިސް ސެންޓަރުގެ ތެރޭގައި ތޫނު އެއްޗަކުން ހަމަލާދީ މަރާލި ރ. މީދޫ ފެންފިޔާޒުގެ، މުހައްމަދު އަނަސްގެ މަރުގެ މައްސަލައިގައި އަޑުއެހުމުގެ ބައްދަލުވުމެއް މާދަމާ ހެނދުނު ބާއްވަން ނިންމައިފިއެވެ.\nޖުވެނައިލް ކޯޓުގައި ބާއްވަން ތާވަލް ކޮށްފައިވާ މި އަޑުއެހުމުގެ ބައްދަލުވުން ބާއްވަން ހަމަޖެހިފައިވަނީ މާދަމާ ހެނދުނު 10:00 ގައެވެ. މަޢުލޫމާތު ލިބުނު ގޮތުގައި މި އަޑުއެހުން ކުރިޔަށްދާނީ އަނަސް މަރާލި މައްސަލައިގައި ތުހުމަތުކުރެވޭ 18 އަހަރުން ދަށުގެ ކުޑަކުއްޖާގެ ޝަރީޢަތެވެ.\nއަނަސްގެ މަރުގެ މައްސަލައިގައި އެންމެ ފަހުން ކްރިމިނަލް ކޯޓުގައި ބެއްވުމަށް ތާވަލްކުރި ޝަރީއަތުގެ މަޖިލިސްވެސް ވަނީ ކެނަސްލަ ކޮސްލާފައެވެ. އަނަސްގެ މަރުގެ މައްސަލައިގެ ޝަރީއަތްތައް ކުރިއަށްދަނީ ވަރަށް ދުވެލި މަޑުކޮށްކަން ފާހަގަކޮށްލެވެއެވެ.\nޖޯލި މޯލްޑިވްސް އަދި ރ. ބޮޑުފުށްޓަށް ޒިޔޔާރަތްކުރި ފަތުރުވެރިޔަކު އެނބުރި ގައުމަށްދިޔަ ފަހުން ކޮވިޑް 19 އަށް ޕޮސިޓިވްވެއްޖެ\nޝައިޚް އަޙްމަދު ސަމީރު ފޭސްބުކް މެދުވެރިކޮށް ކޮންމެ ދުވަހަކުވެސް ދަރުސް ދެއްވަނީ\nމި ހަފްތާގައި ކުނި ފީއާއި އެހެނިހެން ފީތައް ބަލައިގަންނަ އިންތިޒާމް ކައުންސިލުން ހަމަޖައްސައިފި\nކިނޮޅަހު ކައުންސިލްގެ ރޯދަ ހަދިޔާ: ކޮންމެ ގެއަކަށް ގިނަ އަދަދެއްގެ ކާބޯތަކެތި!\nތަޖުވީދު އުނގަންނައިދޭ ހާއްސަ ޕްރޮގުރާމެއް ޖަމުޢިއްޔަތުއް ސަލަފުން ފަށަނީ


ފޭސްބުކްގެ ނަން ބަދަލުކުރަނީ! - Tech News Maldives\nޙުސައިން ދީމް މުޙައްމަދު • 20 އޮކްޓޯބަރު 2021\nދެނިޔޭގެ އެންމެ މަޤުބޫލު މީސްމީޑިއާ ކުންފުނިކަމުގައިވާ ފޭސްބުކްގެ ނަން، މިފެށޭ ހަފްތާގެ ތެރޭގައި ރީބްރޭންޑުކޮށް މުޅިން އާ ނަމަކަށް ބަދަލުވެގެންދާނެކަމަށް އަޑު ފެތުރެން ފަށައިފިއެވެ. ފޭސްބުކްގެ ވެރިންނާއި ގާތް ބައެއް ފަރާތްތަކުން އިޝާރާތްކޮށްފައިވާގޮތުގައި މިއާބަދަަލަކީ، ފޭސްބުކްގެ ބާނީ މާކް ޒުކަބާގް "މެޓަވާސް" އެއް ބިނާކުރުމަށް ދެކޭ ހުވަފެނުގައި ކުލަޖެއްސުމުގެ ގޮތުން ގެނެވޭ ބަދަލެކެވެ.\nރޭވިފައިއޮތްގޮތުގައި މިބަދަލު އިޢުލާންކުުރުން އޮތީ 28 އޮކްޓޫބަރުގައި ބާއްވަން ހަމަޖެހިފައިވާ އެކުންފުނީގެ "ކޮނެކްޓް ކޮންފަރެންސް" ގައެވެ. އެހެންނަމަވެސް މީގެ ކުރިންވެސް އެނަން އާއްމުކުރުމަކީ އެކަށީގެންވާކަމެކެވެ. ފޭސްބުކްގެ ނަން ބަދަލުކުރަން މިނިންމުނީ، ކުރިން އެއީ ހަމައެކަނި މީސްމީޑިއާ ކުންފުންޏެއްކަމުގައި ވީނަަމަވެސް މިހާރު އެކުންފުނި މީސްމީޑިއާގެ ތަރަހައިން ބޭރަށް ފުޅާވެގެން ގޮސްފައިވާތީއެވެ. ކުންފުނީގެ ނަމަށް މިގެނެވޭ ބަދަލާއެކު އަހުރެމެން މިދެކޭ ނޫކުލައިގެ ފޭސްބުކް އެޕް ވެގެންދާނީ އިންސްޓަގްރާމްއާއި، ވަޓްސްއެޕްއަދި އޮކިއުލަސްފަދަ އެޕްތަކާއި އެކު މިކުންފުނިން ބަލަހައްޓަމުން ގެންދާ އެޕްތަކާއި އެއްގިންތީގެ އެޕަކަށެވެ.\nފޭސްބުކްގެ ސީއީއޯ އަދި ބާނީ މާކް ޒުކަބާގް މިދިޔަ ޖުލައިމަހު ދެއްވި އިންޓަވިއުއެއްގައި ވިދާޅުވަނީ، ފޭސްބުކްގެ އަމާޒަކީ، ޒަމާނުއްސުރެ އާއްމުންެގެ މެދުގައި މީސްމީޑިއާ ކުންފުންޏެއްގެ ގޮތުގައި މަޝްހޫރުވެފައި އޮތްއޮތުން "މެޓަވާސް" ކުންފުންޏަކަށް ބަދަލުކޮށްލުމެވެ. މިގޮތުން މިހާރުވެސް 10،000ހަށްވުރެ ގިނަ މުވައްޒަފުންނާއިއެކު ފޭސްބުކްއިންދަނީ އޭއާރު ގްލާސަސްފަދަ ކޮންޒިއުމާ ހާޑްވެއާ އުފައްދަމުންނެވެ. ޒުކާބާގްގެ އުއްމީދަކީ މިއުފެއްދުންތައް މިހާރު މިގެންގުޅޭ ސްމާޓްފޯނުތައްހާ އާއްމުވެގެންދިޔުމެވެ.\nފޭސްބުކްގެ ނަންބަދަލުކުރުން ވެގެންދާނީ، މިހާރުވެސް އެކުންފުންޏަށް އަމާޒުވެފައިވާ ފާޑުކިޔުންތަކުން، އެކުންފުނީގެ އާ މަސައްކަތްތައް ދުރުކޮށްދޭނެ ކަމަކަށެވެ. މީގެ ދުވަސްކޮޅެއްކުރިން ފޭސްބުކްގެ ކުރީގެ މުވައްޒަފަކުކަމުގައިވާ ފްރާންސެސް ހައުގެން "ދަ ވޯލްސްޓްރީޓް ޖާރނަލް" މެދުވެރިކޮށް ލީކުކޮށްލި ފޭސްބުކްގެ އެތެރޭގެ ލިޔެކުންތަކަކުން އެކުންފުނީގެ ނަމަށްވަނީ ވަރަށްވެސް ބޮޑެތި އިލްޒާމްތަކެއް އެޅުވިފައެވެ. މިގޮތުން އެމެރިކާގެ އިތުރުން އެތައް ޤައުމެއްގެ "އެންޓިޓްރަސްޓް ރެގިއުލޭޓާސް" ތަކުން ދަނީ ފޭސްބުކްއާއި މެދު ހަރުކަށި ފިޔަވަޅުތަކެއް އެޅެވޭތޯ މަސައްކަތްކުރަމުންނެވެ. އަދި މިކަންކަމުގެ ސަބަބުން އާއްމުންގެ މެދުގައި އެކުންފުނީ ވިޔަފާރިއާއި މެދުކުރެވޭ އިތުބާރުވެސް މިހާރުވަނީ ވަރަށް ބޮޑަށް ގެއްލިފައެވެ.\nފޭސްބުކަކީ މިފަދައިން ކުންފުނީގެ ނަންބަދަލުކުރާ މަޝްހޫރު ކުންފުނިތަކުގެ ތެރެއިން ފުރަތަމަ ކުންފުންޏެއް ނޫނެވެ. ގޫގަލްއިންވެސްވަނީ އެމީހުންގެ ކުންފުނީގެ ނަން "އެލްފަބެޓް" އަށް 2015ވަނަ އަހަރު ބަދަލުކޮށްފައެވެ. ގޫގަލްވެސް ނަންބަދަލުކުރަން ނިންމީ، އަހުރެމެންނަށް އާއްމުކޮށް މިފެންނަ "ގޫގަލް ސާޗް އިންޖީން" ގެ އިތުރުން ޑްރައިވަލަސް ކާރާއި ހެލްތް ޓެކްފަދަ މުޅިން ތަފާތު އެތައް ވިޔަފާރިއެއް އެކުންފުނިން ހިންގަން ފެއްޓުމާއެކުގައެވެ. އޭގެފަހުން 2016ވަނަ އަހަރު ސްނެޕްޗެޓްއިންވެސް ވަނީ އެމީހުންގެ މަޝްހޫރު ސްޕެކްޓަކަލް ކެމެރާ ގްލާސްފަދަ އުފެއްދުންތައް ތަޢާރަފްކުރަން ފެއްޓުމާއެކު "ސްނެޕް އިންކް" އޭ ކިޔުނު ކެމެރާ ކުންފުންޏެއްގެ ގޮތުގައި ރީބްރޭންޑްކޮށްފައެވެ. އެހެންކަމުން ފޭސްބުކްގެ މިބަދަލަކީ މީސްމީޑިއާގެ ދުނިޔެއަށް ބީރައްޓެހި ބަދަލެއްނޫނެވެ.\nނަންބަދަލުކުރަން އުޅޭކަމަށް ވާހަކަ ފެތުރިފައިވީނަމަވެސް، އެއީ ސީދާ ކޮންނަމެއްކަމެއް އަދި އެނގިފައެއްނެތެވެ. މަޢުލޫމާތު ލިބިފައިވާގޮތުގައި އެނަމަކީ އެކުންފުނީގެ އިސްސަފުގައި މަސައްކަތްކުރާ ބައެއް ފަރާތްތަކަށްވެސް އަދި އަޑުއިވިފައިނުވާ ވަަރަށްވެސް ބޮޑަށް ސިއްރުކޮށްގެން އުޅޭ ނަމެކެވެ. ފަހަރުގައި ފޭސްބުކްއިން ރިލީޒްކުރަން އުޅޭ ފޭސްބުކްމީޓްސްރޯބްލޮކްސްގެ ވީއާރު ވާޝަން "ހޮރައިޒަން" އާއި ގުޅާލާފައި އޮތުމަކީވެސް އެކަށީގެންވާކަމެކެވެ.\nޓެކްނޮލޮޖީގެ އާޖީލުތަކަށް ވާސިލްވުމަށް ފޭސްބުކްއިން ބާރުދުވެލީގައި ކުރިއަށްގެންދާ މަސައްކަތްތަކުގެ ތެރެއިން މިހުސްވި މަސްތަކުގެތެރޭ "މެޓަވާސް" ޓީމްއެއްވަނީ ޤާއިމްކޮށްފައެވެ. އަދި ފޭސްބުކްގެ އޭއާރު އަދި ވީއާރުގެ ހެޑް އެންޑްރިއު ބޮސްވޯތް އެކުންފުނީގެ "ޗީފް ޓެކްނޮލޮޖީ އޮފިސާރ" ގެ ގޮތުގައި ވަނީ ޕްރޮމޯޓްކުރެވިފައެވެ. މީގެ އިތުރުން ފޭސްބުކްގެ މެޓަވާސް ޔޫރަޕުގައި ޤާއިމްކުރަން މީގެ 2ދުވަހެއް ކުރިން 10،000އަށްވުރެ ގިނަ މުވައްޒަފުން ހޯދަން ފޭސްބުކްއިންވަނީ އިޢުލާންކޮށްފައެވެ.\nމާކް ޒުކަބާގް ޤަބޫލުކުރާގޮތުގައި މޯބައިލް އިންޓަނެޓަށްފަހު، އިންޓަނެޓުގެ ދުނިޔޭގައި ދެން އެންމެބޮޑު އިންޤިލާބަކަށް ވެގެންދާނީ މެޓާވާސްއެވެ. ފޭސްބުކްއިން ބޭނުންވަނީ އެމީހުންގެވެސް އަމާޒުފަތްގަނޑު މީސްމީޑިއާއިން މެޓާވާސްއަށް ބަދަލުކޮށްލާށެވެ.\nފޭސްބުކްއިން މާބާރުލާފައި އިސްތިހާރުކުރަމުން މިގެންދާ "މެޓަވާސް"ގެ ޚިޔާލާތަކީ އަދި އަހުރެމެންގެ މެދުގައި އެހާބޮޑު ސަމާލުކަމެއްދެވިފައިވާ ކަމެއް ނޫނެވެ. ނީލް ސްޓެފަންސަން ނަމަކަށް ކިޔުނު ޚިޔާލީ ވާހަކަލިޔާ ލިޔުންތެރިއަކުގެ ގަލަމުން އުފެދުނު "މެޓަވާސް"އަކީ ދުނިޔެއިން ބޭރުވެ "ވާޗުއަލް ވޯލްޑް" އަކަށް މީހާ ގެންގޮސްދޭ ޓެކްނޮލޮޖީއެވެ. މިކަހަލަ ހަގީގަތް ސާފުނޫން ޓެކްނޮލޮޖީއެއްގައި ދުނިޔޭގެ އެންމެ މަޝްހޫރު އަދި އެހާމެ "ކޮންޓްރޮވާޝަލް" ކުންފުންޏަކުން އިންވެސްޓުކުރަމުން ގެންދާ ކަމަކީ އަޖައިބަކަށް ފުދޭ ވަރުގެ ކަމެކެވެ.


ލޯބިއެހެނަސް..18 – Esfiya – Dhivehi Vaahaka Site\n- by thuhoo - 50- February 16, 2018\nމަދު އެކަށްޗެއްވެސް ނެތެވެ. އެކަމަކުވެސް ފަޅުކަން އެހިތަށް ވެރިވިއެވެ. އޭނާގެ ދިރިއުޅުން އުޖާލާކުރަން ދެން ކުރާނީ ކޮންކަމެއްބާއެވެ.\n“ބެންބޭ….” ހަނާ އައިސް އެކޮޓަރި ދޮރުގައި ޓަކި ޖެހީ މިކަހަލަ މައްސުނި ހިޔާލު ތަކުން އަޔާޒުގެ ބޯ ބަރުވެފައި އޮއްވައެވެ.\nމަޑުމަޑުން ގޮސް އަޔާޒު ދޮރު ހުޅުވާލިއިރު ހަނާ ތަށިބަރިއެއް ހިފައިގެން އައިސް ހުއްޓެވެ. “މިއައީ ބެންބެއާއެކީ ސއިބޯން…” ހަނާ އަދިވެސް އޭނާއާ މުހާތަބްކުރަނީ ބެންބެ ކިޔައިގެންނެވެ.\nހާލަތަށް ހޭނިފައިވިޔަސް އެމީހުން އެންމެންގެ ހިތުގައިވެސް ރީމާގެ ނަން ކުލަގަދަކޮށް ފެވިފައި ވެއެވެ. ކޮންމެސް ދުވަހަކުން ރީމާއާ ދިމާވެ ހުރިހައި ހަގީގަތެއް ރީމާއަށް އެނގި ހާމަވާން އެ އެންމެންވެސް އެދެއެވެ.\n“ކިހިނެތްތަ ބެންބެގެ ޙާލު؟” ހަނާ ވާހަކަ ދެއްކިއެވެ. ކާމޭޒުގައި އިށީންނަމުން ރަނގަޅުކަމަށް އަޔާޒު ބުނެލިއެވެ.\n“ޗަންކީ ކިހިނެތްތަ؟ މިހާރުވެސް ހޮޑުލެވޭތަ؟” ހަނާގެ ފުފެމުން ދާ ބަނޑަށް ބަލާލަމުން އަޔާޒު ހިނިތުންވެލިއެވެ. “ހެހެ..ނޫނޭ…މިހާރު ބޭބީ ކިކް ކުރާވަރުން..ވަރަށް މަޖާ…އަހޫ ބޭނުމީ ގާރލް އެކޯ….”\nއަހުނަފާ ހަނާގެ ކައިވެންޏަށް އަހަރެއް ވަނީއެވެ. މިހާރު ހަނާގެ ބަނޑަށް4މަސް ވީއެވެ. “އެހެންތަ؟ އަމް ސޯހެޕީ މައި ލިލް ޗަންކީ އިޒް ގޮއިން ޓު ބީ އަ މޮމް…” އަޔާޒު ހަނާގެ ޗަބީ ކޮލުގައި ހިފައިލިއެވެ.\nހަނާ މިހާރު ކުރިއަށްވުރެ ފަލަވެފައި އަންހެނެއްގެ ސިފަޖަހައެވެ. “އަހޫ ގުޅިތަ؟ އެމީހުން އަންނާނެ ދޯ މާދަން…؟ ބުނި ގަންނަން ބުނި އެއްޗެހިތަށް ގަނެ ނިމިއްޖޭ މިއަދު ގުޅީމަ…” އަޔާޒު ބޯ އަރިކޮށްލިއެވެ.\n“އާނ…ބަރާބަރަށް ގުޅާނެ…ބުނި މާދަން އަންނަ ވާހަކަ…” ހަނާ ކުޑަކޮށް ހީލިއެވެ. ހަނާ ނުބުންޏަސް އޭނާއަށް އަހުނަފް ގުޅާނެކަން އަޔާޒަށް އެނގެއެވެ.\nއެހައިވެސް އަހުނަފް ހަނާދެކެ ލޯބިވާކަން އޭނާއަށް އިނގެއެވެ. އަޔާޒުގެ ފޯނަށް މީހަކު ގުޅިއެވެ. “މިރޭ މީޓިން ބާއްވަން ވީތޯ؟” އެކޮޅުން ވާހަކަ ދެއްކީ މުނާޒެވެ.\n“އާނ…އަހަރެން ދާންވާއިރަށް ހުރިހާ މުވަށްޒަފުން ހަމަކުރޭ… ގަޑި ޖެހިއްޖެ މީހަކަށް އަދަބު އޮންނާނެ ވާހަކަ ބުނާތި..” އަޔާޒުގެ ބަރު އަޑުން މުނާޒު ވެސް ހުރީ ފާޑަކަށް ޖެހިލުންވެފައެވެ.\n“އާދެ..” މުނާޒު އަވަހަށް ފޯނު ކަނޑައިލިއެވެ. އަޔާޒަކީ ޒިންމާދާރު ވެރިއެކެވެ. އަހުނަފްވެސް އެއީ އަޔާޒުގެ ދަށުން ހުންނަ މީހެކެވެ. ނަމަވެސް އަހުނަފްގެ ވަޒީފާއަކީ ވިޔަފާރި ދަތުރުތަކުގައި ރާއްޖޭން ބޭރަށް ދިއުމެވެ.\n“މަޑުކުރަށްޗޭ ބެންބެއާ އެކީ ދާން…އެބައަންނަން ފްރެޝް ވެލައިގެން…” ސައިބޮއެ ނިމިގެން ތަށިތަށް ހިފައިގެން ބޭރަށް ނުކުންނަން ދިޔަ ހަނާ މަޑުކުރީ އަޔާޒު އެހެން ބުނުމުންނެވެ.\nސިޑިއާ ދިމާއިން ފެންނަން ހުރި ބޮޑު ތަސްވީރު ފެނުމުން ހަނާ ފެންކަޅިވިއެވެ. “ކޫ…ޕްލީޒް ކަމްބެކް…” ހިތާ ހިތާ ހަނާ އަށް ކިޔާލެވުނެވެ.\n“ދޮނޭ…ކިހިނެތް…ބިޒީކަމުން މިގެއަށް ވަދެލާނެ ވަގުތެއް ނުވެފަ މިހުންނަނީ….ކޮބާ ދޮންބޭބެ؟ބައްޕަވެސް ނުފެންނަތާ ދުވަސްކޮޅެއްވެއްޖެ..”\nފާތުމަކައިރިކައުޗުގައި އިށީންނަމުން އަޔާޒު ފައްޗަކަށް ވާހަކަ އަމުނާލިއެވެ. “ދަރިފުޅު ނައިސްގެން މިހާރު ދޮނޭ އެއްޗެކޭ ބުނެފިންތަ؟ ދޮނޭއަށް އިނގެޔޭ މިހާރު ތީ ބޮޑު ސިންގާ ކުންފުންޏެއް ބޮލަށްލައިގެން އުޅޭ އެތަނުގެ ސީއީއޯ ކަން…”\n“ދޮނޭ ވަރަށް ޕްރައުޑްވޭ ތީ ދޮނޭގެ ކުއްޖެކޭ ބުނީމަވެސް…ހެހެހެ ދޮންބޭބެ ވީ އޮފީހުގައި…” ފާތުމައަށްވެސް އަޔާޒު އެގެއަށް އަންނަ ހިތްނުވާ ސަބަބު އެނގެއެވެ.\nއެ ހަތަރުފާރުގައިވި ރީމާގެ ހަނދާންތަށް ފެންނަ ވަރުންނެވެ. ރީމާ ސުކޫލު ދައުރުގެ ކާމިޔާބީތައްވެސް ޓީވީއަށް ބަލާލުމުން އެ ރެކްމަތިން ފެންނަން ހުރޭމެއެވެ.\nރީމާ އާދޭތޯ އިންތިޒާރު ކުރަނީ ހަމައެކަނި އަޔާޒެއް ނޫނެވެ. ފާތުމަވެސް އެކަމާ ހިތާމަކޮށް ރީމާ އުފަލުގައި ލެއްވުމަށް އެދި ދުއާކުރެއެވެ.\nއަޔާޒު އޮފީހަށް ވަދެގެން ދިޔައީ 8ޖަހަން4މިނެޓަށް ވެފައި ވަނިކޮށެވެ. އާދައިގެ މަތިން މީޓިން ބާއްވާ ހޯލު އޮތީ ތައްޔާރުކޮށްފައެވެ.\nހަރުކަށިކަން އެ މޫނަށް ވެރިކުރުވަމުން އަޔާޒު މުނާޒަށް ގޮވާލިއެވެ. ފަސް ސިކުންތުވެސް ނުވަނީސް މުނާޒު އައިސް އަޔާޒުގެ ކެބިންއަށް ވަނެވެ.\n“ކޮބާ އެ ފައިލުތަށް ގެނޭ…” އަމުރު ވެރި ރާގަކަށް އަޔާޒު އެހެން ބުނުމުން މުނާޒު އަވަސް އަވަހަށް ފައިލުތަށް ހިފައިގެން އައިސް އަޔާޒާ ހަވާލު ކުރިއެވެ.\nއަޔާޒު ގޮސް މީޓިން ހޯލަށް ވަންއިރު ހުރިހައި މުވަށްޒަފުންވެސް އެތަނުގައި ހަމައެވެ. އޭނާގެ ފަހަތުން މުނާޒު ވެސް އައިސް ގޮނޑީގައި އިށީނެވެ.\nމީޓިންގައި މަޝްވަރާ ކުރެވެމުން ދިޔައީ އެ ކުންފުނީގައި ހުރި މައްސަލަތަކާ ރަނގަޅު ކުރަންޖެހޭ ކަންތައްތަކާ ބެހޭގޮތުންނެވެ.\nއަދި ކުރިއަށް އަންނަން އޮތް އަހަރީ ދުވަހަށް ކުރާނޭ ކަންތައްތައް ރޭވުމުގައެވެ. “އަފްލާ…ދަނޑުވެރިކަމަށް ބިން ލިބުނީ ކޮން ރަށަކުންތަ؟” ބަރުއަޑުން އަޔާޒުގެ އެ ސުވާލަށް އަފްލާ އިނީދޭނެ ޖަވާބެއް ނޭނގިފައެވެ.\n“ބޮސް އަޅުގަނޑު ޖެހޭނީ ބަލައިލަން..މިހާރު ހަނދާނެއް ނެތް..” ބިރުން އިނދެ އަފްލާ އެހެން ބުނުމުން އަޔާޒު ލޯ އަޅާލިއެވެ.\nއަފްލާ އިތުރަށް ބިރުގަނެއްޖެއެވެ. ނަމަވެސް އަޔާޒު އޯކޭ އޭ ބުނުމުން ފުން ނޭވާއެއް ދޫކޮށްލެވުނެވެ.\n“ބޮސް… ދަނޑުވެރިކަން ކުރަން ބިން ލިބިލައްވާފައި އިންނެވީ ގ.ދ ވާދޫއިން…” އަޔާޒަށް އެއީ ހާދަ ދުރޭ ހިތަށް އަރުވާލެވުނެވެ.\n“އަންނަ ހޯމަ ދުވަހަށް ޓިކެޓް ނަގައި ހަމަޖައްސާތި މުނާޒް…ފުރަތަމަ ބަލާލީމައެއްނު އިނގޭނީ އެއީ ރަނގަޅު ބިމެއްކަން؟”\nއެ މީޓިންގައި ގާތްގަނޑަކަށް ދެ ގަޑިއިރު ހޭދަވެގެން ދިޔައެވެ.\nއެރޭގެ ދަންވަރުގެ ވަގުތެވެ. ރީމާއަށް ހޭލެވުނީ ދުމުގެ އަސަރު ނޭފަތަށް ކުރުމުން ކޮށިއަރައިގަނެގެންނެވެ. ހައިރާންކަމާއެކު ކޮޓަރިން ނުކުމެގެން ރީމާ ބަދިގެޔާ ދިމާއަށް ދިޔައެވެ.\nނަމަވެސް ފައިގައި އެއްޗެއް ޖެހުންހެން ހީވިއެވެ. ރީމާއަށް މިހުރެވުނީ ހަނަފަސް ސަހަރާއެއްގައެވެ. ފައިގައި އެ ޖެހުނީ ވެއްޔެވެ.\nހައިރާންކަމާއެކު ހިނގަމުން ދިޔަ ރީމާ ކުއްލިއަކަށް އަނގަވަތަށް ވެއްޓުނެވެ. މީހެއްގެ ގައިގައި އަޅައިގަނެފައެވެ. ރަނގަޅަށް ބަލާލި އިރު އެއީ އަޔާޒެވެ.\nރީމާއަށް ހަޅޭއްލަވައިގަނެވިފައި ލޯ ހުޅުވާލެވުނެވެ. މީހާވަނީ ދާހިތްލާ ފޯވެފައެވެ. މި ފެނުނީ ހުވަފެނެއްކަން އެނގުނީ އެންދުގައި އަތް ކާއްތާލެވުމުންނެވެ.\nދުރުން ފަތިސް ނަމާދުގެ ބަންގީގެ އަޑު އިވެމުން ދިޔައެވެ. އަޔާޒުގެ ހަނދާންތަށް އެވަރަށް އާވިޔަސް ރީމާގެ ހުވަފެނުން އަޔާޒު މިފެނުނީ އަލަށެވެ.\nހަމަޖެހިލަމުން ރީމާ ކައިރީގައި އިން ފެންފުޅިން ފެންކޯވަރެއް ބޮއެގެން ފާހާނާއަށް ވަދެ ވުޟޫއު ކުރިއެވެ. އަދި ނަމާދުކޮށް އަޔާޒަށް އެއްވެސް ދެރަކަމެއް ނުޖައްސަވާތޯ ދުޢާކުރިއެވެ.\nއަލިވިލެމުންދާވަގުތު ކުނިކަހަން ނުކުތުމަކީ ރީމާ ވަރަށް ކުރާހިތުން ކުރާ ކަމެކެވެ. މަށަންދަތި ހިފައިގެން އާދައިގެ މަތިން ބޭރަށް ނުކުމެ ކުނިކެހިއެވެ.\nދުވަން ގޮސްފައި އައި ލާމިއު ރީމާގެ ލޮލުގައި އަޅައިގަތީ ކުނި ނަގައި ބަރޮލަށް އަޅައިގެން ގޮނޑުދޮށާ ދިމާއަށް ދާން ހިނގައިގަތް ވަގުތުއެވެ.\nއެހެރަ ބައިމަތި ފުޅާ ހަށިގަނޑު ރީމާގެ ހިތުގައި ހާއްސަވިއެވެ. ދާތިކިތަށް މޫނުން ފައިބަފައިބާ ހުރުމުން ހިތްގައިމު ގޮތެއް ހުއްޓެވެ.\n“ލާމިއު…” ރީމާ ގޮވާލުމުން ލާމިއު ބަލައިލިއެވެ. “ކީއްވެތަ ލީމް ސުކޫލަށް ނުގެންދަނީ މިހާރު؟” ރީމާ އެހެންބުނުމުން ލާމިއުގެ މޫނުމަތިން ނުރުހުމުގެ އަސަރު ފާޅުވެގެންދިޔައެވެ.\n“އަސްލުވެސް ނުގެންދޭތަ؟” ލާމިއުގެ މޫނުމަތިން ސީރިއަސްކަން ފެނުމުން ރީމާ ހީކުރީ ލާމިއު އޭނަދެކެ ހިތްހަމަ ނުޖެހުނީ ކަމަށެވެ.\n“ހޫނ…” ރީމާ އިސްޖަހައިލީ އެހެން އަހައިލެވުނު މޮޔަ ހީވެގެންނެވެ. “ސޮރީ އަހަންނަކަށް އަދި ނޭނގޭ ތިކަމެއް…” ބަރޯ ހިފައިގެން ރީމާ ހިނގައިގަތުމުން ލާމިއު ވެސް ރީމާއާ އެއްވަރަށް ހިނގައިގަތެވެ.\n“އެއީ ކީއްވެ ލާމިއުއަށް ނޭނގުނީ؟ ލީމް ގެންގުޅެނީ ލާމިއު އެއްނޫންތަ؟” އެހެން ބުނުމުން ލާމިއު ފާޑަކަށް ހީލިއެވެ.\n“ނޫނޭ.. ލީމް ވީ އޭނާގެ މަންމަ ކައިރީގަ…އެކަމަކު ސުކޫލަށް ނުފޮނުވީމަ އަހަރެން ވަރަށް ރުޅިއައިސްފި..”\n“އޯހް..އުޝާ އައީތަ؟؟ކޮންއިރަކު އައީ؟” ލާމިއުގެ ހަޔާތުން ވަރަށް ބޮޑުބައި ރީމާއަށް މިހާރު އެނގޭތީ އޭނާ ސުވާލު ކޮށްލިއެވެ.\n“ކުރިން ދުވަހަކު…އައި ގޮތަށް ލީމް ގެންގޮއްސި…އަހަންނަށް އަދި ލޮލަކަށް ނުފެނޭ ލީމްއެއް…” މިހާރު3ދުވަސް މިވީ..”\n“އާނ ލީމް މަތިން ހަނދާންވޭ ވަރަށް” ރީމާ އެހެން ބުނުމުން ރީމާ ލީމްދެކެ ލޯބިވާކަން ލާމިއުއަށް އިހުސާސް ކުރެވުނެވެ. އިތުރު އެއްޗެކޭ ނުބުނެ ލާމިއު ދުއްވައިގަތީ ލީމް ބަލައި ދާން ހިތަށް އަރުވަމުންނެވެ.\nރީމާ ގޮސް ކުނި އުކާލަމުން އައިސް ސައި ހަދައިފައި ފެންވަރަގެން ތައްޔާރުވީ ސުކޫލަށް ދިއުމަށެވެ.\nސުހާ އައިސް ރީމާމެން ގެޔަށް ވަނީ ތައްޔާރުވެގެން ރީމާ ކޮޓަރިން ނުކތްތަނާއެވެ. “އޯ ރޭގަ މާވަރަކަށް މާފޯޅުވީމަތަ ނިދިފަ ތިހިރީ އަދިވެސް…” ސުހާ ނިދި މޫޑުގައި ހުރިތަންފެނިފައި ރީމާ ދިމާކޮށްލިއެވެ.\nސުހާ ހިނިތުންވެލިއެވެ. “އަހަރުމެނގޭތެރޭން މިހާރު ރުއިމުގެ އަޑެއް ނުކެނޑެއޭ… ޝުއޫން ބޭބީ ވެކްސިން ޖަހައިގެން އުޅޭތީ ނުނިދޭ…ރޮނީ ހަމަ..” ސުހާ އެބުނީ ސިމާންގެ ދަރިފުޅުގެ ވާހަކައެވެ.\n“މިއުޅެނީ ފޮޓޯ ނަގަންދާން ހިނގާބަ…” ސުހާގެ ނިދި މޫޑު ބަދަލުވަމުން އައީ އޭނާގެ އަނގަގަދަވާން ފެށުމުންނެވެ.\n“މިއަދު؟ މިއަދަކު ނުދެވޭނެ…” ރީމާ ދެލޯ ބޮޑުކޮށްލިއެވެ. “އޯހް..އެބުނާހެން…!” ސުހާ ތުންކޮޅު އޫ ކޮށްލިއެވެ. އެ ދުވަސްތަކަކީ އެ ދެމީހުންނަށް ބިޒީ ދުވަސްތަކެކެވެ.\n“އަންނަ ހަފްތާ ދެވޭނެއްނު….އުމްމްމްމްމް…ހޯމަދުވަހު…ދޯ…ދާނަން ދޯ…ޝުއޫން ބޭބީވެސް ދޮންބެވެސް ޝިފޫވެސް ދާނެ.. ހަމްދު ވެސް ދާނެ..”\n“އޯކޭ ދާނަމޭ…”ސުހާ އެއީ އޭނާގެ އެންމެ ގާތް އެކުވެރިޔާއެވެ. އޭނާ ނުދާނެ ގޮތެއް އޮންނާނެ ހެއްޔެވެ؟ ސުކޫލުގައި ބުރަ ދެތިން ދުވަހަކަށް ފަހު ރީމާ އާ ސުހާއަށް ޗުއްޓީ ލިބުނީ ހޮނިހިރުގައެވެ.\nއެއީ އެންމެންވެސް ޕިކްނިކް ހަދާލަން ރޭވި ދުވަހެކެވެ. ސުހާގެ އާއިލާއާ އެކު ރީމާވެސް އެ ފޯރީގައި ބައިވެރިވިއެވެ. ރީމާއަށް އަމިއްލަ އާއިލާއަށް މިހާރު ސުހާގެ އާއިލާ ވެއްޖެއެވެ.\nއެމީހުންވެސް ރީމާއަށް ނުހަނު ބަލައެވެ. އެހައި އޯގާތެރިއެވެ. އެދުވަސް އެއްކޮށްހެން ހޭދަވީ އެ މަޖަލުގައެވެ.\n“އޭތް މާދަން އަނެއްކާ ސުކޫލަށް ދާންވީ ދޯ….” ތުން އޫކޮށްލަމުން ސުހާ ވާހަކަ ދެއްކިއެވެ. އާދައިގެ މަތިން އެދެމީހުންތިބީ ވޮލީކޯޓް ކައިރީގައެވެ.\nހަމްދާނާ ސިމާން ވެސް ކުޅެން އުޅެއެވެ. “އާނ… މީ އަހަރެން ހާދަ ކުރާ ހިތްވާ ކަމެކޭ… އެހެންވެ ކަންނޭނގެ ފޫހި ނުވަނީ…” ރީމާ އެހެން އެ ބުނީ ސުހާގެ މޫނުން ފޫހިކަން ހާމަ ވީމައެވެ.\n“އަހަރެން ހިތަށް އަރައި މީނާއަށް ކުއްޖަކު ލިބުމުން ކީއްބާއޭ ހަދާނީ…އުފަލުންގޮސް އެ ކުއްޖާ ކާނުލައްޗޭ…” ސުހާގެ މި ޖުމްލައިން ރީމާގެ މޫނުން ހިނދުކޮޅަކަށް ހިނިތުންވުން ގެއްލުނެވެ.\n“އެދުވަހެއް އަހަންނަށް ދައްކަވާނެ ބާ…؟” ސުހާވެސް ދެރަވިއެވެ. “އަހަރެން އެއްޗެކޭ ބުނެފިއްޔާ ރުޅި ނާންނަށްޗޭ..؟”\n“ރީއަށް ތިބުނާ މީހަކަށް އިންތިޒާރުވެސް ކުރެވިއްޖެއެއްނު…!ދެން އަޅެ އެހެން މީހަކު ޗޫ…” “ނުކުރާނަން..” ސުހާގެ އެ ޖުމްލަ ފުރިހަމަ ނުކުރެވެނީސް ރީމާ ބުނެލިއެވެ.\n“ސޮރީ… ތި އެކަނިވެރިކަން ފެނުނީމަ އަސްލުވެސް އަހަރެން ވަރަށް ދެރަވޭ…” ސުހާ ހުރީ ފެންކަޅިވެފައެވެ.\n“އޭތް ދެން ތިނޫން ވާހަކައެއް ދައްކަބަލަ…” އަޔާޒުގެ ހަނދާންތައް އެ ހިތަށް ހަމަލަ ދޭން ފެށުމުން ރީމާ ގަދަކަމުން ހިނިތުން ވެލިއެވެ.\nރީމާ އެހެން ވާހަކައެއް ފެށުމުން ސުހާގެ މޫޑުވެސް ބަދަލުވިއެވެ. ނަމަވެސް ރީމާގެ އެ ހިތްވަރަށް އޭނާގެ ހިތުގެ އަޑިން ސާބަސްދިނެވެ.\n“ރީ އާންޓީ…” އެހައި ދިގުނޫން ދޮންރީތި އަންހެން ކުއްޖެއްގެ އަތުގައި ހިފައިގެންހުރެ ލީމް ރީމާއަށް ގޮވާލިއެވެ.\n“އެއީތަ އުޝާ؟” ރީމާ ނޭނގޭހެން ސިއްރުން އަހައިލަމުން ސުހާ ބޯޖަހައިލިއެވެ. “ތީތަ ލީމްގެ ފެވްރިޓް އާންޓީ…” އެކުއްޖާ ސަލާމަށް އަތްދިއްކޮށްލުމުން ރީމާ ސަލާމް ކޮށްލިއެވެ.\nވަރަށް ހިތްހެޔޮ ކުއްޖެއްކަން އެނގުނީ އޭނާއާ އުޝާ ވާހަކަ ދެއްކި ގޮތުންނެވެ. އުޝާ ހަމަ ލާމިއު އަށް ބޭވަފާތެރިވެދާނެބާއޭ ހިތަށް އަރަމުން ދިޔައެވެ.\nކޮންމެސް ނުބައެއް އުޅޭކަމަށް ރީމާގެ ހިތް ބުނަމުންދިޔައީ ތަންކޮޅެއް ދުރުގައި ހުރި ލީމްއަށް ބަލަމުން އުޝާ ދެއްކި ވާހަކަތަކުންނެވެ.\n“ސުވާލެއް ކޮށްލަންތަ؟” ސުހާ އުޝާއާ ވާހަކަ ދެއްކިއެވެ. “ތިދެމީހުން ދޭތެރޭ ވީ މިސްއަންޑަސްޓޭންޑިން އެއް ދޯ؟” ސުހާ ޖެހިލުމެއް ނެތި ކޮށްލީ ރީމާގެ ހިތަށްވެސް އަރަމުންދިޔަ ސުވާލެވެ.\nއުޝާ އިސްޖަހައިލުމުން ސުހާއާ ރީމާއަށް ޖަވާބު ލިބުނެވެ. “ލީމް ގެންގޮސްދޭންވެގެން މިދަނީ… އަހަރެން ބަލިވެ އުޅުނީމަ ލީމް ސުކޫލަށް ނުގެންދެވުނީ…” އުޝާ އެހެން ވާހަކައެއް ދެއްކުމުން ހަގީހަތުގައިވެސް އުޝާ އަދިވެސް ލާމިއުދެކެ ލޯބިވާކަން އެނގުނެވެ.\n“ލީމް ގެންގޮސް ދެއްޗޭ އިނގޭ…” މިހެން ބުނެ އުޝާގޮސް ލީމްގެ މޫނަށް ބޮސްދީ ބައްދައިލަމުން މަންމަ ދަނީއޭ ބުންޏެވެ. އަދި ލޯފޮހެމުން ހިނގައިގަތުމުން އުޝާއަށް ވަރަށް އަސަރުކޮށްފިކަން ހާމަވިއެވެ.\nއެމަންޒަރު ބަލަންތިބި ރީމާއާ ސުހާވެސް ތިބީ ފެންކަޅިވެފައެވެ. އިރުއޮއްސެން ކައިރިވުމުން ރީމާ ލީމް ގެޔަށް ލުމަށްޓަކައި ސުހާމެންގެޔަށް ދިޔައެވެ.\n“އަހައް…މިއޮއް އައީ ބައްޕިގެ ބޭބީ ގާރލް…” ލީމް ފެނުމުން ލާމިއު ލީމްގައިގައި ބައްދާލިއެވެ. “އަހަރެން ބޭނުން ވާހަކައެއް ބުނެލަން…”\n“ބޭބީ ދޭ ކޮޓަރިއަށް ބައްޕި ހުންނާނެ ގްރޭޕްސް ގެނެއްސަ …އަވަހަށްދޭ އިނގޭ…” ކުޑަ ކުޑަ ލީމް ފެނުމުން ލާމިއު ހުރީ ވަރަށް އުފާވެފައެވެ.\n“ކީކޭ؟ ކާކު ލީމް ރީމާއާ ހަވާލް ކުރީ…؟” ލާމިއު އެހުމުން ރީމާ ވީގޮތް ކިޔައިދިނެވެ. “ލާމިއު… ކީއްވެތަ އެހައި ރުޅި އަންނަނީ އުޝާދެކެ؟”\nރީމާ އެކުރި ސުވާލުން ލާމިއު މޫނު އަނބުރާލިއެވެ. “ރީމާ…މީ ރީމާއާ ބެހޭކަމެއް ނޫންކަންނޭނގެ… މިކަމާ ވާހަކަ ނުދެއްކިޔާ ރަނގަޅުވާނީ…” ރީމާ ހުރީ ގޮތްދޫކުރާ ހިޔާލެއްގައެއް ނޫނެވެ.\nރީމާގެ ކުރިމަތީގައި އޭނާ ފަދައިން ކަރުނަ އަޅާ އަންހެނަކު ފެނުމުން އަސްލުވެސް އޭނާ ބޭނުންވަނީ އެކަމުން އެ ތިންމީހުންގެ ދިރިއުޅުން އެކަށްޗަކަށް ހަދާށެވެ.\nއެ ކުއްހީތަށް ފިލުވާށެވެ. “އެކަމަކު އުޝާ ބޭނުންވެޔޭ ލާމިއުއާއެކީ ދިރިއުޅެން…” ލާމިއުއަށް އުޝާގެ ނަން އިވުމުންވެސް ރުޅިއާދެވެއެވެ.\n“ބުނަންތަ ރަނގަޅު ވާހަކައެއް..؟ އަހަރެން ބޭނުމެއް ނޫން އޭނަ އަނެއްކާ އަހަންނަށް ބޭވަފާތެރި ވާކަށް… އެކަހަލަ އަންހެނުން އުޅޭނީ އަބަދުވެސް އެފާޑަށް…ދެން ރީމާ ތިވާހަކަ ދައްކަން މިގެޔަށް ނާންނަށްޗޭ..”\nލާމިއު ރުޅިއައިސްގެ އަތްމުށް ކަވާލައިފައި ފާރުގައި ޖެހުމުން ރީމާ ހުރީ ޖެހިލުންވެފައެވެ. ނަމަވެސް އޭނަ ހިތްވަރު ދުލެއް ނުކުރިއެވެ.\nއޭނަ އަދި އެކަން ކާމިޔާބު ކުރާނެއެވެ. ފޮޓޯ ނެގުމަށްޓަކައި ދާން އޮތީ ޖެޓީގެ ބޭރު ތޮށްޓަށެވެ. ކުޑަ ބްރިޖް ކޮޅެއް ލައިފައިވުމުން އެތަން ވަރަށް ހިތްގައިމެވެ.\nރީމާ ވެސް ނަލަވެލައިގެން ސުހާމެންނާއެކީ ފޮޓޯނަގަން ދިޔައެވެ. ޝުއޫންއަށް 5މަހެވެ. ހަމްދާން ހުރީ ފޮޓޯނެގުމުގައެވެ. ތޮށީގައި ވަނީ އިށީނދެވޭހެން ބެންޗްވެސް ހަދައިފައެވެ.\nއެކި އުމުރުގެ މީހުން ޖެޓީމަތީ ހަލަބޮލިވަމުން ދިޔަ މަންޒަރު ވަރަށް ރީއްޗަށް ފެނެއެވެ. ތޮށީގެ ކޮޅުގައިވެސް މޭޒެއް ބަހައްޓައިފައިވިއެވެ.\nރީމާ އިނީ އެތާ އިށީނދެގެންނެވެ. ދެންތިބި އެންމެންވެސް ހީހީފައި ފޮޓޯ ނެގުމުގައި އުޅެއެވެ. އިރުކޮޅަކުން ސިމާން އައިސް ޝުއޫން ގޮވައިގެން އައިސް ރީމާގެ ކައިރީގައި އިށީނެވެ.\nރީމާވެސް ޝުއޫންއާ ސަކަރާތް ޖަހަމުން ދިޔައެވެ. އެވަގުތަކީ އަޔާޒު އިން ލޯންޗު އައިސް ފަޅަށް ވަން ވަގުތެވެ. އެއްލިކަޅިން އަޔާޒަށް ޝުއޫންއާ ސަކަރާތްޖަހަމުން ދިޔަ ރީމާ ފެނުނެވެ.\nދެވަނަފަހަރަށްވެސް ބަލާލެވުނީ ފެނުނީ އެއީ ރީމާތޯ ޔަގީން ކޮށްލުމަށެވެ. އަޔާޒުގެ ބޮލަށް އެނބުރުން އަރައިގެން ދިޔަ ކަހަލަ ގޮތެއްވިއެވެ. ޖެޓީއަށް ފޭބުމުންވެސް އަޔާޒުގެ ލޯ ހޯދާލީ ރީމާއެވެ.\nރީމާ އެއިނީ މިހާރު އެކުއްޖާ އުރައިގެންނެވެ. އެ މޫނުމަތިން ފެންނަމުންދިޔަ ހިނިތުންވުންފެނި އަޔާޒުގެ ހިތަށް ނުބައި ގޮތެއް ވެގެން ދިޔައެވެ. ރަނގަޅަށްވެސް އޭނާ އެހެރީ ޝޮކެއްގައެވެ…….\nއިންތިޒާރު ( އަށްވަނަ ބައި )\nHii guys… Mi part akee ehmenah Vs varah suprise ekah vaane part eh… Really want to c how many are curious… Enjoy .. waiting for comments alll 😘😁💕\noh my god dhn vaanee kihinehthoo. haadha reecheyy huwaa varah reethii. thoo next part othee knirakun.. cant waitt actuallyy…\nHeheh… thoo akah ves neynge dhn vaane gotheh Minna…thanksalott… next part on tomorrow…\nތުހޫ…. ހާދަ ރީއްޗޭ މިބައި ….. ދެން އަޔާ އައް ހީވަނީ އެއީ ރީގެ ބޭބީ އެއްހެން ދޯ….. އަޅޭ…. އަވަހައް އަނެއް ޕާޓު އަޕްކުރެވޭތޯ ބަލައްޗޭ….. ވަރަށް ކިޔާހިތުން މިހުއްނަނީ……\nHehe… Dhw… Ayaa v dhera vaane dhw.. dhn balamaa vaagotheh 😁❤ lots of love lubaa… Thanks u so much… Tc..\nOhh vaau veryy nice . when next part.\nThanks dear 😊 on tomorrow inshallah ❤\nVrh vrh reethi story eh mee\nAvahah up kohdhehchey\nOkai.. thoo mirey class ineema ehnve.. mirey nuvaane…so tomorrow… Dhw thanks Icy ❤❤\nVvvv reethi 😚😚hiybunanee ayaaz ah reemaa libeyney\nThanks…faree ❤.. vedhaane thihen vessssssss 😁\nWaiting for next part 💖 thoo gud work 👍\nLot’s of love fareeeeee 😘😘😘❤❤😊 thanksalott… Next part on tomorrow ❤\nOh my god. 😉 wow thoo mih part vaxx vvv reeti.😚😚😚\nThanks EHLEE ❤❤\nThuhoo kuhliakah hana preg v kihineh..\nEiru buni hana akah baby eh nulibeine ey..\nOk btw mi part ves reethI. .\nYaa dhw..eves fahun engigen dhaane… Balamaa veegoih…btw thanks 💕💕\n😱😱😱😱… I’m surprised… ayaa ah kihineh baa vaanee??? Reee ah baa vaanee??? Alhey 😱😱😱.. Dhn anehkaa ayaa hithah arany simaan aee ree ge husband kamah kanneynge n shuoon aee ree ge son kamah kanneynge… Anyways mi part vx v v reethi ❤❤… V interesting… 👍👍… Keep up the good work thuhoo 😀😀😀… Curiously waiting for the next part 😊😊😊…\nHi shifooo… Yeah dhwww.. dhn vaanee kihineh baaa… Ayaa ah reemaa fenuneema dhn haadha dhera vaaney… Adhiefenunee Vs believe kureveyne gothakah Vs noon… Dhn balamaa dhw vaagotheh 😊❤ thanksalot..😃\nReema medhuverivegen usha n laamiu gulheyne…. me kurin genesdhyfa oy vaahaka eh…. ekamuge theree reema ah vara aniya ves libeyne..😘😘\nOin… Ehentha.. ekamaku varah ehen kahala gotheh ahna part ga vaan othee.. anyways dhn balamaa vaagotheh 😊😊 thanks love😄😄\nDhen vaanee kihineii\nHahaha wait.. for tomorrow EHLEE ❤\nHii thoo….story for the late reply….how are u…kudakoh buxy v ma….by the way vvvv rythi….dhn ayaz hykuraany ryma uraagneiny eynage kid kamah dhww…I think so…dhn balamaa hingaa vaa goiyy….maashaa Allah vvv Ruthi story eh ingeyy…..naash feshign ky iruvx foohi eh nuveyy…..Allah thoo thi kuraa masahkathuga barakaai lavvashi…aamiin…gud luk…\nHi Nash… How how… It’s ok ehnves vaane.. inshallah thoo Hama best ❤😘💕 ehentha.. baeh kudhin bunee copy eko…. Dhn copy eh thw balamaa dhw…. Vaagotheh 😊❤ thanks thihaa lahun viyas comment kohleema… Lerv yew❤😘😘😘😘… Aamin… Nash men kahala supportarun thibejjihyaa I’m sure I can do this… thanksalot ❤❤😿\nMaadhamaa avahah up kohleveytho balahchey thoo … 😊 .\nHaha trying my best lubaa 😸 v avahah kohdheveythw balaanan 😄\nIxu 🌺 says:\nMihar bi part thah her vany copy hen. Loa merey hidhu gaathugaa vaaa hen story ge part thakuge copy\nBut how.. thoo akee kurin Vs vaahaka kiyaa meeheh noon varah… And mihaaru ehves gothakah nukiyan… Dhn it’s my own story… Dhn thibunee kon vaahaka eh kameh nuves Ingey amudhun… Kurin Vs konmes kuhjaku konmes film akaa vahtharu vegen varah hoadhin eythi neih YouTube ga eh… Sorry for tht ehen hen heevanyaa… Anyways thanks….\nIts okay. Vaahaka v v reethi ❤❤\nThuhoo v v nice mi parts dhen kohirakuh tha up kuraany plx mihaaru kiya hithuh mihuree\nYeah.. now I’m trying my best… Liye nimunhaa avahakah upload kuraanan inshallah❤\nSaeedha Mohamed says:\nVaahaka thakah nuvadhe venee keehvethoa\nOMG!!!! Dhen kihineh. Baa vaany… Curiously. Waiting… Reema libeyny hama ayaz ah vvvvvvvvv reethii…. ❤💞💞👭


ޒުވާނުންގެ މަރުކަޒު ނުލިބިގެން ކަންބޮޑުވުން ފާޅުކޮށް ރައީސްއަށް ސިޓީއެއް ޒުވާނުންގެ މަރުކަޒު ނުލިބިގެން ކަންބޮޑުވުން ފާޅުކޮށް ރައީސްއަށް ސިޓީއެއް\nޒުވާނުންގެ މަރުކަޒު ނުލިބިގެން ކަންބޮޑުވުން ފާޅުކޮށް ރައީސްއަށް ސިޓީއެއް\nގައުމީ ވޮލީ ޓީމްގެ ހައްވަ އާއި ގައުމީ ބާސްކެޓް ޓީމްގެ ޒަބީ\nގައުމީ ޓީމުތައް ފަރިތަކުރުންތައް ކުރިއަށް ގެންދާނެ ގޮތެއް ނެތިގެން، ގައުމީ ބައެއް އެސޯސިއޭޝަންތަކުގެ ކަންބޮޑުވުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާ ހިއްސާކޮށްފިއެވެ. ޓޭބަލް ޓެނިހާއިއި ނެޓްބޯޅައާއި، ވޮލީ އާއި ބާސްކެޓް ހިމެނޭ ގޮތަށް ވަނީ ރައީސްއަށް ސިޓީއެއް ފޮނުވާފައެވެ. ޒުވާންނުންގެ މަރުކަޒު މިވަގުތު ބޭނުން ކުރަމުންދަނީ ކޯވިޑް-19އަށް ވެކްސިން ޖެހުމާއި ޓެސްޓް ހެދުމަށެވެ. މިއަހަރުގެ ކުރީކޮޅުން ފެށިގެން ހެލްތް މިނިސްޓްރީއިން ޒުވާނުންގެ މަރުކަޒު ބޭނުން ކުރަމުންގޮސްފައިވާއިރު، ބައެއް ގައުމީ އެސޯސިއޭޝަންތަކުން ވަނީ ގައުމީ ޓީމުތަކަށް ފަރިތަކުރުންތައް ކުރިއަށް ނުގެންދެވޭތީ ކަންބޮޑުވުން ފާޅުކޮށްފައެވެ.\nރައީސްއަށް ކަންބޮޑުވުން ފާޅުކޮށް ސިޓީ ފޮނުވާފައިވަނީ ޓީޓީ، ނެޓްބޯޅަ، ވޮލީ އަދި ބާސްކެޓް އެސޯސިއޭޝަނުންނެވެ. ރައީސްއަށް ފޮނުވި ސިޓީއާއި ބެހޭގޮތުން މަޢުލުމާތުދެމުން ވޮލީ ބޯޅަ އެސޯސިއޭޝަން އޮފް މޯލްޑިވްސްގެ ރައީސް މުޙައްމަދު ރަނޭޝް ވިދާޅުވީ ގައުމީ ޓީމްތަކަށް ފަރިތަކުރުންތައް ކުރިއަށް ނުގެންދެވޭތީ، އެސޯސިއޭޝަންގެ އިތުރުން ކުޅުންތެރިންނަށް ވެސް ވަރަށް ބޮޑު ގެއްލުންވާކަމަށެވެ. މިހާރު ކުޅިވަރަކީ ހަމައެކަނި ކުޅިވަރެއް ނޫންކަމަށާއި މިއީ އެތައް ބައެއްގެ އާންމު ދިރިއުޅުއިވެސް ގުޅިފައިވާ ސިނާއަތެއްކަމަށެވެ. ހާއްސަކޮށް ބައެއް ކުޅިވަރުތަކުގައި އުޅޭ ބައެއް ފަރާތްތަކަކީ ހަމައެކަނި ކުޅިވަރު ކުޅެގެން ލިބޭ އާންދަނީއިން ދިރިއުޅޭ ބަޔަކަށްވާއިރު، ކުޅިވަރު ނުކުޅެ، މުބާރާތްތަށް ކުރިއަށް ނުގެންދެވޭ ކޮންމެ ދުވަހަކީވެސް، މިފަދަ ކުޅުންތެރިންގެ އިތުރުން ގައުމީ ޓީމްތަކަށް ވެސް ލިބޭ ވަރަށް ބޮޑު ގެއްލުމެއްކަމަށް ރަނޭޝް ވިދާޅުވިއެވެ. މިފަދަ ކިތަންމެ ކަމެއް ހުރުމާއެކު ރައީސްއަށް ފޮނުވާފައިވާ ސިޓީގައި އެކަންކަމަށް އަލިއަޅުއްލާފައިވާއިރު، ގައުމުގެ އެންމެ އިސްވެރިޔާގެ ހައިސިއްޔަތުން މިވަގުތު އެސޯސިއޭޝަންތަކަށް ދިމާވެފައިވާ މައްސަލަ ހައްލުކުރުމަށް އެދިފައިވެއެވެ.\nގައުމީ ބައެއް ޓީމްތަކުން މިހާރުވެސްދަނީ މިއަހަރު އޮންނަ ބައިނަލްއަގްވާމީ މުބާރާތްތަކަށް ފަރިތަކުރުންތައް ކުރިއަށް ގެންދަމުންނެވެ. އެގޮތުން ބާސްކެޓް އެސޯސިއޭޝަނުން މިއަހަރުގެ ނޮވެންބަރު މަހުގައި އޮންނަ ސާބާ މުބާރާތަށް ދަނީ ތައްޔާރުވަމުންނެވެ. ޒުވާނުންގެ މަރުކަޒު ނުލިބޭތީ ގައުމީ ބާސްކެޓް ޓީމް ފަރިތަކުރަމުންދަނީ އެކުވެނި އައުޓްޑޯ ބާސްކެޓް ކޯޓުގައެވެ. މިއާއެކު ހަރު ކޮންކްރީޓްގައި ކުޅެންޖެހުމުން ބައެއް ކުޅުންތެރިންނަށް މިހާރުވެސް އަނިޔާވެފައިވާކަމަށް ބާސްކެޓް އެސޯސިއޭޝަނުން މަޢުލުމާތުދެއެވެ. މި އަހަރުގެ ޑިސެމްބަރު މަހުގައި އޭވީސީ ސެންޓްރަލް ޒޯން އަންހެން މުބާރާތް ރާއްޖޭގައި ބޭއްވުމަށް ހަމަޖެހިފައިވާއިރު، މި ފަހަރުގެ މުބާރާތަށް ފަރިތަކުރުންތައް ކުރިއަށް ގެންދިއުމަށް ވަނީ ޒުވާނުންގެ މަރުކަޒު ނުލިބުމުގެ ސަބަބުން ދަތިތަކާ ކުރިމަތިލާން ޖެހިފައެވެ.\nޒުވާނުންގެ މަރުކަޒު ހޯދުމަށް ޔޫތު މިނިސްޓްރީންވެސް މީގެ ކުރިން ވަރަށް ގިނަ މަސައްކަތްތަކެއް ކޮށްފައިވެއެވެ. އަދި އެމިނިސްޓްރީއިން ފޮނުވާފައިވާ ސިޓީތަކަށް ހެލްތް މިނިސްޓްރީން ޖަވާބު ނުދީ ލަސްކުރުމަށް، ޔޫތު މިނިސްޓްރީއަށް އަންގާފައިވަނީ މިމަހުގެ ނިޔަލަށް މަޑުކޮށްލަ ދިނުމަށެވެ. ޔޫތު ސެންޓަރ ހުސްކުރުން މިހިނގާ އޮކްޓޯބަރުމަހުގެ ނިޔަލަށް މަޑުކޮށްލަ ދިނުމަށް ހެލްތު މިނިސްޓްރީން އެދިފައިވަނީ މިހާރު ކޯވިޑް-19އާއި ގުޅިގެން މިނިސްޓްރީން ގެންދާ ގައުމީ ކެންޕޭނަށް އެއްބާރުލުން ދިނުމުގެ ގޮތުންކަމަށެވެ.


Tiger aai Disha anekkaves Rajjeygai? | Jazeera\tޓައިގާ އާއި ދިޝާ އަނެއްކާވެސް ރާއްޖޭގައި؟ - Jazeera\nޗުއްޓީ ހޭދަކުރުމަށް ޓައިގާ އާއި ދިޝާ އަނެއްކާވެސް ރާއްޖޭގައި؟\nއަޒްލިފާ އަބްދުﷲ April 18, 2021 68 views0\nޓައިގާ ޝްރޯފް އާއި ދިޝާ ޕަޓާނީ\nބޮލީވުޑްގެ މަޝްހޫރު ދެ ތަރިން ކަމަށްވާ ޓައިގާ ޝްރޯފް އާއި ދިޝާ ޕަޓާނީ ލޯބީގެ ގޮތުން ގުޅިގެން އުޅޭކަމަށް ވަނީ އަޑު ފެތުރިގެން ގޮސްފައެވެ. މި ދެތަރިން ލޯބީގެ ގޮތުން ގުޅިގެން އުޅޭކަން ހާމަކޮށްފައި ނުވިނަމަވެސް ޑިނާ ތަކުންނާއި އެކިއެކި ހަފްލާތަކުންނާއި ބޭރުތެރެއިން އެކުގައި ފެނިގެންދެއެވެ.\nކޮންމެ އަކަސް މިއަދު ހެނދުނުވެސް މި ޖޯޑު ވަނީ މުމްބާއި އެއަރޕޯޓުން އެކުގައި ފެނިގެން ގޮސްފައެވެ. މި ދެތަރިން ފުރަން ގޮސް ތިބީ ކޮންތާކަށް ކަން ޔަގީން ނުވިނަމަވެސް ޕަޕަރާޒީންނާއި ހަވާލާދީ ފިންކް ވިލާގައި ރިޕޯޓްކޮށްފައިވާގޮތުން މި ޖޯޑު އައުމަށް ހަމަޖެހިފައިވަނީ ޗުއްޓީ ހޭދަކުރުމަށް ދިވެހިރާއްޖެއަށެވެ.\nމިއީ މި ދެތަރިން އެކުގައި ރާއްޖެ އަންނަ ފުރަތަމަ ފަހަރެއް ނޫންނެވެ. މިދިޔަ އަހަރުގެ ފަހު ކޮޅުގައި ވެސް މި ޖޯޑުވަނީ ރާއްޖޭގައި ޗުއްޓީ ހޭދަކޮށްފައެވެ.\nކޮވިޑް 19 އާ ގުޅިގެން ރާއްޖޭގެ ބޯޑަރު ބަންދުކުރުމަށްފަހު ބޯޑަރު އަލުން ހުޅުވާލިފަހުން ބޮލީވުޑްގެ ގިނަ ސެލްބްރިޓީން އެތައް ފަހަރެއްގެމަތިން ޗުއްޓީ ހޭދަކުރުމަށް ރާއްޖެ އަންނަމުންދެއެވެ.\nއެގޮތުން ސާރާ އަލީ ޚާން އާއި އޭނާގެ މަންމަ އަމްރީތާ ސިންގް ވެސް ވަނީ އިއްޔެގެ ވަގުތެއްގައި ރާއްޖެ އައިސްފައެވެ. މިއަހަރުގެ ކުރީކޮޅުވެސް ސާރާ ވަނީ އޭނާގެ ކޮއްކޮ އިބްރަހަމް އަލީ ޚާން އާއި މަންމަ އާއި އެކު ރާއްޖޭގައި ޗުއްޓީ ހޭދަކޮށްފައެވެ.\nޝްރައްދާ ކަޕޫރުވެސް ވަނީ ފާއިތުވި ދެމަހެއްހާ ދުވަހުގެ ތެރޭގައި ތިން ފަހަރެއްގެ މަތިން ރާއްޖެ އައިސްފައެވެ.\nމީގެ އިތުރުން މަދޫރީ ޑިކްސިޓް، ޝިލްޕާ ޝެޓީ، އަކްޝޭ ކުމާރާއި ޓްވިންކަލް ކަންނާ، ޖާންވީ ކަޕޫރު ގެ އިތުރުންވެސް ގިނަ އަފދަދެއްގެ ސެލްބްރިޓީން އާއިލާއާއި ރައްޓެހިންނާއި އެކު ރާއްޖޭގައި ވަނީ ދާދިފަހުން ވަނީ ޗުއްޓީ ހޭދަކަޮށްފައެވެ.


އަލިފާނުގެ ހާދިސާ ހިނގި ގޭގައި އުޅޭ މީހުންނަށް ފުލުހުން އަދި ޑިޒާސްޓަރ މެނޭޖްމެންޓުން އެހީތެރިވެއްޖެ | Jazeera\tއަލިފާނުގެ ހާދިސާ ހިނގި ގޭގައި އުޅޭ މީހުންނަށް ފުލުހުން އަދި ޑިޒާސްޓަރ މެނޭޖްމެންޓުން އެހީތެރިވެއްޖެ - Jazeera\nއަލިފާނުގެ ހާދިސާ ހިނގި ގޭގައި އުޅޭ މީހުންނަށް ފުލުހުން އަދި ޑިޒާސްޓަރ މެނޭޖްމެންޓުން އެހީތެރިވެއްޖެ\nއީމާ މުހައްމަދު ވަހީދު April 28, 2019 257 views0\nލ.ގަން ތުނޑީ އަވަށުގައި ހުންނަ ގެއެއްް ކަމަށްވާ ދުންފުނިއުފާ ގޭގައި މިއަދު މެންދުރު ހިނގި އަލިފާނުގެ ހާދިސާގައި އެގޭގައި ނޫޅެވޭ ވަރަށް އެނދުމާއި ގުޅިގެން، އެގޭގައި އުޅެމުންދިޔަ ދެ އާއިލާ އަށް ޑިޒާސްޓަރ މެނޭޖެމެންޓު ސެންޓަރުން އަދި ފުލުހުން އެހީ ވެއްޖެއެވެ.\nޑިޒާސްޓަރ މެނޭޖްމެންޓް ސެންޓަރުން ވަނީ އެގޭގައި އުޅެމުންދިޔަ ދެ އާއިލާ އަށް ވަގުތީ ބޯހިޔާވަހިކަމެއް ހޯދަދީފައެވެ. ފުލުހުން ވެސް ދަނީ އަލިފާން ރޯވި ގެއިން އަލިފާނުގެ އަސަރު ނުކުރާ ހަލާކުނުވެ ހުރި ސާމާނުތައް އެ އާއިލާތަކުން އުޅުމަށް ހަމަޖެފައިވާ ވަގުތީ ހިޔާތަކަށް ގެންގޮސްދިނުމުގެ މަސައްކަތް ކުރަމުންނެވެ.\nމީޑިއާތަކަށް މައުލޫމާތު ދެމުން ފުލުހުން ވިދާޅުވީ، އެގޭގައި އަލިފާނުގެ ހާދިސާ ހިނގި މައްސަލަ މިހާރު ދަނީ ތަހުގީގު ކުރަމުން ކަމަށާއި ފުލުހުންގެ ފަރާތުން މިހާރު ދަނީ، ހާލުގައި ޖެހުނު ދެ އާއިލާ އަށް އެހީތެރިކަން ފޯރުކޮށްދެމުން ކަމަށެވެ.\nލ.ގަން ދުންފުނިއުފާ ގޭގައި، އަލިފާނުގެ ހާދިސާ ހިނގީ ކަރެންޓް ޝޯޓެއް ވެގެން މިއަދު 12:38 ހާއިރެވެ. އެރަށު ރައްޔިތުން އަދި އެމްއެންޑީއެފްގެ އެހީތެރިކަމާއި އެކު މެންދުރުފަހު 13:50 ހާއިރުވަނީ އަލިފާން ގަނޑު ނިއްވާލާފައެވެ. ދުންފުނިއުފާ ގޭގައި ހިނގި އަލިފާނުގެ ހާދިސާގައި އެއްވެސް މީހަަކަށް ގެއްލުމެެއް ލިބިފައި ނުވެއެވެ.


تَدْوِيْنُ السُّنَّةِ النَّبَوِيَّةِ – 13 – – DhiSalafiyyah\nއަބޫ ޢުމަރު އިބްނު ޢަބްދުލްބައްރު ވިދާޅުވިއެވެ. އެކަލޭގެފާނު صلى الله عليه وسلم ބަޔާންކޮށްދެއްވާފައިވަނީ ދެގޮތަކަށެވެ.\nފުރަތަމައީ: ކީރިތި ޤުރުއާނުގައި އިޖުމާލީކޮށް އައިސްފައިވާ ކަންތައްތައް ބަޔާންކޮށްދެއްވުން. އެއީ މިޘާލަކަށް ފަރުޟުފަސްނަމާދާއި އޭގެ ވަގުތާއި އޭގައި ސަޖިދަކުރުމާއި ރުކޫޢުކުރުމާ އަދިވެސް އެނޫން ޙުކުމްތަކެވެ. ހަމައެފަދައިން ޒަކާތާއި އޭގެ ނިޞާބާއި އަދާކުރަންޖެހޭ ވަޤުތާއި ޒަކާތް ވާޖިބުވާ ބާވަތްތަކާ އަދި ޙައްޖުގެ އަޅުކަންވެސްމެއެވެ. މީސްތަކުން ޙައްޖުކުރަމުން ދިޔައިރު ނަބިއްޔާ صلى الله عليه وسلم ޙަދީޘްކުރެއްވިއެވެ.\nމާނައީ: “ތިމަންކަލޭގެފާނުގެ އަރިހުން ޙައްޖުގެ އަޅުކަންތައް ދަސްކުރައްވާށެވެ.”\nދެވަނައީ: ޤުރުއާނުގައިވާ ޙުކުމްފުޅުތަކުގެ އިތުރަށް އެހެން ޙުކުމްތައް ބަޔާންކުރެއްވުން. އެއީ މިޘާލަކަށް އަންހެނަކާ އޭނާގެ ބައްޕަ ފަރާތު ނުވަތަ މަންމަފަރާތު ބޮޑުދައިތައާއި ކައިވެނިކުރުން ޙަރާމްކަން ބަޔާންކުރެއްވުމެވެ. އަދި ހިމާރާ، ފޭރާދަތުން ޝިކާރަކުރާކުރާ ޖަނަވާރު ކެއުން ޙަރާމްކަން ބަޔާންކޮށްދެއްވުމެވެ. އަދި މިނޫނަސް ވަރަށް ގިނަކަންތައްތައް މީގައި ހިމެނެއެވެ.\nއަދި ހަމަކަށަވަރުން ﷲ ގެ ފޮތަށް ތަބާވުމަށް އަޅުގަނޑުމެންނަށް އަމުރުކުރައްވާފައިވާފަދައިން އެއިލާހުވަނީ ނަބިއްޔާ صلى الله عليه وسلم އަށް ތަބާވުމަށްވެސް އަމުރުކުރައްވާފައެވެ. އެގޮތުން މަގުފުރެދިފައިވާ ބައެއް މީހުން ބުނެ އުޅޭހެން “ﷲ ގެ ފޮތާ އެއްގޮތްވާކަމެއްގައި އެކަލޭގެފާނަށް ތަބާވާށެވެ.”، މިފަދައިން ﷲ ތަޢާލާ ވަޙީކުރައްވާފައި ނުވެއެވެ. \n هذا جزءٌ من حديث جابر في ذكر حجة رسول الله صلى الله عليه وسلم، انظر: صحيح مسلم – كتاب الحج ٢ / ٩٤٣ ح: ٣١٠\n جامع بيان العلم وفضله ٢ / ١٩٠